Bank faoliyatiga ruxsat berish tartibi va shartlari toʻgʻrisidagi nizomni tasdiqlash haqida
(resolution, 2026-01-07)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki boshqaruvi qaror qiladi: 1. Bank faoliyatiga ruxsat berish tartibi va shartlari toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran uch oydan keyin kuchga kiradi. Mazkur Nizom bank faoliyatiga ruxsat berish, banklarning kuzatuv kengashi va boshqaruvi aʼzolarini, shuningdek muhim ahamiyatga ega xodimlarini baholash va lavozimiga kirishishidan oldin kelishib olish, alohida boʻlinmalarini ochish va yopish, ustaviga kiritilgan oʻzgartirish va qoʻshimchalarni roʻyxatdan oʻtkazish hamda ularni qayta tashkil etish va tugatish tartibi hamda shartlarini belgilaydi. 1. Mazkur Nizomning banklarga nisbatan belgilangan qoidalari, agar ularda boshqacha qoida belgilanmagan boʻlsa, mikromoliya banklariga nisbatan ham tatbiq etiladi. 2. Oʻzbekiston Respublikasining Markaziy bankiga (bundan buyon matnda Markaziy bank deb yuritiladi) mazkur Nizomga muvofiq taqdim etiladigan ariza va boshqa hujjatlar qogʻoz shaklida yoki elektron raqamli imzo bilan tasdiqlangan holda axborot-kommunikatsiya tizimi orqali elektron shaklda taqdim etiladi. Bunda, qogʻoz shaklida taqdim etiladigan va hajmi bir varaqdan ortiq boʻlgan hujjatlar varaqma-varaq tavsiflangan, tikilgan, raqamlangan va imzolangan boʻlishi lozim. Yillik moliyaviy hisobotlar (sharhlarni oʻz ichiga olgan jamlanma balans, foyda va zararlar toʻgʻrisidagi hisobot va moliyaviy hisobotning boshqa shakllari), shuningdek moliyaviy hisobotlarning toʻgʻriligini tasdiqlovchi auditorlik xulosasi bosmaxona usulida bosilgan broshyuralar koʻrinishida taqdim etilishi mumkin. Markaziy bankning talabiga asosan alohida hujjatlar elektron shaklda taqdim etilishi lozim. Elektron shaklda taqdim etilgan ariza yuzasidan qabul qilingan qaror toʻgʻrisidagi xabarnoma ariza beruvchiga axborot-kommunikatsiya tizimi orqali elektron shaklda yuboriladi. Chet ellik ariza beruvchilar tomonidan mazkur Nizomga muvofiq taqdim etiladigan hujjatlar ariza beruvchi roʻyxatga olingan yerda joylashgan Oʻzbekiston Respublikasining konsullik muassasasi yoki boshqa konsullik muassasalari tomonidan tasdiqlanadi, bundan mazkur Nizomning 20-bandi 1 — 5, 8 va 10 — 13-kichik bandlarida koʻrsatilgan hujjatlar mustasno. Markaziy bankka mazkur Nizomga muvofiq ariza bilan murojaat qilgan shaxs ariza beruvchi hisoblanadi. 3. Mazkur Nizomga muvofiq taqdim etilgan ariza chaqirib olingan yoki uni qanoatlantirish rad etilgan taqdirda ariza beruvchi tomonidan Markaziy bankka taqdim etilgan hujjatlar qaytarilmaydi. 4. Mazkur Nizomga muvofiq taqdim etiladigan hujjatlar Oʻzbekiston Respublikasining “Davlat tili haqida”gi Qonuni talablariga rioya etgan holda taqdim etiladi. 5. Yuridik va jismoniy shaxs boʻlgan rezidentlar, shuningdek norezidentlar bank muassislari va aksiyadorlari boʻlishi mumkin. 6. Davlat Oʻzbekiston Respublikasi Iqtisodiyot va moliya vazirligi, shuningdek Oʻzbekiston Respublikasi Prezidenti qarorlari asosida boshqa davlat tashkilotlari nomidan bank muassisi va aksiyadori boʻlishi mumkin. Ustav fondining (ustav kapitalining) ellik foizidan ortigʻi davlatga tegishli boʻlgan korxonalar va tashkilotlar, agar qonun hujjatlarida boshqacha qoida nazarda tutilmagan boʻlsa, bank muassislari va aksiyadorlari boʻlishi mumkin emas. 7. Norezident boʻlgan jismoniy shaxslarning va xalqaro moliya institutlari, chet el banklari va boshqa kredit tashkilotlari boʻlmagan yuridik shaxslarning jami ulushi bank ustav kapitalining ellik foizidan oshmasligi kerak. Ushbu talab maqsadlarida boshqa kredit tashkilotlari deb quyidagilar tushuniladi: mazkur Nizomning 8-bandida koʻrsatilgan moliyaviy faoliyat turlarini amalga oshiruvchi kompaniyalarni boshqarish maqsadida tashkil etilgan xolding kompaniyasi (boshqaruv kompaniyasi); vakolatli davlat organining litsenziyasi (ruxsatnomasi) asosida mazkur Nizomning 8-bandida koʻrsatilgan moliyaviy faoliyat turlaridan birini amalga oshiruvchi va joylashgan (roʻyxatga olingan) davlatida konsolidatsiyalashgan nazorat mavjud boʻlgan yuridik shaxslar. 8. Mazkur Nizom maqsadlarida quyidagi faoliyat turlari moliyaviy faoliyat turlari hisoblanadi: bank faoliyati; mikromoliyalash faoliyati; sugʻurta faoliyati; lizing faoliyati; ipotekani qayta moliyalash faoliyatini amalga oshirish. 9. Bank muassislari (aksiyadorlari) boʻlgan yuridik shaxslar qonunchilik hujjatlarida belgilangan tartibda roʻyxatga olingan va kamida bir yil faoliyat yuritayotgan boʻlishi kerak. 10. Quyidagi shaxslar bank muassislari va aksiyadorlari boʻlishi mumkin emas: mazkur Nizomning II boʻlimi 2-bobi talablariga muvofiq boʻlmagan shaxslar; bankning ustav kapitalini shakllantirish yoki aksiyalarini olish uchun yoʻnaltiriladigan pul mablagʻlarining kelib chiqish manbalari qonuniyligini Markaziy bank tomonidan belgilangan tartibda tasdiqlamagan jismoniy va yuridik shaxslar; Oʻzbekiston Respublikasining qonunchilik hujjatlari yoki chet davlatning qonunchilik hujjatlariga muvofiq bank aksiyalariga egalik qilishiga taqiqlar yoki cheklovlar mavjud boʻlgan jismoniy va yuridik shaxslar; jamoat birlashmalari va diniy tashkilotlar, jamoat fondlari, nodavlat notijorat tashkilotlari, budjetdan tashqari jamgʻarmalar. imtiyozli soliq rejimini taqdim etuvchi va (yoki) oxirgi benefitsiar mulkdorning shaxsini oshkor qilish hamda moliyaviy operatsiyalarni oʻtkazish chogʻida axborot taqdim etish nazarda tutilmaydigan davlatda yoki hududda roʻyxatga olingan yuridik shaxslar va shunday davlatda yoki hududda yashaydigan jismoniy shaxslar (bundan chet el fond bozorlarida bank aksiyalarini sotib olgan yuridik va jismoniy shaxslar mustasno). Mazkur bandning ikkinchi — beshinchi xatboshilarida koʻrsatilgan shaxslar bank aksiyalariga bilvosita ham egalik qilishi mumkin emas. 11. Bank muassislari bank roʻyxatga olingan kundan boshlab bir yil mobaynida bank aksiyadorlari tarkibidan chiqishga haqli emaslar. 12. Bank ustav kapitalining eng kam miqdori va uni shakllantirish tartibi Oʻzbekiston Respublikasining “Banklar va bank faoliyati toʻgʻrisida”gi Qonuni bilan belgilanadi. 13. Bankning nomi banklar va bank faoliyati toʻgʻrisidagi qonunchilik hujjatlari hamda firma nomlari toʻgʻrisidagi qonunchilik hujjatlari talablariga muvofiq boʻlishi kerak. 14. Bank oʻzining firma nomi sifatida ustavida koʻrsatilgan nomidan foydalanadi. Bank har qanday hujjatlarda, eʼlon yoki reklamalarda oʻzini ustavida koʻrsatilgan nomdan farqli nomlashga haqli emas. 15. Bankning firma nomida aholi punktlari nomlarining, shu jumladan bankning bunday aholi punktlariga toʻliq yoki qisman mansubligini bildiruvchi soʻzlarning ishlatilishiga quyidagi hollarda yoʻl qoʻyiladi: bank aksiyalarining jami ellik foizi va undan ortigʻiga egalik qiluvchi bank muassislari (aksiyadorlari) ular joylashgan davlatning qonunchilik hujjatlariga muvofiq bunday aholi punktlari nomidan har qanday tashkilotlarda ish yuritish va ishtirok etish vakolatiga ega boʻlsalar. Bunda ular joylashgan davlatning firma nomlaridan foydalanish sohasidagi vakolatli davlat organi tomonidan berilgan ushbu aholi punktlari nomlarining, shu jumladan bankning bunday aholi punktlariga toʻliq yoki qisman mansubligini bildiruvchi soʻzlarning ishlatilishi qonunchilik hujjatlariga muvofiq ruxsat etilganligini tasdiqlovchi yozma tasdiqnomasi yoxud qonunchilik hujjatlariga muvofiq bunday ruxsatnoma (tasdiqnoma) talab etilmasligi toʻgʻrisidagi ushbu organning yozma tasdiqnomasi. ishlatilayotgan nom joylashgan davlatining qonunchilik hujjatlariga muvofiq roʻyxatga olingan, muassis boʻlgan yuridik shaxsning firma nomi yoki roʻyxatga olingan tovar belgisi bilan mos boʻlsa. Bankning firma nomida boshqa geografik nomlarning (Yevroosiyo, Yevropa, Osiyo va b.) ishlatilishiga bank aksiyalarining jami ellik foizi va undan ortigʻiga egalik qiluvchi bank muassislari (aksiyadorlari) boʻlgan yuridik shaxslarning asosiy iqtisodiy faoliyati koʻrsatilgan hududning katta qismida amalga oshirilayotgan boʻlsa yoʻl qoʻyiladi. Bank aksiyadorlarining tarkibi, holati yoki ulushi oʻzgarishi oqibatida ushbu band talablari bajarilmayotgan boʻlsa, bank mazkur holat vujudga kelgan kundan boshlab 6 oydan kechiktirmay firma nomini oʻzgartirishi va bank ustaviga kiritilgan tegishli oʻzgartirishlarni roʻyxatdan oʻtkazish uchun hujjatlarni mazkur Nizomning V boʻlimi 4-bobida belgilangan tartibda Markaziy bankka taqdim etishi lozim. 16. Bank ikki va undan ortiq shaxslar tomonidan tashkil etilayotganda muassislar taʼsis yigʻilishini oʻtkazadi va oʻzaro taʼsis shartnomasini imzolaydi. Bank bir muassis tomonidan taʼsis etilgan taqdirda bankni taʼsis etish haqidagi qaror shu muassis tomonidan yakka tartibda qabul qilinadi. Ushbu harakatlar muassislar (muassis) tomonidan banklar va bank faoliyati toʻgʻrisidagi qonunchilik hujjatlari va aksiyadorlik jamiyatlari faoliyatini tartibga soluvchi boshqa qonunchilik hujjatlari talablariga rioya etgan holda amalga oshiriladi. 17. Muassislar bankni tashkil etish boʻyicha ularning manfaatlarini Markaziy bankda ifoda etishga vakolatli boʻlgan bir yoki bir necha shaxslarni tayinlaydi. Ushbu shaxslarning vakolatlari taʼsis shartnomasi bilan belgilanadi. 18. Bank oʻz faoliyatini Oʻzbekiston Respublikasining qonunchilik hujjatlari va ustavi, mazkur Nizomga muvofiq Markaziy bank tomonidan berilgan bank faoliyatini amalga oshirish huquqini beruvchi litsenziyaga (bundan buyon matnda litsenziya deb yuritiladi) asosan amalga oshiradi. 19. Banklarni litsenziyalash tartib-taomili quyidagi ikki bosqichdan iborat: Markaziy bank tomonidan bankni tashkil etishga doir dastlabki ruxsatnomani berish; bir vaqtning oʻzida litsenziya bergan holda bankni davlat roʻyxatidan oʻtkazish. 20. Bankni tashkil etishga doir dastlabki ruxsatnomani olish uchun ariza beruvchi bankni tashkil etish toʻgʻrisida qaror qabul qilinganidan keyin uch oydan kechiktirmay Markaziy bankka ushbu Nizomning 1-ilovasiga muvofiq shaklda ariza taqdim etadi va unga quyidagilarni ikki nusxada ilova qiladi: 1) bank ikki va undan ortiq shaxslar tomonidan tashkil etilganda taʼsis shartnomasini; 2) bankni tashkil etish toʻgʻrisidagi qarorni. Bank ikki va undan ortiq muassislar tomonidan taʼsis etilgan hollarda taʼsis yigʻilishi bayonnomasining bank kuzatuv kengashi raisi tomonidan tasdiqlangan nusxasi taqdim etiladi; 3) muassislar tomonidan tasdiqlangan va bankning kuzatuv kengashi raisi tomonidan imzolangan bank ustavini; 4) mazkur Nizomning 2-ilovasiga muvofiq bankning kuzatuv kengashi raisi tomonidan tasdiqlangan muassislar roʻyxatini; 5) muassis boʻlgan yuridik shaxsning auditorlik tashkiloti tomonidan tasdiqlangan oxirgi uch yil uchun moliyaviy hisobotlarini; 6) mazkur Nizomning 43-bandi 1 — 4 va 6-kichik bandlariga muvofiq hal qiluvchi egalikka ega boʻlgan har bir bevosita va bilvosita muassis, shu jumladan oxirgi benefitsiar mulkdor toʻgʻrisidagi axborotni. Hal qiluvchi egalikka ega boʻlgan shaxslar mavjud boʻlmagan taqdirda, bankning ustav kapitalida eng koʻp ulushlarga ega boʻlgan, umumiy ulushi kamida ellik foizni tashkil etadigan bevosita va bilvosita muassislar, shu jumladan oxirgi benefitsiar mulkdorlar toʻgʻrisidagi axborotni. 7) ariza beruvchining bankni tashkil etishda muassislarning manfaatlarini Markaziy bankda ifoda etish boʻyicha vakolatlarini tasdiqlovchi hujjatni; 8) bankning ustav kapitalini shakllantirish uchun kiritiladigan mablagʻlarning manbalari toʻgʻrisidagi hujjatlar bilan tasdiqlangan axborotni; 9) bankning kuzatuv kengashi va boshqaruvi aʼzolari toʻgʻrisida mazkur Nizomning 107-bandi 5 — 10-kichik bandlarida koʻrsatilgan hujjatlarni; 10) bankning tashkiliy tuzilmasini; 11) bankning ichki audit xizmati toʻgʻrisidagi nizom loyihasini; 12) bank faoliyatining strategiyasini, yoʻnalishlarini, koʻlamini, moliyaviy istiqbollarini va mazkur Nizomning 3-ilovasiga muvofiq boshqa maʼlumotlarni koʻzda tutuvchi bankning keyingi uch yilga moʻljallangan biznes-rejasini; 13) keyinchalik bankning kuzatuv kengashi tomonidan tasdiqlanishi lozim boʻlgan, bankning kredit, investitsiya va emissiya siyosati loyihalarining, shuningdek tavakkalchiliklarni boshqarish va ichki nazorat siyosati loyihalarining nusxalarini. 201. Taʼsis yigʻilishining bayonnomasi va muassisning bankni taʼsis etish haqidagi yakka tartibda qabul qilingan qarori bankni tashkil etish, bankning ustav kapitali miqdorini belgilash, bank ustavini, tashkiliy tuzilmasini va biznes-rejasini tasdiqlash, bankning kuzatuv kengashi va boshqaruvi aʼzolarini saylash (tayinlash) toʻgʻrisidagi qarorlarni oʻz ichiga olishi lozim. 202. Taʼsis shartnomasining va muassisning bankni taʼsis etish haqidagi yakka tartibda qabul qilingan qarorining nusxalari, ulardagi jismoniy shaxslarning imzolari notarius yoki notarial harakatlarni amalga oshirish huquqiga ega boʻlgan boshqa mansabdor shaxs tomonidan tasdiqlanadi. 21. Agar ariza beruvchi tomonidan taqdim etilgan, mazkur bobning 2 va 3-paragraflarida koʻrsatilgan hujjatlar va axborot bankni tashkil etishga doir dastlabki ruxsatnomani berish toʻgʻrisida qaror qabul qilish uchun yetarli boʻlmasa, Markaziy bank ariza beruvchidan ushbu qarorni qabul qilish uchun zarur boʻlgan qoʻshimcha hujjatlar va axborot soʻrashga haqli. 22. Bankni tashkil etishda yoki bankning ustav kapitalida chet el banki ishtirok etganda mazkur Nizomning 20-bandida koʻrsatilgan hujjatlarga qoʻshimcha ravishda quyidagi hujjatlar ikki nusxada taqdim etiladi: 1) chet el banki vakolatli organining bankni tashkil etish yoki bankning ustav kapitalida ishtirok etish toʻgʻrisidagi qarori; 2) chet el banki bankni nazorat qilish organining mazkur chet el banki uning konsolidatsiyalashgan nazorati ostida turishi, pul mablagʻlarini depozitlarga qabul qilish huquqiga ega ekanligi va unga bankni nazorat qilish organining bankni tashkil etish yoki bankning ustav kapitalida ishtirok etish uchun ruxsatnomasi berilganligi toʻgʻrisidagi yozma tasdiqnomasi yoxud shunday ruxsatnoma talab etilmasligi toʻgʻrisidagi tasdiqnomasi; 3) chet el bankining ustavi; 4) chet el banki kapitalining va kredit reytingining quyidagi talablarga muvofiqligini tasdiqlovchi hujjat: 200 mln. yevro ekvivalentidan kam boʻlmagan miqdordagi xususiy kapitalning mavjudligi; “Standard & Poorʼs”, “Moodyʼs Investors Service” yoki “Fitch-IBCA” reyting agentliklari tomonidan berilgan investitsion reyting bahosidan kam boʻlmagan uzoq muddatli kredit reytingi mavjudligi. Chet el bankining kapital monandligi yoki kredit reytingi mazkur kichik bandda koʻrsatilgan talablarga nomuvofiq boʻlganda yoki unda kredit reytingi mavjud boʻlmaganda, prudensial talablari Markaziy bank tomonidan milliy talablarga ekvivalent deb topilgan chet davlatning bank nazorati organi tomonidan chet el banki moliyaviy salohiyatiga berilgan bahosi, agar ushbu organ tomonidan Markaziy bankka yuborilgan hujjatlar mavjud boʻlganda, eʼtiborga olinadi. 23. Xalqaro moliya institutlari, chet el banklari va boshqa kredit tashkilotlari boʻlmagan, norezident boʻlgan yuridik shaxslarning bankni tashkil etishida yoki bankning ustav kapitalida ishtirok etishida mazkur Nizomning 20-bandida koʻrsatilgan hujjatlarga qoʻshimcha ravishda quyidagi hujjatlar ikki nusxada taqdim etiladi: 1) yuridik shaxs vakolatli organining Oʻzbekiston Respublikasi hududida bank tashkil etish yoki uning bank ustav kapitalida ishtirok etishi toʻgʻrisidagi qarori; 2) yuridik shaxs joylashgan davlatdagi nazorat qilish organining Oʻzbekiston Respublikasi hududida bank tashkil etishga yoki bank ustav kapitalida ishtirok etishga roziligini tasdiqlovchi hujjat, yoxud shunday ruxsatnoma talab etilmasligi toʻgʻrisidagi tasdiqnomasi; 3) yuridik shaxs ustavi; 4) ustav kapitalidagi oʻz ulushi uchun toʻlovni amalga oshirishga mablagʻlari mavjudligining tasdigʻi. 24. Yuqori kapital va kredit reytingi koʻrsatkichlariga ega boʻlgan xalqaro moliya institutlari, chet el banklari hamda boshqa kredit tashkilotlari tomonidan bank tashkil etishda yoki bankning ustav kapitalida ishtirok etishda ariza beruvchi ushbu Nizomning 1-ilovasiga muvofiq arizani quyidagilarni ikki nusxada ilova qilgan holda taqdim etadi: 1) muassislar tomonidan imzolangan taʼsis shartnomasini. Bank bir muassis tomonidan taʼsis etilgan taqdirda, muassisning bankni taʼsis etish haqidagi yakka tartibda qabul qilingan qarori taqdim etiladi; 2) bank ikki va undan ortiq muassislar tomonidan taʼsis etilgan hollarda taʼsis yigʻilishining bayonnomasini; 3) muassislar tomonidan tasdiqlangan va bankning kuzatuv kengashi raisi tomonidan imzolangan bank ustavini; 4) muassislar vakolatli organining bankni tashkil etish yoki bankning ustav kapitalida ishtirok etish toʻgʻrisidagi qarorini; 5) bank ustav kapitalidagi ulushlari miqdorini koʻrsatgan holda muassislar roʻyxatini; 6) muassislarning davlat roʻyxatidan oʻtkazilganligi toʻgʻrisidagi guvohnomasi nusxasini va toʻlov rekvizitlarini; 7) kapitalining va kredit reytingining mazkur Nizomning 25-bandi 2-kichik bandida keltirilgan mezonlarga muvofiqligini tasdiqlovchi hujjatni; 8) bankning kuzatuv kengashi va boshqaruvi aʼzolari toʻgʻrisida mazkur Nizomning 107-bandi 5 — 10-kichik bandlarida koʻrsatilgan hujjatlarni; 9) bankning tashkiliy tuzilmasini; 10) bankning ichki audit xizmati toʻgʻrisidagi nizom loyihasini; 11) bankning keyingi uch yilga moʻljallangan biznes-rejasini. Unda bank faoliyatining strategiyasini, yoʻnalishlarini, koʻlamini, moliyaviy istiqbollarini va mazkur Nizomning 3-ilovasiga muvofiq boshqa maʼlumotlarni yoritish zarur. 12) keyinchalik bankning kuzatuv kengashi tomonidan tasdiqlanishi lozim boʻlgan, bankning kredit, investitsiya va emissiya siyosati loyihalarining, shuningdek tavakkalchiliklarni boshqarish va ichki nazorat siyosati loyihalarining nusxalarini. 25. Mazkur Nizom maqsadlarida: 1) xalqaro moliya institutlari deganda Jahon banki guruhi (Xalqaro tiklanish va taraqqiyot banki, Xalqaro moliya korporatsiyasi, Investitsiyalarni kafolatlash boʻyicha koʻp tomonlama agentlik, Xalqaro taraqqiyot uyushmasi), Xalqaro hisob-kitoblar banki, Xalqaro valyuta fondi, Yevropa tiklanish va taraqqiyot banki, Yevropa investitsiya banki, Yevropa investitsiya jamgʻarmasi, Yevropa Kengashining taraqqiyot bank, Yevropa markaziy banki, Osiyo taraqqiyot banki, Osiyo infratuzilma investitsiyasi banki, Islom taraqqiyot banki tushuniladi; 2) yuqori kapital va kredit reytingi koʻrsatkichlariga ega boʻlgan chet el banklari va boshqa kredit tashkilotlari deganda kapitali va kredit reytingi quyidagi talablarga muvofiq boʻlgan shaxslar tushuniladi: 500 mln. yevro ekvivalentidan kam boʻlmagan miqdordagi ustav kapitalining mavjudligi; “Standard & Poorʼs”, “Moodyʼs Investors Service”, “Fitch-IBCA” reyting agentliklarining mos ravishda “A+”, “A1”, “A+” reyting bahosidan kam boʻlmagan uzoq muddatli kredit reytingining mavjudligi. 26. Bankni tashkil etishga doir dastlabki ruxsatnomani berish toʻgʻrisidagi arizani koʻrib chiqish Markaziy bank tomonidan Oʻzbekiston Respublikasi “Banklar va bank faoliyati toʻgʻrisida”gi Qonunining 16 va 19-moddalarida belgilangan tartibda amalga oshiriladi. 27. Bankni tashkil etishga doir dastlabki ruxsatnomani berish toʻgʻrisidagi arizani koʻrib chiqishda Markaziy bank: bank kapitali, shu jumladan, ustav kapitali miqdorini doimiy koʻpaytirib borishning rejalashtirilganligi, koʻzda tutilayotgan daromadlar hamda fondlarni shakllantirish istiqbollari, shuningdek muassislarning zarur hollarda qoʻshimcha kapital kirita olish qobiliyati kabi omillar bilan aniqlanuvchi tashkil etilayotgan bank kapitalining yetarlilik darajasini; Markaziy bank bilan chet el banki boʻlgan muassisning bankni nazorat qilish organi oʻrtasida axborot ayirboshlash toʻgʻrisidagi kelishuv mavjudligini; norezident joylashgan mamlakat vakolatli organlarining axborotini va fikrlarini inobatga oladi. Markaziy bank ushbu holatlarni bankning ustav kapitalidagi mazkur Nizomning 39-bandi toʻrtinchi xatboshisida nazarda tutilgan miqdordagi ulushni olishga doir dastlabki ruxsatnomani berish toʻgʻrisidagi arizani koʻrib chiqish chogʻida ham inobatga oladi. 28. Bankni davlat roʻyxatiga olish va litsenziya olish uchun ariza beruvchi bankni tashkil etishga doir dastlabki ruxsatnoma olinganidan keyin olti oydan kechiktirmay Markaziy bankka quyidagilarni taqdim etishi kerak: bankni davlat roʻyxatiga olish va litsenziya berish toʻgʻrisidagi ariza. Litsenziya berish toʻgʻrisidagi arizada ariza beruvchining elektron pochta manzilining koʻrsatilishi uning qabul qilingan qaror toʻgʻrisidagi xabarnomani axborot-kommunikatsiya tizimi orqali elektron shaklda olishga boʻlgan roziligidir; bankning muhim ahamiyatga ega xodimlari toʻgʻrisida mazkur Nizomning 107-bandi 5 — 10-kichik bandlarida koʻrsatilgan hujjatlar; tashkil etilayotgan bank joylashgan yerdagi Markaziy bank hududiy bosh boshqarmasining bank binolari, ularning muhofaza qilinishi taʼminlanganligi, uskunalar, ishlarni tashkil etish texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi mazkur Nizomning 4-ilovasiga muvofiq shaklda berilgan xulosasi; banklar va bank faoliyati toʻgʻrisidagi qonunchilik hujjatlari bilan belgilangan eng kam miqdordan kam boʻlmagan summada bankning ustav kapitali shakllantirilganligini tasdiqlovchi hujjat, shuningdek muassislarning roʻyxati; mazkur Nizomning 20 — 24-bandlari hamda ushbu bandning ikkinchi — beshinchi xatboshilariga muvofiq taqdim etilgan hujjatlarning elektron shakldagi koʻchirma nusxalari. Mazkur bandning uchinchi — beshinchi xatboshilarida koʻrsatilgan hujjatlar ikki nusxada taqdim etiladi. 29. Bankni davlat roʻyxatidan oʻtkazish va litsenziya berish uchun taqdim etilgan hujjatlarning Markaziy bank tomonidan koʻrib chiqilishi Oʻzbekiston Respublikasi “Banklar va bank faoliyati toʻgʻrisida”gi Qonunining 20 va 21-moddalarida belgilangan tartibda amalga oshiriladi. 32. Litsenziyani qayta rasmiylashtirish Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuniga muvofiq amalga oshiriladi. 33. Bankni tashkil etishga doir dastlabki ruxsatnomani berish toʻgʻrisidagi arizani koʻrib chiqish uchun bazaviy hisoblash miqdorining besh baravari miqdorida yigʻim undiriladi. 34. Litsenziya berilganligi uchun tegishincha bank yoki mikromoliya banki ustav kapitali eng kam miqdorining 0,1 foizi miqdorida davlat boji undiriladi. 35. Litsenziyani qayta rasmiylashtirish uchun ushbu Nizomning 33-bandida nazarda tutilgan yigʻim summasining yarmi undiriladi. 36. Markaziy bank tomonidan bank haqidagi Banklarning davlat reyestrida saqlanuvchi maʼlumotlar koʻchirma koʻrinishida bepul taqdim etiladi. 37. Tashkiliy-texnik tadbirlarni bajarish, bank binolarini tayyorlash, ularning muhofaza qilinishi taʼminlash, uskunalar, tashkiliy-texnik vositalari bilan jihozlash va dasturiy taʼminot bilan taʼminlash boʻyicha xarajatlar muassislar hisobidan qoplanadi. Buning uchun muassislar tomonidan bankni tashkil etish boʻyicha xarajatlarning taxminiy hisob-kitobi qilinadi hamda bir yoki bir necha muassis tomonidan xarajatlarni amalga oshirish toʻgʻrisida oʻzaro shartnoma tuziladi, ushbu hujjatlar bank roʻyxatga olingunga qadar Markaziy bankka taqdim etiladi. 38. Bank davlat roʻyxatiga olingan va unga litsenziya berilgandan soʻng muassislar aksiyadorlar umumiy yigʻilishida bankni tashkil etish boʻyicha xarajatlarni amalga oshirish toʻgʻrisidagi shartnomaga muvofiq qilingan xarajatlar haqida hisobot beradi. Ularning harakati aksiyadorlar umumiy yigʻilishi tomonidan maʼqullangan taqdirda, ularning qilgan xarajatlari bank tomonidan shartnomaga muvofiq qaytarib beriladi. 39. Jismoniy va yuridik shaxslar yoki birgalikda harakat qiluvchi shaxslar, shu jumladan norezidentlar bir yoki bir necha bitim natijasida bankning ustav kapitalidagi: besh va undan koʻproq foizni, lekin koʻpi bilan yigirma foizni; yigirma va undan koʻproq foizni, lekin koʻpi bilan ellik foizni; ellik va undan koʻproq foizni tashkil etadigan ulushni bevosita yoki bilvosita olishdan oldin Markaziy bankning dastlabki ruxsatnomasini olishi shart. 40. Birgalikda harakat qiluvchi shaxslar boʻlib Oʻzbekiston Respublikasi “Banklar va bank faoliyati toʻgʻrisida”gi Qonunining 22-moddasida nazarda tutilgan shaxslar hisoblanadi. 41. Banklar boshqa bankning aksiyalarini bevosita yoki bilvosita olishdan oldin Markaziy bankning dastlabki ruxsatnomasini olishi shart. Banklar boshqa bankning ustav kapitalidagi ulushini koʻpaytirish uchun Markaziy bankning takroriy dastlabki ruxsatnomasini olishi shart. 42. Bank tomonidan boshqa bankning aksiyalarini sotib olishda ruxsat berishga doir majburiy talablar va shartlarga bankning barqaror moliyaviy holati, shuningdek sotib olish natijasida prudensial normativlarga rioya etilishi kiradi. Ushbu band talablari banklar tomonidan oʻz aksiyalarini sotib olish holatlariga ham tatbiq etiladi. 43. Bank aksiyalarini olishga doir dastlabki ruxsatnomani olish uchun Markaziy bankka quyidagi hujjatlarni ilova qilgan holda mazkur Nizomning 5-ilovasiga muvofiq ariza taqdim etiladi: 1) potensial oluvchi — jismoniy shaxs tomonidan: norezident boʻlgan jismoniy shaxsning fuqarolik pasporti nusxasi; bank aksiyalarini olish uchun foydalaniladigan mablagʻlarning kelib chiqish manbalari va harakati toʻgʻrisidagi maʼlumotlarni tasdiqlovchi hujjatlar; mazkur Nizomning 6-ilovasida keltirilgan shaklga muvofiq maʼlumotlar; 2) potensial oluvchi — yuridik shaxs tomonidan: davlat roʻyxatidan oʻtkazilganligi toʻgʻrisidagi guvohnoma (norezident boʻlgan yuridik shaxslar uchun) va taʼsis hujjatlari (ustav va taʼsis shartnomasi); barcha ishtirokchilar (aksiyadorlar) toʻgʻrisida mazkur Nizomning 2-ilovasiga muvofiq maʼlumotlar; ushbu yuridik shaxsda hal qiluvchi egalikka ega boʻlgan oxirgi benefitsiar mulkdorlar toʻgʻrisida mazkur Nizomning 6-ilovasiga muvofiq maʼlumotlar; potensial oluvchi toʻgʻrisida mazkur Nizomning 7-ilovasiga muvofiq maʼlumotlar; bankda hal qiluvchi egalikni olish toʻgʻrisidagi vakolatli organning qarori; oxirgi 3 yil uchun, agar faoliyat 3 yildan kam muddatga amalga oshirilgan boʻlsa — amalda faoliyat olib borilgan yillar uchun moliyaviy hisobotlarning ishonchliligi va buxgalteriya hisobi toʻgʻrisidagi qonunchilik talablariga muvofiqligini tasdiqlovchi auditorlik xulosasi nusxasi; bank aksiyalarini olish uchun foydalaniladigan mablagʻlarning kelib chiqish manbalari va harakati toʻgʻrisidagi maʼlumotlarni tasdiqlovchi hujjatlar; mazkur Nizomning 8-ilovasida keltirilgan shaklga muvofiq anketa; kuzatuv kengashi va ijro etuvchi organ aʼzolarining mazkur Nizomning 52-bandida belgilangan ishchanlik obroʻsi mezoniga muvofiqligini tasdiqlovchi maʼlumotlar; 3) potensial oluvchi — bank tomonidan, agar bank sotib olish natijasida banklar guruhining bir qismiga aylansa: mazkur bandning 2-kichik bandida koʻrsatilgan hujjatlar va maʼlumotlar; banklar guruhi tuzilmasi toʻgʻrisidagi maʼlumotlar; banklar guruhi ishtirokchilari toʻgʻrisidagi axborot, shu jumladan guruhga kiruvchi ishtirokchilarning asosiy faoliyati toʻgʻrisidagi maʼlumotlar; banklar guruhining tavakkalchiliklarni boshqarish va ichki nazorat boʻyicha siyosati; banklar guruhida nazoratni amalga oshiruvchi shaxslar toʻgʻrisidagi maʼlumotlar; guruh ishtirokchilarining moliyaviy holati toʻgʻrisidagi maʼlumotlar, shu jumladan ariza beruvchining oxirgi 3 yil uchun konsolidatsiyalashgan moliyaviy hisobotlarining ishonchliligi va buxgalteriya hisobi toʻgʻrisidagi qonunchilik talablariga muvofiqligini tasdiqlovchi auditorlik xulosasi nusxasi (maʼlumot ariza topshirish sanasiga qadar 90 kundan kech boʻlmagan sanaga boʻlishi lozim); 4) potensial oluvchi — chet el banki tomonidan: mazkur bandning 2-kichik bandida koʻrsatilgan hujjatlar va maʼlumotlar; mazkur Nizomning 22-bandi 2 — 4-kichik bandlarida koʻrsatilgan hujjatlar; 5) potensial oluvchi — yuqori kapital va kredit reytingi koʻrsatkichlariga ega boʻlgan xalqaro moliya instituti, chet el banki hamda boshqa kredit tashkiloti tomonidan: mazkur bandning 2-kichik bandi ikkinchi, uchinchi, oltinchi va yettinchi xatboshilarida koʻrsatilgan hujjatlar; kapitalining va kredit reytingining mazkur Nizomning 25-bandi 2-kichik bandida koʻrsatilgan mezonlarga muvofiqligini tasdiqlovchi hujjat; 6) potensial olvuchi — xalqaro moliya instituti, chet el banki va boshqa kredit tashkiloti boʻlmagan norezident tomonidan: mazkur bandning 2-kichik bandida koʻrsatilgan hujjatlar va maʼlumotlar; mazkur Nizomning 23-bandi 2-kichik bandida koʻrsatilgan hujjat. 44. Hal qiluvchi egalikka bilvosita egalik qiluvchi, shu jumladan oxirgi benefitsiar mulkdor tomonidan mazkur Nizomning 43-bandida nazarda tutilgan hujjatlar taqdim etiladi, bundan birinchi kichik bandning uchinchi xatboshisida va 2-kichik bandining sakkizinchi xatboshisida koʻrsatilgan hujjatlar mustasno. 45. Shaxs oʻziga bogʻliq boʻlmagan holatlarda, xususan huquqiy vorislik, meros, hadya tartibida, sudning qaroriga asosan mulk huquqini olish yoki bank ustav kapitalining kamaytirilishi natijasida mazkur Nizomning 39-bandida koʻrsatilgan hajmdagi bank aksiyalariga egalik qilishga Markaziy bankning ruxsatnomasini olishi uchun mazkur Nizomning 43-bandida koʻrsatilgan hujjatlarni bank aksiyalarini oʻziga bogʻliq boʻlmagan holatlarda olgan kunidan eʼtiboran 60 kun ichida taqdim etadi. 46. Hal qiluvchi egalikka bevosita yoki bilvosita egalik qiluvchi, shu jumladan oxirgi benefitsiar mulkdor quyidagi hollarda Markaziy bankni va bankni 10 kunlik muddatda ushbu Nizomning 9-ilovasiga muvofiq yozma shaklda, shu jumladan elektron shaklda xabardor qilishi shart: bank aksiyalarini olishga doir dastlabki ruxsatnoma olingan bitim amalga oshirilganda; dastlabki ruxsatnoma olingan, ushbu Nizomning 39-bandida belgilangan aksiyalar ulushi koʻpayganda; bank ustav kapitalidagi hal qiluvchi egalikni boshqa shaxsga berish yoki kamaytirish toʻgʻrisida qaror qabul qilish natijasida hal qiluvchi egalik tegishlicha ellik foizdan, yigirma foizdan yoki besh foizdan kam boʻlib qolganda; ushbu Nizomning 39-bandida belgilangan hajmdagi bank aksiyalari shaxs tomonidan oʻziga bogʻliq boʻlmagan holatlarda olinganda. 47. Potensial oluvchini baholashni yakunlash uchun zarur boʻlgan qoʻshimcha hujjatlar va maʼlumotlarni talab qilish va taqdim etish, bank aksiyalarini olishga doir dastlabki ruxsatnomani olish yoki shaxs tomonidan oʻziga bogʻliq boʻlmagan holatlarda bank aksiyalarini olishga Markaziy bankning ruxsatnomasini olish uchun taqdim etilgan hujjatlarni Markaziy bank tomonidan koʻrib chiqish, hal qiluvchi egalik sotib olinganligi, oʻzgartirilganligi yoki boshqalarga berilganligi toʻgʻrisida xabarnoma berish, shuningdek Markaziy bankni xabardor kilish Oʻzbekiston Respublikasining “Banklar va bank faoliyati toʻgʻrisida”gi Qonuni bilan oʻrnatilgan tartibda amalga oshiriladi. 48. Bank aksiyalarini olishga doir dastlabki ruxsatnoma quyidagi hollarda bekor qilinadi: ariza beruvchining ruxsat etish xususiyatiga ega hujjatni bekor qilish toʻgʻrisidagi murojaatiga koʻra; bank aksiyalarini olishga doir dastlabki ruxsatnoma qalbaki hujjatlardan foydalangan holda olinganligi fakti aniqlanganda. 49. Potensial oluvchining sifatini baholash bank aksiyalarini olishga doir dastlabki ruxsatnomani olish uchun taqdim etiladigan hujjatlarning tuzulishi va murakkabligiga, shuningdek baholash jarayoniga tadbiq etiladigan mutanosiblik tamoyiliga rioya qilgan holda amalga oshiriladi. 50. Markaziy bank potensial oluvchining sifatini quyidagi mezonlarni birgalikda koʻrib chiqish yoʻli bilan: potensial oluvchining ishchanlik obroʻsini; moʻljallangan olish amalga oshirilganidan keyin tayinlanishi nazarda tutilayotgan bankning kuzatuv kengashi va boshqaruvi aʼzolarining, shuningdek muhim ahamiyatga ega xodimlarining ishchanlik obroʻsi, bilimi, malakasi va tajribasini; potensial oluvchining moliyaviy salohiyatini, xususan aksiyalarini olish moʻljallanilayotgan bank faoliyatining koʻlami va ixtisoslashuvi jihatidan salohiyatini; moʻljallangan sotib olish amalga oshirilganidan keyin bankning banklar va bank faoliyati toʻgʻrisidagi qonunchilik hujjatlarida belgilangan prudensial talablarni bajara olish imkoniyatini; moʻljallangan sotib olish borasida jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolining tarqatilishini moliyalashtirishga doir amalga oshirilgan yoki amalga oshirilayotgan urinishlar mavjudligi haqidagi shubhalar, shuningdek moʻljallangan olish amalga oshirilganidan keyin shunday tavakkalchilikning ortishi toʻgʻrisidagi taxmin mavjud emasligini; potensial oluvchi faoliyatining bank faoliyati bilan uygʻunlashuvi ehtimolini va buning bank faoliyatining rivojlanishiga taʼsirini; potensial oluvchi korporativ boshqaruvi tashkiliy tuzilmasining va unga aloqador boʻlgan shaxslarning bankni tartibga solishga hamda uning ustidan nazorat qilishga doir taʼsirini baholaydi. 51. Markaziy bank potensial oluvchini baholashni amalga oshirishda boshqa vakolatli organlar yoki chet davlatlarning tegishli organlari bilan maslahatlashishga haqli. 52. Potensial oluvchining ishchanlik obroʻsi mezoniga muvofiqligini baholashda quyidagilar hisobga olinadi: 1) potensial oluvchining axloqiy fazilatlari va vijdonliligi (mutanosiblik tamoyilini qoʻllamagan holda): potensial oluvchiga nisbatan iqtisodiyot sohasidagi, boshqaruv tartibiga qarshi jinoyatlar yoki jinoiy faoliyatdan olingan daromadlarni legallashtirish, terrorizmni moliyalashtirish bilan bogʻliq jinoyatlar uchun tugallanmagan yoki olib tashlanmagan sudlanganlikning mavjud emasligi; potensial oluvchi yuridik shaxsni toʻlovga qobiliyatsizlik holatiga yoki tang moliyaviy ahvolga olib kelgan harakatlar uchun javobgar boʻlganligi toʻgʻrisidagi dalillarning yoʻqligi; potensial oluvchini moliya sohasida professional faoliyat bilan shugʻullanish huquqidan mahrum qilish toʻgʻrisidagi sud qarorining mavjud emasligi; vakolatli nazorat organi tomonidan potensial oluvchiga nisbatan yuridik shaxsning ustav fondiga (ustav kapitaliga) egalik qilishni cheklaydigan sanksiyalarning oʻtmishda qoʻllanilganligi; Markaziy bankka haqqoniy boʻlgan maʼlumotlarni taqdim etganligi; potensial oluvchi baholashdan oʻtmaslikka uringanligi toʻgʻrisidagi dalillarning mavjud emasligi; 2) kasbiy layoqati (mutanosiblik tamoyilini qoʻllagan holda): potensial oluvchi tomonidan yuridik shaxslarning ulushlarini (aksiyalarini) ehtiyotkorlik bilan boshqarish amalga oshirilganligi; moliya bozorida faoliyat yurituvchi yuridik shaxslarning nazoratni amalga oshiruvchi ishtirokchisi (aksiyadori) va (yoki) rahbari sifatida toʻplangan ehtiyotkorlik bilan boshqarish tajribasi. 53. Agar potensial oluvchi yuridik shaxs boʻlsa, ishchanlik obroʻsi mezoniga muvofiqligini baholash yuridik shaxsning oʻzini, shuningdek uning ishtirokchilari (aksiyadorlari) va boshqaruv organlari aʼzolarini qamrab oladi. 54. Markaziy bank potensial oluvchining axloqiy fazilatlari va vijdonliligini baholashda unga aloqador shaxslarning, xususan potensial oluvchi bilan amaliy ish yoki qarindoshlik munosabatlariga ega boʻlgan yoki bunday munosabatlarga ega boʻlganligi taxmin qilingan shaxslarning axloqiy fazilatlari va vijdonliligi toʻgʻrisidagi maʼlumotlarni koʻrib chiqishi mumkin. 55. Markaziy bank bank ustidan nazoratni amalga oshiradigan potensial oluvchi tomonidan ushbu Nizomning III boʻlimiga muvofiq taqdim etilgan hujjatlar asosida moʻljallangan olishdan keyin tayinlanishi koʻzda tutilgan bankning kuzatuv kengashi va boshqaruvi aʼzolari, shuningdek muxim ahamiyatga ega xodimlarining ishchanlik obroʻsi, bilim, koʻnikma va tajribalarini dastlabki baholashdan oʻtkazadi. 56. Potensial oluvchi tomonidan mazkur Nizomning III boʻlimi talablariga muvofiq kelmaydigan bankning kuzatuv kengashi va boshqaruvi aʼzolari, shuningdek muxim ahamiyatga ega xodimlarining tayinlash uchun taqdim etilishi bank aksiyalarini olishga doir dastlabki ruxsatnomani berishni rad etish uchun asos boʻlishi mumkin. 57. Moʻljallangan olish amalga oshirilganidan soʻng tayinlanadigan bankning kuzatuv kengashi va boshqaruvi aʼzolarini, shuningdek muhim ahamiyatga ega xodimlarini kelishib olish toʻgʻrisidagi yakuniy qaror, ularni mazkur Nizomning III boʻlimi talablariga muvofiq deb topish yoki topmaslik asnosida, Markaziy bank tomonidan bankning vakolatli organi ularni tasdiqlaganidan va mazkur boʻlimda belgilangan hujjatlar toʻplamini taqdim etganidan keyin qabul qilinadi. 58. Potensial oluvchining moliyaviy salohiyat mezoniga muvofiqligini baholash mazkur Nizomning 6 yoki 8-ilovalariga muvofiq taqdim etilgan hujjatlar asosida, uning bank aksiyalarini sotib olishni moliyalashtirish, baknning barqaror moliyaviy holatini saqlab turish, shuningdek yaqin uch yil mobaynida bankni samarali va oqilona boshqarish imkoniyatini hisobga olgan holda amalga oshiriladi. 59. Potensial oluvchining moliyaviy salohiyatini baholashda uning bank aksiyalarini sotib olishga doir dastlabki ruxsatnomani olish uchun hujjatlar taqdim etguniga qadar iqtisodiy, moliyaviy va boshqa turdagi faoliyatlarda faolligi va samaradorligi hisobga olinadi. 60. Markaziy bank potensial oluvchi va bank oʻrtasidagi moliyaviy munosabatlarni, shuningdek bu munosabatlarning bankning barqaror moliyaviy holatini beqarorlashtirishi mumkin boʻlgan manfaatlar toʻqnashuvini keltirib chiqarishga qodirligini koʻrib chiqadi. 61. Agar potensial oluvchi prudensial talablari Markaziy bank tomonidan milliy talablarga ekvivalent deb topilgan chet davlatning bank nazorati organi tomonidan tartibga solinadigan va nazorat qilinadigan norezident yuridik shaxs boʻlsa, Markaziy bank chet davlatning bank nazorati organi tomonidan potensial oluvchining moliyaviy salohiyatiga berilgan bahosini, agar ushbu organ tomonidan Markaziy bankka yuborilgan hujjatlar mavjud boʻlganda, eʼtiborga olishga haqli. 62. Markaziy bankda moʻljallangan olish amalga oshirilgunga qadar potensial oluvchining moliyaviy salohiyati kelgusida yomonlashuviga olib kelishini tasdiqlaydigan maʼlumotlar mavjud boʻlgan taqdirda, ushbu maʼlumotlar bank aksiyalarini olishga doir dastlabki ruxsatnoma berishni rad etish uchun asos boʻlishi mumkin. 63. Potensial oluvchining sifatini baholash bank ustidan nazoratni amalga oshiradigan potensial oluvchi tomonidan bank aksiyalari olinganidan keyin bankning banklar va bank faoliyati toʻgʻrisidagi qonunchilik hujjatlarida belgilangan prudensial talablarni bajara olish imkoniyatini koʻrib chiqadi. 64. Moʻljallangan olish bankning banklar va bank faoliyati toʻgʻrisidagi qonunchilik hujjatlarida belgilangan prudensial talablarga muvofiqligiga salbiy taʼsir koʻrsatmasligi kerak. 65. Bank tomonidan banklar va bank faoliyati toʻgʻrisidagi qonunchilik hujjatlarida belgilangan prudensial talablarni bajara olish imkoniyatlarini baholash nafaqat moʻljallangan olishni amalga oshirgunga qadar, balki doimiy tarzda oʻtkaziladi. Shu maqsadda potensial oluvchi Markaziy bankka yaqin 3 yil uchun biznes-rejasini taqdim etadi. 66. Moʻljallangan olish orqali jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurolining tarqatilishini moliyalashtirishga urinishlarni amalga oshirganligi yoki amalga oshirayotganligi haqida shubhalarning mavjud emasligi toʻgʻrisidagi mezonga potensial oluvchining muvofiqligini, shuningdek moʻljallangan olish amalga oshirilganidan keyin bunday tavakkalchilikning ortishi haqidagi taxminlarni baholash moʻljallangan olishning miqdoridan qatʼi nazar axloqiy fazilatlar va vijdonlilikni baholash bilan uygʻunlikda amalga oshiriladi. Moʻljallangan olish amalga oshirilganidan keyin jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurolining tarqatilishini moliyalashtirish bilan bogʻliq tavakkalchilikning ortishi haqidagi taxminlarni baholash potensial oluvchiga aloqador shaxslarga nisbatan iqtisodiyot sohasida, boshqaruv tartibiga qarshi jinoyatlar yoki jinoiy faoliyatdan olingan daromadlarni legallashtirish, terrorizmni moliyalashtirish bilan bogʻliq jinoyatlar uchun sudlanganlikning mavjudligi omili taʼsirini baholashni ham oʻz ichiga oladi. 67. Moʻljallangan olish uchun ishlatiladigan mablagʻlar qonuniy mablagʻlardan tashkil topishi, moliyalashtirish mexanizmi esa shaffof boʻlishi lozim. Ushbu maqsadlar uchun potensial oluvchi Markaziy bankka quyidagilarni taqsdiqlovchi maʼlumotlar taqdim etadi: mablagʻlarning kelib chiqish manbalari; ushbu mablagʻlarning harakati sxemasi; imtiyozli soliq rejimini taqdim etuvchi va (yoki) oxirgi benefitsiar mulkdorning shaxsini oshkor etishni hamda moliyaviy operatsiyalarni oʻtkazish chogʻida axborot taqdim etishni nazarda tutmaydigan davlat yoki hududning vakolatli organlari nazorati ostidagi moliyaviy tashkilotlar orqali ushbu mablagʻlarning harakatlanmaganligi. Mazkur bandning toʻrtinchi xatboshisida koʻrsatilgan maʼlumot bank aksiyalari chet el fond bozorlarida sotib olinganda taqdim etilmaydi. 68. Agar potensial oluvchi mamlakat ichida yoki chet elda vakolatli organlar tomonidan quyidagilar sifatida gumon qilingan yoki tanilgan boʻlsa, Markaziy bank bank aksiyalarini olishga doir dastlabki ruxsatnomani berishni rad etadi: moʻljallangan olishga ularning aloqasidan qatʼi nazar, jinoyatlardan olingan daromadlarni legallashtirish operatsiyalarida yoki shunga oʻxshash urinishlarda ishtirok etgan shaxs; terrorchilik faoliyatida yoki ommaviy qirgʻin qurolini tarqatishda ishtirok etayotgan yoki ishtirok etishda gumon qilinayotgan shaxslar roʻyxatiga kiritilgan shaxs; ushbu bandning ikkinchi va uchinchi xatboshlarida koʻrsatilgan shaxslar bilan aloqador boʻlgan shaxs. 69. Moʻljallangan olishni amalga oshirish natijasida bankda boshqa shaxslar bilan yuzaga keladigan yaqin aloqalar, bank bilan yaqin aloqada boʻlgan bir yoki bir nechta shaxsning faoliyatini tartibga soluvchi qonunlar yoki normativ hujjatlar, boshqa davlatning vakolatli organlari tomonidan ushbu shaxslarga taqiq va cheklovlar qoʻllanilishi Markaziy bankning nazorat funksiyalarini amalga oshirishga toʻsqinlik qilmasligi kerak. 70. Markaziy bank potensial oluvchiga dastlabki ruxsatnomani quyidagi hollarda beradi: potensial oluvchi ushbu Nizomning 50-bandida koʻrsatilgan mezonlarga toʻliq mos kelsa; potensial oluvchi moʻljallangan olishning oxirgi benefitsiar mulkdori emasligi xususida shubha mavjud boʻlmasa; aksiyadorlar boʻlgan yuridik shaxslarning haddan tashqari (potensial oluvchidan oxirgi benefitsiar mulkdorgacha uchta pogʻonadan koʻp) darajalarga tabaqalashtirilishi mavjud boʻlmasa; hujjatlar toʻliq hajmda topshirilgan boʻlsa; potensial oluvchi taqdim etgan hujjatlarda va axborotda notoʻgʻri yoki buzib koʻrsatilgan maʼlumotlar mavjud boʻlmasa. 71. Aksiyador boʻlgan yuridik shaxslarning darajalarga tabaqalashtirilishini baholashda quyidagilar inobatga olinadi: tabaqalashtirilish zanjirida ishtirok etuvchi shaxslarning shaffofligi va ularning Markaziy bank bilan hamkorlik qilishi; tabaqalashtirilish zanjirida ishtirok etuvchi barcha shaxslar toʻgʻrisida bank nazorati organlari va boshqa vakolatli organlar bilan samarali maʼlumot almashinuvi imkoniyati; tabaqalashtirilish zanjirida ishtirok etuvchi shaxslarning kelib chiqish mamlakatidagi bank nazorati organi yoki boshqa vakolatli organning ushbu shaxslarga Oʻzbekiston Respublikasida bank aksiyalarini olishga ruxsatnoma berilganligi toʻgʻrisidagi yozma tasdiqnomasi, agar buni ushbu mamlakatlar qonunchilik hujjatlari talab etsa. 72. Hal qiluvchi egalikka bevosita yoki bilvosita egalik qiluvchi, shu jumladan oxirgi benefitsiar mulkdor banklar va bank faoliyati toʻgʻrisidagi qonunchilik hujjatlari talablariga nomuvofiq boʻlgan hollarda Markaziy bank ularga nisbatan Oʻzbekiston Respublikasi “Banklar va bank faoliyati toʻgʻrisida”gi Qonunining 25-moddasida nazarda tutilgan choralar va sanksiyaarni qoʻllashga haqli. 73. Ushbu bobning talablari ariza beruvchi tomonidan bankni tashkil etishga doir dastlabki ruxsatnomani berish uchun hujjatlar taqdim etilgan paytda muassislarni, bevosita va bilvosita egalik qiluvchilarni, shu jumladan oxirgi benefitsiar mulkdorlarni baholashga nisbatan ham tatbiq etiladi. 74. Bank oʻz aksiyalarini sotib olish uchun Markaziy bankning dastlabki ruxsatnomasini olishi shart. Bank tomonidan sotib olinadigan oʻz aksiyalarining summasi bank ustav kapitalining 10 foizidan oshishi mumkin emas. 75. Bank tomonidan oʻz aksiyalarini sotib olishga doir Markaziy bankning dastlabki ruxsatnomasini olish uchun ariza beruvchi Markaziy bankka quyidagilarni taqdim etadi: bankning kuzatuv kengashi raisi tomonidan imzolangan, ushbu Nizomning 10-ilovasiga muvofiq shakldagi bank tomonidan oʻz aksiyalarini sotib olishga doir dastlabki ruxsatnomani berish toʻgʻrisidagi arizani; bank aksiyalari ularni keyinchalik bekor qilish sharti bilan bank ustav kapitalini kamaytirish uchun sotib olinganda bank aksiyadorlari umumiy yigʻilishining qarorini, keyinchalik belgilangan tartibda qayta sotish maqsadida sotib olinganda — bank kuzatuv kengashining qarorini. Bunda qarorda bank tomonidan oʻz aksiyalarini sotib olish sabablari koʻrsatiladi. 76. Bank ustav kapitalini kamaytirish maqsadida oʻz aksiyalarini sotib olishga doir dastlabki ruxsatnomani olgandan soʻng ustaviga bank ustav kapitalini kamaytirish bilan bogʻliq oʻzgartirishlarni kiritadi. 77. Quyidagi rahbar xodimlar lavozimiga kirishishidan oldin Markaziy bank bilan kelishib olinishi lozim: 1) bank kuzatuv kengashi aʼzolari, shu jumladan raisi; 2) bank boshqaruvi aʼzolari, shu jumladan raisi va uning oʻrinbosarlari; 3) bankning muhim ahamiyatga ega xodimlari, agar ular bir paytning oʻzida bank boshqaruvi aʼzolari boʻlmasa: bankning bosh buxgalteri; ichki audit tarkibiy boʻlinmasi rahbari; tavakkalchiliklarni boshqarishga masʼul tarkibiy boʻlinma rahbari; ichki nazorat va (yoki) komplayens nazorat uchun masʼul boʻlgan tarkibiy boʻlinma rahbari; bank aktivlari va passivlarini (gʻaznachilikni) boshqarishga masʼul boʻlgan tarkibiy tuzilma rahbari; jinoiy faoliyatdan olingan daromadlarni legallashtirish, terrorizmni va ommaviy qirgʻin qurollari tarqatilishini moliyalashtirishga qarshi kurashishga masʼul tarkibiy boʻlinma rahbari; 5) ixtiyoriy tugatilayotgan bankning tugatuvchisi (agar tugatish komissiyasi tayinlansa, uning rahbari va aʼzolari). 78. Bank rahbarlikka nomzodni (bundan buyon matnda nomzod deb yuritiladi) mazkur Nizom talablariga muvofiqligini dastlabki baholash uchun javobgardir. Bunda bank nomzodning ishchanlik obroʻsi, tajribasi, bilim va koʻnikmalari, mustaqil mulohaza yuritishi, vaqtining yetarliligi va jamoaviy yaroqliligini mazkur Nizom va bankning ichki talablariga muvofiqligini, shuningdek nomzod tomonidan baholash uchun taqdim etilgan maʼlumotlarning haqqoniyligini tekshiradi. 79. Mazkur Nizomning 78-bandida nazarda tutilgan baholash, bank tomonidan nomzodni saylash yoki tayinlash toʻgʻrisidagi qaror qabul qilinishidan oldin amalga oshiriladi. 80. Mazkur Nizomning 78-bandiga asosan bank tomonidan oʻtkazilgan baholash natijalariga koʻra nomzod mazkur Nizom talablariga javob bermasligini koʻrsatgan taqdirda, u rahbar xodim sifatida saylanmasligi yoki tayinlanmasligi lozim. 81. Bank doimiy ravishda rahbar xodimlarning mazkur Nizom talablariga muvofiqligini qayta baholab borishi lozim. 82. Bank tomonidan mazkur Nizomning 81-bandiga muvofiq amalga oshirilgan qayta baholash natijalari rahbar xodimlarning mazkur Nizom talablariga endilikda muvofiq emasligini koʻrsatgan taqdirda, bank nomuvofiqlik aniqlangan kundan eʼtiboran uch ish kuni ichida Markaziy bankni bu haqda yozma ravishda xabardor qiladi va quyidagi choralardan birini amalga oshiradi: teng darajadagi rahbar xodimlar oʻrtasida majburiyatlarni qayta taqsimlash; rahbar xodimlarni kasbiy tayyorlash; manfaatlar toʻqnashuvini tartibga solish; rahbar xodimlarni almashtirish. 83. Rahbar xodimlarni baholash va kelishib olish quyidagi holatlarda amalga oshiriladi: bankni tashkil etishga doir dastlabki ruxsatnomani olish hamda bankni davlat roʻyxatidan oʻtkazish va litsenziya berish toʻgʻrisidagi arizalarni koʻrib chiqish doirasida; rahbar xodimlar lavozimiga kirishishidan oldin, bundan mazkur Nizomning 84-bandida koʻrsatilgan holatlar mustasno; bankni ixtiyoriy tugatishga doir yakuniy ruxsatnomani olish hamda ixtiyoriy tugatilayotgan bankning tugatuvchisini almashtirish toʻgʻrisidagi qarorni kelishish doirasida; rahbar xodimlarning mazkur Nizom talablariga muvofiqligiga taʼsir koʻrsatuvchi yangi holatlar vujudga kelganda. 84. Rahbar xodimlarning mazkur Nizom talablariga muvofiqligiga taʼsir koʻrsatuvchi yangi holatlar mavjud boʻlmaganda, quyidagilarni qayta kelishib olish talab etilmaydi: shu bankning oʻzida yangi muddatga saylangan kuzatuv kengashi aʼzosini; kelishib olingan kunidan boshlab 12 oy mobaynida shu bankning oʻzida oʻsha talablar qoʻyilgan boshqa lavozimga yoki oʻzi egallab turgan lavozimga qayta saylangan yoki tayinlangan rahbar xodimlarni; shu bankning oʻzida, oʻsha talablar yoki kamroq talablar qoʻyilgan quyiroq darajadagi boshqa lavozimga tayinlangan rahbar xodimlarni. 85. Rahbar xodim lavozimga faqatgina bank uning nomzodini Markaziy bank bilan kelishib olgandan soʻnggina kirishishi mumkin. Agar muhim ahamiyatga ega xodimlarni obyektiv sabablarga koʻra oldindan kelishib olishning imkoni boʻlmasa, bank uning lavozimga tayinlangan kundan boshlab 30 ish kuni ichida Markaziy bankka keyingi kelishib olish tartibidan oʻtish uchun ariza yuborishi zarur. 86. Bank boshqaruvi raisi, uning oʻrinbosarlari va boshqa boshqaruv aʼzolarining vazifalarini ular yoʻqligida vaqtincha bajarish kelishib olish tartibidan oʻtgan rais oʻrinbosarlari yoki boshqaruv aʼzolari zimmalariga yuklanadi. 87. Bankning rahbar xodimlari, majburiy tugatilayotgan bankning tugatuvchisi, bankning maxsus boshqaruvchisi va vaqtinchalik boshqaruvchisi mazkur Nizom talablari bilan belgilangan ishchanlik obroʻsi, tajriba, bilim va koʻnikmalar, mustaqil mulohaza yuritish, vaqtining yetarliligi mezonlariga muvofiq boʻlishi lozim. Bankning kuzatuv kengashi va boshqaruvi aʼzolari mazkur bandda keltirilgan mezonlarga qoʻshimcha ravishda, jamoaviy yaroqlilik mezoniga ham mos boʻlishlari lozim. 88. Markaziy bank nomzodni alohida baholaydi va uning mazkur Nizom talablariga muvofiqligini jumladan asoslantirilgan mulohazadan foydalangan holda aniqlaydi. 89. Nomzod egallagan lavozimidan, shuningdek bankning tizimli ahamiyatga molikligi, xususiyati, koʻlami, faoliyati murakkabliligidan qatʼi nazar benuqson ishchanlik obroʻsiga ega boʻlishi lozim. 90. Nomzodning ishchanlik obroʻsini baholashda quyidagilar eʼtiborga olinadi: rasmiy maʼlumotlarda nomzodning professionalligini, vijdonliligini, tartibliligini va boshqa sifatlarini tasdiqlovchi, nomzod qonunchilik hujjatlar asosida ish yuritishi va bankni xatarga va unga nisbatan ishonchning yoʻqotilishiga olib keluvchi harakatlari qilmaydi deb hisoblashga asos boʻluvchi benuqson ishchanlik obroʻsining mavjudligi; nomzodda iqtisodiyot sohasida, boshqaruv tartibiga qarshi jinoyatlar yoxud jinoiy faoliyatdan olingan daromadlarni legallashtirish, terrorizmni va ommaviy qirgʻin qurollarini tarqatishni moliyalashtirish bilan bogʻliq jinoyatlar uchun tugallanmagan yoki olib tashlanmagan sudlanganlikning mavjud emasligi; nomzodga aloqador shaxslarga nisbatan iqtisodiyot sohasida, boshqaruv tartibiga qarshi jinoyatlar yoxud jinoiy faoliyatdan olingan daromadlarni legallashtirish, terrorizmni va ommaviy qirgʻin qurollarini tarqatishni moliyalashtirish bilan bogʻliq jinoyatlar uchun sudlanganlikning mavjudligi omilining salbiy taʼsiri, xususan nomzod lavozimiga kirishganidan keyin bankning jinoiy faoliyatdan olingan daromadlarni legallashtirish yoki terrorizmni moliyalashtirish yoki ommaviy qirgʻin qurolining tarqatilishini moliyalashtirish faoliyatiga jalb etilishi bilan bogʻliq tavakkalchilikning ortishi toʻgʻrisidagi taxmin mavjud emasligi; nomzod yuridik shaxsning litsenziyasi chaqirib olinishi va (yoki) unda vaqtinchalik boshqaruv rejimi joriy qilinishiga, shuningdek oʻzi masʼul boʻlgan faoliyat yoʻnalishlarida moliyaviy va (yoki) maʼmuriy muammolari yuzaga kelishiga olib kelgan harakatlar uchun masʼul ekanligini tasdiqlovchi dalillarning mavjud emasligi; Markaziy bank talabiga koʻra nomzodning vakolatlarini muddatidan ilgari tugatish yoki uni egallab turgan lavozimidan chetlatish holatlarining mavjud emasligi; moliyaviy firibgarlik yoki soliqlarni toʻlashdan boʻyin tovlash holatlarining mavjud emasligi; nomzodning Oʻzbekiston Respublikasi yoki chet davlatlar moliyaviy sektorni nazorat qiluvchi organlari bilan ochiq va shaffof boʻlmaganligi, yolgʻon maʼlumot taqdim etganligi, hamkorlik qilishdan bosh tortganligi holatlarini tasdiqlovchi dalillarning mavjud emasligi; Markaziy bankning yoki chet davlat vakolatli organining nomzodni rahbar lavozimiga kelishilishiga (tayinlanishi, tasdiqlanishi) uning ishchanlik obroʻsi nomuvofiqligi sababli rad etganligining mavjud emasligi; Markaziy bank yoki chet davlat vakolatli organi tomonidan nomzodning rahbarlik lavozimiga kelishilganligi (tayinlanganligi, tasdiqlanlanligi) chaqirib olinganligi holati mavjud emasligi; Markaziy bank yoki chet davlat vakolatli organi tomonidan lavozimiga kirishishidan oldin kelishib olinishi (tayinlanishi, tasdiqlanishi) talab qilinadigan nomzodning rahbar lavozimiga, oldindan kelishib olinmasdan (tayinlanmasdan, tasdiqlanmasdan) kirishganligi holatining mavjud emasligi; nomzod ushbu yuridik shaxsda yoki uning alohida boʻlinmalarida rahbar sifatida, shaxsiy yoki guruh manfaatlarini koʻzlab, mazkur yuridik shaxs yoki uning alohida boʻlinmasiga zarar keltiradigan qarorlar qabul qilganini yoki qaror qabul qilishda ishtirok etganini tasdiqlovchi dalillar mavjud emasligi; nomzodga nisbatan olib borilayotgan surishtiruv, dastlabki tergov, sud jarayonining mavjud emasligi; nomzod harakatlari yoki harakatsizligi oqibatida oʻzi hozirda yoki ilgari ijroiya organi, kuzatuv kengashi aʼzosi boʻlgan yoxud hal qiluvchi egalikka ega boʻlgan ishtirokchisi (aksiyadori) sifatida yoki boshqa usulda nazorat qilgan yoki nazorat qilayotgan yuridik shaxsni toʻlovga qobiliyatsizlik va majburiy likvidatsiya holatiga olib kelganligini tasdiqlovchi dalillarning mavjud emasligi; nomzod rahbar boʻlib ishlayotgan (ishlagan) yuridik shaxs yoki uning alohida boʻlinmasining tashqi yoxud boshqa obyektiv omillar bilan asoslanmagan salbiy moliyaviy koʻrsatkichlarga egaligini (ega boʻlganligini) tasdiqlovchi dalillarning mavjud emasligi; nomzod hozirda yoki oldin ijro organi, kuzatuv kengashi aʼzosi boʻlgan yoki hal qiluvchi egasi (aksioneri) boʻlgan yoxud boshqa usulda nazorat qilgan yoki qilayotgan yuridik shaxga nisbatan Oʻzbekiston Respublikasi yoki chet davlat moliyaviy sektor nazorat organi tomonidan qoʻpol va jiddiy qoidabuzarliklar uchun qoʻllanilgan chora va sanksiyalarning mavjud emasligi; ichki va tashqi auditning nomzodga nisbatan mazkur Nizomning 77-bandida keltirilgan, avvalgi rahbarlik lavozimlarida nomuvofiq faoliyat yuritganligi toʻgʻrisida hujjatlarining mavjud emasligi; nomzodga nisbatan qoʻllanilgan intizomiy choralar yoki individual chora va sanksiyalarning mavjud emasligi; nomzod kelishilgan taqdirda bankning imidji va obroʻsiga salbiy taʼsir koʻrsatishi mumkin boʻlgan boshqa omillarning mavjud emasligi. 91. Nomzodning malaka, bilim va koʻnikmalari bankning tizimli ahamiyatga molikligi, xususiyati, koʻlami va faoliyati murakkabligi hamda uning zimmasiga yuklanadigan majburiyatlarini inobatga olgan holda baholanadi. 92. Markaziy bank nomzodning malaka, bilim va koʻnikmalariga nisbatan oʻrnatilgan mezonlarga muvofiqligini baholashda quyidagilarni eʼtiborga oladi: bankning soʻnggi hisobot davridagi biznes-rejasi, jami aktivlari hajmi, mijozlarning depozitlari va (yoki) bankning jami aylanmalari; bankning banklar guruhiga tegishli boʻlishi; bankning geografik joylashuvi, filiallar va boshqa alohida boʻlinmalari tarmogʻi; bank faoliyatini soʻnggi uch yil ichida Markaziy bank tomonidan oʻtkazilgan tekshirish va baholash natijalari; bankning moliyaviy vositalari, shartnomalari va mahsulotlarinig xususiyati va murakkabligi. 93. Nomzod bilim va koʻnikmalarga nisbatan oʻrnatilgan mezonlarga muvofiqligini tasdiqlash uchun bankning tizimli ahamiyatga molikligiga, xususiyatiga, masshtabiga va murakkabligiga, shuningdek, uning zimmasiga yuklatilgan majburiyatlarga muvofiq keluvchi bilimga egaligini namoyon etishi va kamida quyidagi oliy maʼlumotga ega boʻlishi lozim: kuzatuv kengashi aʼzolari, shuningdek, uning raisi uchun — moliya-iqtisod yoki yuridik, shuningdek, bankning asosiy yoʻnalishi va xususiyatidan kelib chiqib, axborot texnologiyalari va boshqa mutaxassisliklar; bank boshqaruvi aʼzolari, shuningdek, uning raisi va oʻrinbosarlari uchun — moliya-iqtisod yoki yuridik yoki axborot texnologiyalari yoʻnalishi, bunda boshqaruv aʼzolarining koʻpchiligi moliya-iqtisod yoʻnalishi boʻyicha oliy maʼlumotga ega boʻlishi lozim; muhim ahamiyatga ega xodimlari, bankning tugatuvchisi, vaqtinchalik boshqaruvchisi yoki maxsus boshqaruvchisi uchun — moliya-iqtisod yoʻnalishi hamda bankning asosiy yoʻnalishi va xususiyatidan kelib chiqib boshqa mutaxassisliklar. 94. Malakaga nisbatan oʻrnatilgan mezonlarga muvofiqligini tasdiqlash uchun, nomzod soʻnggi 10 yilda bankning tizimli ahamiyatga molikligi, xususiyati, koʻlami va murakkabligi, shuningdek, uning zimmasiga yuklatilgan majburiyatlarga muvofiq keluvchi tajribaga ega boʻlishi lozim. Bunda nomzodning avvalgi ish joyidagi majburiyati va uning davomiyligi, uni ish bilan taʼminlagan tashkilotning koʻlami, qoʻl ostidagi hodimlari, amalga oshirilgan faoliyatning hususiyati va murakkabligi quyidagicha hisoblanadi: bank kuzatuv kengashi aʼzolari, shuningdek, uning raisi uchun — kamida 5 yil ish tajribasiga, shu jumladan, kamida 3 yillik rahbarlik lavozimlarida va (yoki) huquq, axborot texnologiyalari va moliya-iqtisod fanlari boʻyicha akademik tajribaga ega boʻlishi; bank boshqaruvi raisi uchun — bank va (yoki) moliya tizimida kamida 10 yillik ish tajribasiga, shu jumladan kamida 5 yillik rahbarlik lavozimlarida ish tajribasiga ega boʻlishi; bank boshqaruvi aʼzolari uchun, bundan boshqaruv raisi mustasno — bank va (yoki) moliya tizimida kamida 5 yillik ish tajribasiga, shu jumladan kamida 3 yillik rahbarlik lavozimlarida ish tajribasiga ega boʻlishi; bankning muhim ahamiyatga ega xodimlari uchun, bundan bosh buxgalter mustasno — bank va (yoki) moliya tizimida kamida 5 yillik ish tajribasiga, shu jumladan kamida 3 yillik rahbarlik lavozimlarida ish tajribasiga ega boʻlishi; bosh buxgalter uchun — buhgalteriya hisobi va (yoki) moliyaviy hisoboti tuzish sohasida kamida 5 yillik ish tajribasiga, shu jumladan bankning buhgalteriya hisobi va (yoki) moliyaviy hisobotini tuzish uchun masʼul boʻlgan tashkiliy tuzilmasi rahbarlik yoki uning oʻrinbosari lavozimida kamida 3 yillik ish tajribasiga va (yoki) kredit tashkilotlarini auditorlik tekshiruvidan oʻtkazuvchi tashkilotlarda auditor sifatidagi ish tajribasiga ega boʻlishi; bankning tugatuvchisi, vaqtinchalik boshqaruvchisi yoki maxsus boshqaruvchisi uchun — bank va (yoki) moliya tizimida kamida 5 yillik ish tajribasiga, shu jumladan kamida 3 yillik rahbarlik lavozimlarida ish tajribasiga ega boʻlishi. Malakaga nisbatan oʻrnatilgan talab maqsadlarida rahbarlik lavozimi deganda, oʻziga yuklatilgan majburiyatlarga asosan, bir vaqtning oʻzida belgilangan miqdordagi hodimlarini va jarayonini boshqarish uchun masʼul shaxsning faoliyati tushuniladi. Bunda, xavfsizlikni taʼminlash va xoʻjalik faoliyatini amalga oshirish bilan bogʻliq masalalarni muvofiqlashtirish ishlari ish tajribasi sifatida inobatga olinmaydi. 95. Bank kuzatuvi kengashi va boshqaruvi aʼzoligiga tavsiya etilayotgan nomzodlar bank faoliyatini va bank duchor boʻlishi mumkin boʻlgan tavakkalchiliklarni yaxshi tushunishini namoyon etishi lozim. Bunda nomzodning boshqa bank kuzatuv kengashi va boshqaruvi aʼzolari bilan jamoaviy masʼul boʻlgan sohalar boʻyicha bilimlari inobatga olinadi, bundan yakka tartibda masʼul boʻlgan sohalari mustasno. 96. Bankning kuzatuv kengashi, boshqaruvi aʼzolari va muhim ahamiyatga ega hodimlari oʻz majburiyatlarini amalga oshirishda asoslangan, obyektiv va mustaqil qarorlar qabul qilish imkoniyatiga ega boʻlishlari kerak. 97. Nomzod mulohazalarining mustaqilligini baholashda quyidagi haqiqiy yoki potensial manfaatlar toʻqnashuvining mavjudligiga va uning darajasiga eʼtibor qaratiladi: a) shaxsiy manfaatlar toʻqnashuvi. Nomzod kuzatuv kengashi yoki boshqaruvi aʼzolari, muhim ahamiyatga ega hodimlar yoki hal qiluvchi egalikka ega boʻlgan aksiyadorning yaqin qarindoshi yoki ular bilan yaqin aloqalarga ega boʻlsa; b) kasbiy manfaatlar toʻqnashuvi. Nomzod yoki uning yaqin qarindoshlari oxirgi 2 yil davomida mazkur Nizomning 77-bandida koʻrsatilgan lavozimlarni raqobatchi banklarda yoki bank yoki uning istalgan raqobatchisi bilan sezilarli tijorat aloqalari mavjud boʻlgan tashkilotlarda tenglashtirilgan lavozimlarni egallagan yoki egallab turgan boʻlsa; v) moliyaviy manfaatlar toʻqnashuvi. Nomzod yoki unga aloqador shaxslar hozirda quyidagilar bilan muhim moliyaviy manfaatlarga yoki majburiyatlarga ega boʻlsa: bank; hal qiluvchi egalikka ega boʻlgan aksiyador; bank ustunlik qiladigan ulushlarga ega boʻlgan tashkilotlar; bankning har qanday raqobatchilari; bankning har qanday mijozlari; g) siyosiy manfaatlar toʻqnashuvi. Nomzod yoki unga aloqador shaxslar oxirgi ikki yilda yuqori siyosiy lavozimni egallagan yoki egallab turgan boʻlsa. 98. Nomzod oʻz majburiyatlarini bajarishi, shu jumladan bank faoliyatini, uning asosiy tavakkalchiliklarini va ularni boshqarish strategiyalarini hamda biznes strategiyalarini tushunishi uchun yetarli miqdordagi vaqtga ega boʻlishi lozim. 99. Nomzodning vaqti yetarliligini baholashda quyidagilarga eʼtiborga olinadi: nomzod kuzatuv kengashi yoki ijro etuvchi organi aʼzosi, vaqtinchalik boshqaruvchi yoki tugatish komissiyasi aʼzosi hisoblangan tashkilotlari soni; nomzod kuzatuv kengashi yoki ijro etuvchi organi aʼzosi, vaqtinchalik boshqaruvchi yoki tugatish komissiyasi aʼzosi hisoblangan tashkilotlarning hajmi, hususiyati, masshtabi, faoliyatining murakabbligi va geografik joylashuvi; nomzod kuzatuv kengashi aʼzosi sifatida saylangan tashkilotlarda oʻtkaziladigan kuzatuv kengashi yigʻilishlari va aksiyadorlar umumiy yigʻilishlarining soni; notijorat yoki bir guruhga mansub boʻlgan tashkilotlarning kuzatuv kengashlari tarkibidagi aʼzoligi; nomzodning Oʻzbekiston Respublikasi hududida yoki uning tashqarisidagi boshqa kasbiy yoki siyosiy majburiyatlari; nomzodning majburiy tusdagi kasbni qayta tayyorlash va malakasini oshirish kurslardagi ishtiroki. 100. Nomzod tashkilot faoliyatining koʻlami, xususiyati, miqyosi va murakkabligi, shuningdek bajarilayotgan kasbiy majburiyatlarning xususiyati va murakkabligidan kelib chiqib, bir vaqtning oʻzida bir nechta moliyaviy yoki nomoliyaviy tashkilotlarda rahbarlik lavozimlarini egallashi, boshqa kasbiy majburiyatlarni bajarishi mumkin. Bunda nomzodga quyidagilar taqiqlanadi: bir vaqtning oʻzida besh va undan ortiq yuridik shaxsning kuzatuv kengashi aʼzosi boʻlishi; bir vaqtning oʻzida ikki va undan ortiq bankning kuzatuv kengashi aʼzosi boʻlishi, bundan mazkur banklar bir bank guruhiga tegishli boʻlgan hollar mustasno; bankning kuzatuv kengashi aʼzosi boʻla turib, bir vaqtning oʻzida mazkur bankning boshqaruvi aʼzosi yoki uning shuʼba va tobe xoʻjalik jamiyatlarida boshqaruv organlari aʼzosi boʻlishi yoxud ularda mehnat shartnomasi (kontrakt) asosida ishlashi; bankning boshqaruvi aʼzosi, muhim ahamiyatga ega xodimi, vaqtinchalik boshqaruvchisi yoki tugatish komissiyasi aʼzosi boʻla turib, bir vaqtning oʻzida boshqa ikki va undan ortiq korxona va tashkilotlarda, shu jumladan davlat organlarida mehnat shartnomasi (kontrakt) asosida ishlashi; bankning boshqaruvi aʼzosi, muhim ahamiyatga ega xodimi, vaqtinchalik boshqaruvchisi yoki tugatish komissiyasi aʼzosi boʻla turib, bir vaqtning oʻzida boshqa uch va undan ortiq yuridik shaxsning kuzatuv kengashi aʼzosi boʻlishi. 102. Bankning kuzatuv kengashi yoki boshqaruvi aʼzosining ishchanlik obroʻsi, tajriba, bilim va koʻnikmalari, mulohazalarning mustaqilligi va individual darajadagi vaqtining yetarliligini baholash bilan bir paytda uning jamoaviy yaroqliligi ham baholanadi. 103. Jamoaviy yaroqlilikni baholash bank Kuzatuv kengashi va boshqaruvi aʼzolari uchun alohida, mazkur paragrafda belgilangan tartibda amalga oshiriladi. 104. Bank kuzatuvi kengashi va boshqaruvi aʼzolarining tajriba, bilim va koʻnikmalari bankni samarali va tadbirli boshqarish uchun quyidagilarni jamoaviy ravishda qamrab olishi lozim: bank faoliyatining asosiy yoʻnalishlari va ularga bogʻliq boʻlgan tavakkalchiliklarni; moliyaviy bozorlarni, jumladan pul bozori va qimmatli qogʻozlarni; buxgalteriya hisobi va hisobotini; bank asosiy tavakkalchilik turlarini aniqlash, baholash, monitoring qilish, nazorat qilish va yumshatishni oʻz ichiga oluvchi tavakkalchiliklarni boshqarishni; jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolining tarqatilishini moliyalashtirishga qarshi kurashishni; ichki auditni; axborot texnologiyalari va xavfsizlikni; Oʻzbekiston Respublikasining normativ-huquqiy hujjatlarini; strategik rejalashtirish qobiliyatini, shuningdek bankning biznes-rejasi va biznes-strategiyasini tushunish va ularni amalga oshirishni; boshqaruvchilik tajribasi va koʻnikmalarini; ekologik, ijtimoiy va korporativ boshqaruv (ESG) tamoyillarini hamda iqlim oʻzgarishi bilan bogʻliq tavakkalchiliklarni boshqarishni. 105. Kuzatuv kengashi aʼzolarining koʻpchiligi bankka aloqador shaxslar boʻlmasligi kerak, bundan ularning kuzatuv kengashidagi aʼzoligi mustasno. Agar kuzatuv kengashi aʼzoligiga tavsiya etilgan nomzod oxirgi 2 yil davomida Oʻzbekiston Respublikasi “Banklar va bank faoliyati toʻgʻrisida”gi Qonunining 24-moddasi ikkinchi qismida koʻrsatilgan shaxslardan biri boʻlgan boʻlsa, mazkur shaxs ushbu talabga muvofiq emas deb hisoblanadi. 106. Bank kuzatuv kengashining kamida bir nafar va boshqaruvining kamida ikki nafar aʼzosi davlat tilini bilishlari lozim. 107. Bank nomzodni kelishib olish uchun Markaziy bankka quyidagilarni taqdim etadi: 1) bank boshqaruvi raisi tomonidan imzolangan ariza; 2) bank vakolatli organining nomzodni lavozimiga saylash (tayinlash) toʻgʻrisidagi qaroridan yoki boshqaruv raisining nomzodni lavozimiga tayinlash toʻgʻrisidagi buyrugʻidan koʻchirma; 3) nomzodning huquq va majburiyatlari batafsil koʻrsatilgan hujjat nusxasi; 4) nomzodning mazkur Nizom talablariga muvofiqligini aniqlash uchun bank tomonidan oʻtkazilgan dastlabki baholash natijalari aks ettirilgan hujjat; 5) mazkur Nizomning 11-ilovasiga muvofiq nomzod tomonidan toʻldirilgan anketa; 6) nomzodning mazkur Nizomning 12-ilovasiga muvofiq shakldagi obyektivka-maʼlumotnomasi; 7) norezident boʻlgan jismoniy shaxsning fuqarolik pasporti nusxasi; 8) nomzodning mehnat tajribasini tasdiqlovchi hujjat nusxasi, bundan Oʻzbekiston Respublikasida toʻplangan mehnat tajribasini tasdiqlovchi hujjat nusxasi mustasno; 9) nomzodning oliy maʼlumotga ega ekanligini tasdiqlovchi hujjat nusxasi, bundan Oʻzbekiston Respublikasi hududida olingan oliy maʼlumotni tasdiqlovchi hujjat nusxasi mustasno; 10) nomzod yashash joyiga ega boʻlgan, 90 kundan ortiq yashagan yoki yashayotgan barcha davlatlarning (Oʻzbekiston Respublikasidan tashqari) masʼul organlari tomonidan soʻngi 90 kun ichida berilgan nomzodning sudlanmaganligi toʻgʻrisidagi maʼlumotnoma. 108. Vaqtinchalik boshqaruvchi lavozimiga yoki bankni tugatish jarayonida tugatish komissiyasi aʼzoligiga tavsiya etilayotgan shaxslar Markaziy bankka mazkur Nizomning 107-bandi 1 va 5 — 10-kichik bandlarida koʻrsatilgan hujjatlarni va qoʻshimcha ravishda quyidagilarni taqdim etadi: 1) nomzod yoki uning yaqin qarindoshlari va bank oʻrtasida manfaatlar toʻqnashuvining mavjud emasligi toʻgʻrisidagi maʼlumotnoma, xususan: bank oldidagi majburiyati, egalik huquqi yoki undagi ish faoliyati toʻgʻrisida; soʻnggi 5 yil davomida boshqa banklarning hal qiluvchi egalikka ega aksiyadori yoki ishchisi sifatidagi munosabatlari toʻgʻrisida; bankning koʻchmas mulkiga raqobatchi boʻlgan mulkka egalik qilishi toʻgʻrisida, agar tugatish yoki vaqtinchalik boshqaruv jarayonida mazkur mulkni baholash, tasarruf etish yoki boshqarish koʻzda tutilgan boʻlsa; tugatish jarayonida bank tugatuvchisi yoki vaqtinchalik boshqaruvchi vazifasini xolis bajarish uchun toʻsqinlik qiluvchi har qanday moliyaviy va ishbilarmonlik manfaatlari yoki holatlari toʻgʻrisida; 2) oʻzining shaxsiy manfaatlari va Markaziy bank bilan munosabatlari natijasida manfaatlar toʻqnashuvining mavjud emasligi, agar toʻqnashuv mavjud boʻlsa ushbu toʻqnashuv toʻgʻrisidagi maʼlumot. 110. Taqdim etilgan hujjatlarda kamchiliklar mavjud boʻlgan va (yoki) toʻliq boʻlmagan hujjatlar toʻplami taqdim etilgan hollarda Markaziy bank mazkur hujjatlar taqdim etilgan kundan eʼtiboran 10 ish kuni ichida bankka bartaraf etilishi lozim boʻlgan kamchiliklar va (yoki) taqdim etilishi lozim boʻlgan hujjatlar roʻyxati toʻgʻrisida xabarnoma yuboradi. 111. Nomzodning hujjatlarini koʻrib chiqish jarayonida, taqdim etilgan hujjatlarga oʻzgartirishlar kiritilgan taqdirda, bank Markaziy bankni xabardor qilishga va tegishli oʻzgartirishlar kiritilgan hujjatlarni taqdim etishga majbur. 112. Hujjatlar toʻplami belgilangan tartibda tasdiqlanib, toʻliq ravishda Markaziy bankka taqdim etilgan kundan eʼtiboran 30 kun ichida nomzodni kelishib olish toʻgʻrisidagi qaror qabul qilinadi. 113. Taqdim etilgan hujjatlar nomzodni kelishib olish toʻgʻrisidagi qaror qabul qilish uchun yetarli boʻlmasa, Markaziy bank bankdan qoʻshimcha hujjatlarni soʻrab olishga, vazirliklar, idoralar, davlat va xoʻjalik boshqaruvi organlari hamda boshqa yuridik shaxslar bilan nomzodning faoliyati yuzasidan maslahatlashishga haqli. Bank qoʻshimcha soʻralgan hujjatlarni 20 kundan oshmagan muddatda, norezidentlar bilan bogʻliq holatda esa 30 kundan oshmagan muddatda Markaziy bankka taqdim etishi lozim. Bunda nomzodni kelishib olish muddati toʻxtatib turiladi. 114. Nomzodning oʻz majburiyatlarini amalga oshirishi uchun zarur boʻlgan bank faoliyati sohasidagi amaliy va nazariy bilimlari darajasini, shuningdek bank faoliyatini va u duchor boʻlishi mumkin boʻlgan tavakkalchiliklarni tushunish darajasini baholash maqsadida Markaziy bank nomzod bilan suhbat oʻtkazishga haqli. 115. Markaziy bank nomzod bilan suhbat oʻtkazilishi va uni oʻtkazish sanasi toʻgʻrisida bankni xabardor qiladi. Bank nomzodning suhbatda qatnashish uchun belgilangan kunda va vaqtda Markaziy bankda hozir boʻlishini yoki videokonferens-aloqa tizimiga ulanishini taʼminlashi lozim. 116. Nomzod bilan suhbat shaxsni tasdiqlovchi hujjatga muvofiq nomzodning shaxsi aniqlanganidan soʻng, Markaziy bank tomonidan nomzod shaxsan ishtirok etgan holda amalga oshiriladi. 117. Markaziy bank quyidagi hollarda taqdim etilgan hujjatlarni koʻrib chiqmasdan qaytaradi: bankning kuzatuv kengashi aʼzoligiga taqdim etilgan nomzodning kelishib olinishi mazkur Nizomning 101 va 105-bandlari talablarining buzilishiga olib kelsa; nomzodga nisbatan qoʻzgʻatilgan jinoyat ishi mavjud boʻlgan taqdirda; Markaziy bank tomonidan mazkur Nizomning 113-bandiga muvofiq soʻralgan qoʻshimcha hujjatlar belgilangan muddat ichida taqdim etilmaganda; nomzod belgilangan vaqtda suhbatga kelmasa va uning suhbatga kelmaslik sabablarini asoslovchi arizasi mavjud boʻlmasa yoki Markaziy bank tomonidan arizada keltirilgan sabablar uzrli deb topilmasa. 118. Markaziy bank taqdim etilgan hujjatlar, oʻtkazilgan suhbat natijalari va (yoki) nomzod haqidagi Markaziy bankda mavjud boʻlgan boshqa maʼlumotlarga koʻra nomzodni kelishib olish yoki kelishib olishni rad etish toʻgʻrisida qaror qabul qiladi. 119. Nomzodni kelishib olish yoki kelishib olishni rad etish toʻgʻrisidagi qaror, mazkur qaror qabul qilingan kundan eʼtiboran 3 kun ichida bankka yozma ravishda, shuningdek axborot kommunikatsiyalar tizimi orqali elektron shaklda yuboriladi. 120. Markaziy bank nomzodni kelishib olishni rad etish toʻgʻrisidagi qarorni quyidagi asoslarga koʻra qabul qiladi: nomzod mazkur Nizom bilan oʻrnatilgan bir yoki bir nechta mezonlarga va talablarga muvofiq boʻlmasa; yolgʻon maʼlumotlar mavjud boʻlgan hujjatlar taqdim etilsa. 121. Nomzod malaka, bilim va koʻnikma, mulohazaning mustaqilligi yoki vaqtning yetarliligi mezonlariga nomuvofiq boʻlganda, Markaziy bank nomzodni maʼlum shartlar asosida kelishib olish toʻgʻrisida qaror qabul qilishi mumkin. Bunday holatda nomzodni kelishib olish toʻgʻrisidagi qarorda koʻrsatilgan shartlar bajarilgandan soʻng nomzod lavozimiga kirishishga haqli. 122. Obyektiv sabablarga koʻra Markaziy bank bilan oldindan kelishib olinmagan va bankning muhim ahamiyatga ega hodimi lavozimiga tayinlangan shaxs kelishib olishni rad etish toʻgʻrisida qaror qabul qilinganligi haqidagi Markaziy bankning xabarnomasi bank tomonidan olingan kundan eʼtiboran 10 ish kuni ichida egallab turgan lavozimidan ozod etiladi. 123. Kelishish jarayonidan oʻtgan rahbar, oʻz faoliyatining keyingi davrida Markaziy bank tomonidan mazkur Nizom talablariga muvofiqligini tekshirish maqsadida qoʻshimcha suhbat oʻtkazish uchun taklif etilishi mumkin. 124. Bank 5 ish kuni ichida Markaziy bank bilan kelishib olingan nomzodning oʻz majburiyatlarini bajarishga kirishganligi toʻgʻrisida Markaziy bankni yozma ravishda xabardor etadi. Mazkur talab tugatish komissiyasi aʼzolari va vaqtinchalik boshqaruvchilarga nisbatan qoʻllanilmaydi. 125. Bank Markaziy bankni 5 ish kuni ichida mazkur Nizomga muvofiq rahbar Markaziy bank bilan qayta kelishib olish talab etilmaydigan boshqa lavozimga oʻtkazilganligi toʻgʻrisida yozma ravishda habardor qiladi. Xabarnoma mazkur oʻzgarishlarning sababini, shuningdek, masʼul organ tomonidan tasdiqlangan shaxsni boshqa lavozimga oʻtkazish toʻgʻrisidagi qarordan koʻchirmani oʻz ichiga olishi lozim. 126. Bank 2 ish kuni ichida rahbarni mazkur Nizom talablariga endilikda muvofiq emasligi hamda bankni samarali va tadbirli boshqarish uchun uning faoliyatiga taʼsir koʻrsatuvchi maʼlumotlar mavjudligi toʻgʻrisida Markaziy bankni yozma ravishda xabardor qiladi. 127. Kuzatuv kengashi aʼzosining vakolati muddatidan oldin tugatilganida, boshqaruvi aʼzosi yoki bosh buxgalterning mehnat shartnomasi bekor qilinganida va (yoki) boshqa lavozimga oʻtkazilganda, bank sabablarini koʻrsatgan holda mazkur qaror qabul qilingan kundan eʼtiboran bir kun ichida Markaziy bankni yozma ravishda xabardor qilishi lozim. Muhim ahamiyatga ega hodimlar bilan bogʻliq hollarda mazkur muddat 5 ish kunini tashkil etadi, bundan bosh buxgalter mustasno. 128. Bankning tashabbusi bilan, mehnat qonunchilik hujjatlari talablari buzilishi oqibatida moliyaviy operatsiyalarni amalga oshirishda ishtirok etuvchi boshqa xodimlar bilan tuzilgan mehnat shartnomasi bekor qilingan hollarda, bank sabablarini koʻrsatgan holda mazkur qaror qabul qilingan kundan eʼtiboran 10 ish kuni ichida Markaziy bankni yozma ravishda xabardor qilishi lozim. Mazkur Nizomda moliyaviy operatsiyalarni amalda oshirishda bevosita ishtirok etuvchi hodimlar deganda, moliyaviy operatsiyalarni amalga oshirishning har qanday bosqichida jalb etiladigan bankning hodimlari tushuniladi. 129. Bank, boshqaruv aʼzosi hamda muhim ahamiyatga ega hodimlarning boshqa lavozimga oʻtkazilishi va (yoki) ular bilan tuzilgan mehnat shartnomasi bekor qilinishi natijasida boʻshab qolgan lavozimlarga mazkur Nizom talablariga muvofiq keluvchi nomzodlarni 30 kun ichida Markaziy bankka kelishib olish uchun taqdim etishi lozim. Mazkur tartib kuzatuv kengashi aʼzolariga quyidagi hollarda tadbiq etiladi: ularning soni bank Ustavida belgilangan miqordan 75 foiz yoki undan kamini tashkil etsa va (yoki) banklar va bank faoliyati toʻgʻrisidagi qonunchilik hujjatlariga muvofiq oʻrnatilgan eng minimal talabdan kamroqni tashkil etsa; qisqarish natijasida ularning miqdori juft sonni tashkil etsa; bank tomonidan kuzatuv kengashi aʼzolari tarkibida bankka aloqador boʻlmagan shaxslarning soniga nisbatan oʻrnatilgan talablar buzilsa, bundan ularning kuzatuv kengashidagi aʼzoligi mustasno. 130. Banklar Oʻzbekiston Respublikasida Markaziy bankni xabardor qilgan holda filiallar ochishi mumkin. Bank filiali bankning kuzatuv kengashi qaroriga muvofiq ochiladi va tugatiladi hamda oʻz faoliyatini bankka berilgan litsenziya va bankning kuzatuv kengashi tomonidan tasdiqlangan filial toʻgʻrisidagi nizom asosida amalga oshiradi. 131. Banklar oʻz filialini ochganlik yoki tugatganlik toʻgʻrisida Markaziy bankka mazkur Nizomning tegishli ravishda 132 va 139-bandlarida belgilangan tartibda xabarnoma yuborishi shart. Bank filialini ochganlik yoki tugatganlik toʻgʻrisida Markaziy bankni belgilangan tartibda xabardor qilmay amalga oshiriladigan faoliyat qonunga xilofdir. 132. Bank filial ochganda hamda mazkur Nizomning 1321-bandida koʻrsatilgan talablar va shartlarga rioya etgan taqdirda mazkur bandning beshinchi xatboshisida koʻrsatilgan xulosa olingan sanadan eʼtiboran 30 kundan kechiktirmay quyidagilarni Markaziy bankka taqdim etadi: bank filialini ochganlik toʻgʻrisida mazkur Nizomning 13-ilovasiga muvofiq shaklda yozma xabarnoma; bank kuzatuv kengashining filialni ochish toʻgʻrisidagi qarori; filial rahbari va bosh buxgalterining mazkur Nizomning tegishli ravishda 1341 va 1342-bandlarida koʻrsatilgan talablarga muvofiqligini tasdiqlovchi maʼlumotlar; filial joylashgan yerdagi Markaziy bank hududiy bosh boshqarmasining filial binosi, uning muhofaza qilinishi taʼminlanganligi, uskunalar, tashkiliy-texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi mazkur Nizomning 4-ilovasiga muvofiq shaklda berilgan xulosasi. 1321. Bank filialini ochganlik toʻgʻrisidagi xabarnomani Markaziy bankka yuborish uchun bank quyidagi talablar va shartlarga rioya etishi lozim: bankning barqaror moliyaviy holatga ega boʻlishi; filial rahbari va bosh buxgalterining mazkur Nizomning tegishli ravishda 1341 va 1342-bandlarida belgilangan malaka talablariga muvofiq boʻlishi; filial binosi, uning muhofazasi taʼminlanishi, uskunalar, tashkiliy-texnika vositalari va dasturiy taʼminot bilan jihozlanishi Markaziy bank talablariga muvofiq boʻlishi. 133. Filialga bank mol-mulki biriktiriladi va “filial” soʻzi qoʻshimcha qilingan holda bankning nomi bilan toʻliq mos boʻlgan nomga ega boʻladi. 134. Filial rahbari bank ustaviga muvofiq vakolatli boshqaruv organi tomonidan tayinlanadi va belgilangan tartibda berilgan ishonchnomaga asosan faoliyat yuritadi. Ishonchnomada filal rahbarining vakolatlari roʻyxati koʻrsatilishi lozim. 1341. Filial rahbari quyidagi talablarga muvofiq boʻlishi lozim: moliya-iqtisod yoʻnalishida oliy maʼlumotga ega boʻlishi; bank-moliya sohasida kamida 5 yillik ish tajribasiga, shu jumladan rahbarlik lavozimlarida kamida 2 yillik ish tajribasiga ega boʻlishi; iqtisodiyot sohasidagi, boshqaruv tartibiga qarshi jinoyatlar yoxud jinoiy faoliyatdan olingan daromadlarni legallashtirish, terrorizmni va ommaviy qirgʻin qurollarini tarqatishni moliyalashtirish bilan bogʻliq jinoyatlar uchun tugallanmagan yoki olib tashlanmagan sudlanganlikka ega boʻlmasligi; ijro organi aʼzosi, kuzatuv kengashi aʼzosi yoki hal qiluvchi egalikka ega boʻlgan ishtirokchi (aksiyador) sifatida yoxud boshqa usulda oʻzi tomonidan nazorat qilingan yuridik shaxsni harakatlari yoki harakatsizligi oqibatida toʻlovga qobiliyatsizlik va majburiy likvidatsiya holatiga olib kelmagan boʻlishi; bir bankda rahbarlik yoki moddiy javobgarlik bilan bogʻliq lavozimlarda biri ikkinchisiga bevosita boʻysunib yoxud uning nazorati ostida ishlovchi yaqin qarindoshlardan biri boʻlmasligi. 1342. Filial bosh buxgalteri quyidagi talablarga muvofiq boʻlishi lozim: moliya-iqtisod yoʻnalishida oliy maʼlumotga ega boʻlishi; bank-moliya sohasida kamida 5 yillik ish tajribasiga, shu jumladan bankning buxgalteriya hisobi va (yoki) moliyaviy hisobotni tuzish uchun masʼul boʻlgan tarkibiy boʻlinmasida kamida 2 yillik ish tajribasiga ega boʻlishi. 135. Bank filialining joylashgan yerini (pochta manzilini) oʻzgartirish toʻgʻrisida qaror qabul qilinganda bank mazkur bandning uchinchi xatboshisida koʻrsatilgan xulosa olingan sanadan eʼtiboran 10 ish kunidan kechiktirmay Markaziy bankka filialning joylashgan yeri (pochta manzili) oʻzgarganligi toʻgʻrisida yozma xabarnoma yuboradi. Xabarnomaga quyidagilar ilova qilinadi: bank filialining joylashgan yerini (pochta manzilini) oʻzgartirish haqidagi bank kuzatuv kengashining qarori. Bunda qarorda filialning yangi manzili koʻrsatilishi lozim; bank filialining yangi binosi joylashgan yerdagi Markaziy bank hududiy bosh boshqarmasining filial binosi, uning muhofaza qilinishi taʼminlanganligi, uskunalar, tashkiliy-texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi mazkur Nizomning 4-ilovasiga muvofiq shaklda berilgan xulosasi; filial manzili oʻzgarishining bank omonatchilari va kreditorlariga taʼsiri toʻgʻrisida axborot. Maʼmuriy-hududiy birliklar (viloyatlar, tumanlar, shaharlar), aholi punktlari va ularning tarkibiy qismlari (mahallalar, shohkoʻchalar, koʻchalar) nomining oʻzgarishi natijasida bank filialining pochta manzili oʻzgarganda bank tegishli oʻzgarishlar sodir boʻlgan sanadan eʼtiboran 20 ish kunidan kechiktirmay Markaziy bankka mazkur oʻzgarishlarni tasdiqlovchi hujjatlarni ilova qilgan holda yozma xabarnoma yuboradi. 136. Bank quyidagi hollarda filialining joylashgan yerini (pochta manzilini) oʻzgartirishga haqli emas: bank filialining yangi binosi, uning muhofaza qilinishi taʼminlanganligi, uskunalar, tashkiliy-texnika vositalari bilan jihozlanishi va dasturiy taʼminoti Markaziy bank talablariga nomuvofiq boʻlganda; bank filialining binosi, uning muhofaza qilinishi, uskunalar, tashkiliy-texnik vositalar bilan jihozlanishi va dasturiy taʼminoti Markaziy bank talablariga nomuvofiq boʻlganda; filial joylashgan yerining oʻzgarishi natijasida omonatchilar va kreditorlar mablagʻlarining saqlanishiga tahdid mavjudligini koʻrsatuvchi asoslar boʻlganda; 1361. Bank filialining nomi oʻzgarganda bank filial nomini oʻzgartirish toʻgʻrisidagi kuzatuv kengashining qarori qabul qilingan sanadan eʼtiboran 10 ish kunidan kechiktirmay Markaziy bankka ushbu qarorni ilova qilgan holda yozma xabarnoma yuboradi. 137. Bank tomonidan filialni yopish toʻgʻrisida qaror qabul qilingan taqdirda, bank mijozlarni filial yopilishidan 15 kun oldin xabardor qilishi va ularning oldidagi majburiyatlar bajarilishini taʼminlash choralarini koʻrishi yoki bu majburiyatlarni mijoz bilan kelishilgan holda boshqa filialga oʻtkazishi shart. 138. Bank filialni yopish toʻgʻrisida qaror qabul qilingan sanadan eʼtiboran 2 ish kuni ichida Markaziy bankka quyidagilarni taqdim qiladi: filialning yopilish sabablari va muddatlari koʻrsatilgan xabarnoma; bank kuzatuv kengashining filialni yopish toʻgʻrisidagi qarori; mijozlar oldidagi majburiyatlarning bajarilishini taʼminlashga doir reja. 139. Filialni tugatish jarayoni yakunlangandan soʻng bank Markaziy bankka quyidagilarni ilova qilgan holda bank filialini tugatganlik toʻgʻrisida yozma xabarnoma yuboradi: filialni tugatish komissiyasini tuzish haqidagi bankning vakolatli boshqaruv organining qarori; filialning tugatish komissiyasini tuzish haqidagi qaror; oxirgi ish kunida bank filialining balansi; tugatish (nol) balansi; balansdan tashqari hisobvaraqlar boʻyicha tugatish (nol) balansi; bank filialining hujjatlari va yigʻmajildlari yoʻq qilish uchun ajratilganligi toʻgʻrisidagi dalolatnoma; hujjatlarning arxivga saqlanish uchun topshirish-qabul qilish toʻgʻrisidagi dalolatnoma; bank filialining muhrlari va shtamplarining yoʻq qilinganligini tasdiqlovchi hujjat; bankning rasmiy veb-saytida qoʻyilgan filialning yopilishi haqidagi eʼlon nuxasi. 141. Banklar, bundan mikromoliya banklari mustasno, Markaziy bankning ruxsatnomasi bilan Oʻzbekiston Respublikasi “Banklar va bank faoliyati toʻgʻrisida”gi Qonunining 31-moddasida belgilangan hollarda chet elda shuʼba banklar ochishi va filiallar tashkil etishi, banklarning kapitalida ishtirok etishi, shu jumladan chet el banklarini tashkil etishda ishtirok etishi mumkin. Mikromoliya banklariga chet elda banklar, vakolatxonalar ochish va filiallar tashkil etish, chet el banklarining kapitalida, shu jumladan chet el banklarini tashkil etishda ishtirok etish taqiqlanadi. 142. Chet elda shuʼba bankini ochish, filialni tashkil etish, banklarning kapitalida ishtirok etish, shu jumladan chet el banklarini tashkil etishda ishtirok etish uchun bank Markaziy bankka ushbu Nizomning 14-ilovasiga muvofiq arizani quyidagilarni ilova qilgan holda taqdim etadi: bank kuzatuv kengashining chet elda shuʼba bankini ochish, filialni tashkil etish, banklarning kapitalida ishtirok etish, shu jumladan chet el banklarini tashkil etishda ishtirok etish toʻgʻrisidagi qarori; chet elda shuʼba bankini ochish, filialni tashkil etish, banklarning kapitalida ishtirok etish, shu jumladan chet el banklarini tashkil etishda ishtirok etishning iqtisodiy asoslanishi; rahbarlik lavozimiga (bank boshqaruv organlarining aʼzolari, filial rahbari) tayinlanayotgan nomzodlar haqidagi maʼlumotlar; qabul qilayotgan davlatda nazorat rejimi boʻyicha maʼlumotlar. 143. Markaziy bank arizani mazkur Nizomning 142-bandida koʻrsatilgan hujjatlar toʻliq hajmda taqdim etilgan kundan boshlab 20 ish kunidan oshmagan muddatda koʻrib chiqadi. 144. Markaziy bank bank tomonidan mazkur Nizomning 141-bandida belgilangan talablarga rioya qilinmagan, shuningdek Markaziy bank tomonidan quyidagilar aniqlangan taqdirda chet elda shuʼba bankini ochish, filialni tashkil etish, banklarning kapitalida ishtirok etish, shu jumladan chet el banklarini tashkil etishda ishtirok etishni rad etishi mumkin: qabul qilayotgan davlatda bank nazorati yetarlicha va samarali, shu jumladan konsolidatsiyalashgan asosda taʼminlanmaganligi; qabul qilayotgan davlatning nazorat qiluvchi organlari bilan samarali hamkorlik qilish imkoniyati, shu jumladan axborot almashish boʻyicha imkoniyati mavjud emasligi. 145. Bankning chet eldagi shuʼba banki yoki filialining rahbari, joylashgan manzili oʻzgargan taqdirda, bank Markaziy bankni bankning boshqaruv organi tomonidan tegishli qarori qabul qilingan kundan boshlab 5 ish kuni davomida yozma ravishda xabardor qiladi. 146. Bankning shuʼba banklari hamda vakolatxonalari ular ochiladigan va (yoki) tashkil etiladigan mamlakat qonunchilik hujjatlariga muvofiq ochiladi va (yoki) filiallari tashkil etiladi. 147. Bank tomonidan chet elda vakolatxona ochish, shuʼba bankni, vakolatxonani yoki filialni yopish, shuningdek chet el banki aksiyalarini sotish toʻgʻrisida qaror qabul qilingan taqdirda, bank bunday qaror qabul qilingan sanadan eʼtiboran 30 kun ichida Markaziy bankni xabardor qilishi va ushbu qaror bankning moliyaviy barqarorligiga qanday taʼsir koʻrsatishi toʻgʻrisida axborot taqdim etishi shart. 148. Bank mijozlarga tezkor xizmat koʻrsatish maqsadida Oʻzbekiston Respublikasida bank xizmatlari ofislarini tashkil qilishga haqli. 149. Bank xizmatlari ofisi bankning tarkibiy boʻlinmasi hisoblanadi va bank yoki uning filiali bilan yagona boʻlgan bank (filial) balansi va kodiga ega boʻladi. 150. Bank xizmatlari ofisi “minibank”, “chakana xizmatlar markazi”, “bank xizmatlari markazi” va boshqa soʻz va soʻz birikmalari qoʻllanilgan holda turli xil nomlanishi mumkin. 153. Bank xizmatlari ofisi tashkil etilayotgan hududda bankning filiali mavjud boʻlishi talab etilmaydi. 154. Bank xizmatlari ofislari pul ombori bilan yoki pul omborisiz (qimmatliklarni saqlash boʻyicha shartnoma tuzilgan hollarda) tashkil etilishi mumkin. 156. Bank xizmatlari ofislari Markaziy bankni xabardor qilgan holda ochiladi. 157. Bank bank xizmatlari ofisini ochganda hamda mazkur Nizomning 158-bandida koʻrsatilgan talablar va shartlarga rioya etgan taqdirda mazkur bandning toʻrtinchi xatboshisida koʻrsatilgan xulosa olingan sanadan eʼtiboran 30 kundan kechiktirmay quyidagilarni Markaziy bankka taqdim etadi: bank xizmatlari ofisini ochganlik toʻgʻrisida mazkur Nizomning 131-ilovasiga muvofiq shaklda yozma xabarnoma; bankning vakolatli boshqaruv organining bank xizmatlari ofisini ochish toʻgʻrisidagi qarori; bank xizmatlari ofisi joylashgan yerdagi Markaziy bank hududiy bosh boshqarmasining bank xizmatlari ofisining binosi, uning muhofaza qilinishi taʼminlanganligi, uskunalar, tashkiliy-texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi mazkur Nizomning 4-ilovasiga muvofiq shaklda berilgan xulosasi. 158. Bank xizmatlari ofisini ochganlik toʻgʻrisidagi xabarnomani Markaziy bankka yuborish uchun bank quyidagi talablar va shartlarga rioya etishi lozim: bankning barqaror moliyaviy holatga ega boʻlishi; bank xizmatlari ofisining binosi, uning muhofazasi taʼminlanishi, uskunalar, tashkiliy-texnika vositalari va dasturiy taʼminot bilan jihozlanishi Markaziy bank talablariga muvofiq boʻlishi. 159. Bank xizmatlari ofisi tugatilganda bank Markaziy bankka quyidagilarni ilova qilgan holda bank xizmatlari ofisini tugatganlik toʻgʻrisida yozma xabarnoma yuboradi: bank xizmatlari ofisini tugatish toʻgʻrisidagi bankning vakolatli boshqaruv organining qarori; bankning rasmiy veb-saytida yoki boshqa ommaviy axborot vositalarida joylashtirilgan bank xizmatlari ofisining tugatilishi haqidagi eʼlon nusxasi. 160. Bank xizmatlari ofisini yopish toʻgʻrisidagi axborot uning tugatilishidan kamida 15 kun oldin bankning veb-saytida yoki boshqa ommaviy axborot vositalarida eʼlon qilinishi lozim. 161. Bank xizmatlari ofisining nomi oʻzgarganda bank bank xizmatlari ofisining nomini oʻzgartirish haqidagi bank vakolatli organining qarori qabul qilingan sanadan eʼtiboran 10 ish kunidan kechiktirmay Markaziy bankka ushbu qarorni ilova qilgan holda yozma xabarnoma yuboradi. 162. Bank xizmatlari ofisining joylashgan yerini (pochta manzilini) oʻzgartirish toʻgʻrisida qaror qabul qilinganda bank mazkur bandning uchinchi xatboshisida koʻrsatilgan xulosa berilgan sanadan eʼtiboran 10 ish kunidan kechiktirmay Markaziy bankka bank xizmatlari ofisining joylashgan yeri (pochta manzili) oʻzgarganligi toʻgʻrisida yozma xabarnoma yuboradi. Xabarnomaga quyidagilar ilova qilinadi: bank xizmatlari ofisining joylashgan yerini (pochta manzilini) oʻzgartirish haqidagi bankning vakolatli organining qarori. Bunda qarorda bank xizmatlari ofisining yangi manzili koʻrsatilishi lozim; bank xizmatlari ofisi joylashgan yerdagi Markaziy bank hududiy bosh boshqarmasining bank xizmatlari ofisining yangi binosi, uning muhofaza qilinishi taʼminlanganligi, uskunalar, tashkiliy-texnika vositalari bilan jihozlanganligi va dasturiy taʼminotining Markaziy bank talablariga muvofiqligi toʻgʻrisidagi mazkur Nizomning 4-ilovasiga muvofiq shaklda berilgan xulosasi. Maʼmuriy-hududiy birliklar (viloyatlar, tumanlar, shaharlar), aholi punktlari va ularning tarkibiy qismlari (mahallalar, shohkoʻchalar, koʻchalar) nomining oʻzgarishi natijasida bank xizmatlari ofisining pochta manzili oʻzgarganda bank tegishli oʻzgarishlar sodir boʻlgan sanadan eʼtiboran 20 ish kunidan kechiktirmay Markaziy bankka mazkur oʻzgarishlarni tasdiqlovchi hujjatlarni ilova qilgan holda yozma xabarnoma yuboradi. 163. Bank ustaviga kiritiladigan barcha oʻzgartirish va qoʻshimchalar Markaziy bankda roʻyxatga olinishi lozim. 164. Bank ustaviga oʻzgartirish va (yoki) qoʻshimchalar kiritish toʻgʻrisidagi qaror aksiyadorlar umumiy yigʻilishi tomonidan umumiy yigʻilishda ishtirok etuvchi ovozga ega aksiyalar egalari boʻlgan aksiyadorlarning koʻpchilik toʻrtdan uch qismi ovoz bergan holda qabul qilinadi. Ustav kapitalini koʻpaytirish, shuningdek bank ustaviga ustav kapitalini koʻpaytirish va eʼlon qilingan aksiyalari sonini kamaytirish bilan bogʻliq oʻzgartirish va (yoki) qoʻshimchalar kiritish masalalari aksiyadorlari umumiy yigʻilishining qaroriga yoki bank ustaviga koʻra bank kuzatuv kengashining vakolat doirasiga kiritilishi mumkin. Barcha oddiy aksiyalar bitta aksiyadorga tegishli boʻlgan bankda, bank ustaviga oʻzgartirish va (yoki) qoʻshimchalar kiritish toʻgʻrisida qarorlar ushbu aksiyador tomonidan yakka tartibda qabul qilinadi va yozma shaklda rasmiylashtirilishi kerak, bankning imtiyozli aksiyalari qonunchilik hujjatlariga muvofiq ovoz berish huquqini olish hollari bundan mustasno. 165. Ustavga kiritilgan oʻzgartirish va (yoki) qoʻshimchalarni roʻyxatdan oʻtkazish uchun bank tegishli qaror qabul qilingan kundan boshlab 30 kun mobaynida Markaziy bankka quyidagi hujjatlarni ikki nusxada ilova qilgan holda ariza taqdim etadi: ustavga oʻzgartirish va (yoki) qoʻshimchalar kiritish toʻgʻrisidagi bankning tegishli vakolatli boshqaruv organining qarori (yagona aksiyadorning yakka tartibda qabul qilingan qarori, aksiyadorlar umumiy yigʻilishining bayonnomasi, kuzatuv kengashi majlisining bayonnomasi) nusxasi; bank kuzatuv kengashi raisi (u boʻlmagan taqdirda kuzatuv kengashining aʼzolaridan biri) imzolagan bank ustaviga kiritilgan oʻzgartirish va (yoki) qoʻshimchalar. 166. Taqdim etilgan hujjatlar qonunchilik hujjatlariga va mazkur Nizom talablariga muvofiq boʻlsa, Markaziy bank bank ustaviga kiritiladigan oʻzgartirish va (yoki) qoʻshimchalarni roʻyxatga olish masalasini koʻrib chiqadi, aks holda, hujjatlar bankka qayta koʻrib chiqish uchun qaytariladi. Ustavga kiritilgan oʻzgartirish va (yoki) qoʻshimchalarni koʻrib chiqilish va roʻyxatga olish 30 kun ichidan amalga oshiriladi. 167. Bank ustaviga kiritilgan oʻzgartirish va (yoki) qoʻshimchalar hajmi katta boʻlib, ular ustav bilan ishlashni murakkablashtirsa, Markaziy bank bankdan mazkur Nizomning 165-bandida koʻrsatilgan hujjatlarga qoʻshimcha ravishda ikki nusxada ustavning yangi tahririni taqdim etishni talab qilish huquqiga ega. Bunda Markaziy bank bankning yangi tahrirdagi ustavini roʻyxatdan oʻtkazadi. 168. Bank ustaviga kiritiladigan oʻzgartirish va (yoki) qoʻshimchalar ular Markaziy bankda roʻyxatga olingan sanadan boshlab kuchga kiradi. Roʻyxatga olingan bank ustaviga kiritilgan oʻzgartirish va (yoki) qoʻshimchalar uning ajralmas qismi hisoblanadi. 169. Bank ustav kapitali miqdorining oʻzgarishi ustav kapitali miqdorining koʻpaytirilishi yoki kamaytirilishi shakllarida amalga oshirilishi mumkin. 170. Bank ustav kapitali qoʻshimcha aksiyalarni joylashtirish yoʻli bilan koʻpaytirilishi mumkin. Qoʻshimcha aksiyalar faqat bank ustavida belgilangan, eʼlon qilingan aksiyalarning soni doirasida bank tomonidan joylashtirilishi mumkin. 171. Ustav kapitalini koʻpaytirish uchun ushbu Nizomning 164-bandida belgilangan vakolatli boshqaruv organi tomonidan, zarur hollarda bank ustaviga eʼlon qilingan aksiyalar, shu jumladan ularning miqdori, nominal qiymati va turlari haqida oʻzgartirish va (yoki) qoʻshimchalar kiritish toʻgʻrisida qaror qabul qilinadi. 172. Ustav kapitalining koʻpaytirilishi joylashtirilgan qoʻshimcha aksiyalarning nominal qiymati miqdorida amalga oshiriladi. Shu bilan birga, bank ustavida belgilangan ayrim turdagi aksiyalarning soni ushbu turdagi joylashtirilgan qoʻshimcha aksiyalar soniga kamaytirilishi lozim. 173. Bank ustav kapitali koʻpaytirilishini, shuningdek eʼlon qilingan aksiyalari toʻgʻrisdagi oʻzgartirish va (yoki) qoʻshimchalarni roʻyxatga olinishi mazkur Nizomning 165 va 166-bandlarida belgilangan tartibda amalga oshiriladi. 174. Bankning ustav kapitali aksiyalarning nominal qiymatini kamaytirish yoki aksiyalarning umumiy sonini qisqartirish yoʻli bilan, shu jumladan, aksiyalarning bir qismini keyinchalik bekor qilgan holda bank tomonidan aksiyalarni olish yoʻli bilan kamaytirilishi mumkin. Bankning ustav kapitalini aksiyalarning bir qismini olish va bekor qilish yoʻli bilan kamaytirishga, agar bunday imkoniyat bankning ustavida nazarda tutilgan boʻlsa, yoʻl qoʻyiladi. 175. Bank ustav kapitali kamaytirilishi natijasida uning miqdori bank ustavidagi tegishli oʻzgarishlarni roʻyxatga olish sanasida, Oʻzbekiston Respublikasining “Banklar va bank faoliyati toʻgʻrisida”gi Qonunda belgilangan ustav kapitalining eng kam miqdoridan kamayib ketsa, bank ustav kapitali miqdorini kamaytirishiga ruxsat etilmaydi. 176. Ustav kapitalini kamaytirish hamda bank ustaviga tegishli oʻzgartirish va (yoki) qoʻshimchalar kiritish toʻgʻrisidagi qaror aksiyadorlar umumiy yigʻilishi tomonidan qabul qilinadi. Shu bilan birga, qarorda ustav kapitalining kamaytirilishi sabablari koʻrsatiladi va uni kamaytirish tartibi belgilaniladi. Joylashtirilgan aksiyalarni sotib olish yoʻli bilan ustav kapitalini kamaytirish aksiyadorlar umumiy yigʻilishining ustav kapitalini kamaytirish toʻgʻrisidagi qarorida bank tomonidan sotib olinadigan aksiyalar turlari, sotib olinadigan har bir turdagi aksiyalar soni, sotib olish narxi, toʻlov shakli va muddati, shuningdek aksiyalarni xarid qilish muddati belgilanishi lozim. 177. Bank ustav kapitali kamaytirilishi toʻgʻrisdagi oʻzgartirish va (yoki) qoʻshichalarni roʻyxatga olinishi mazkur Nizomning 165 va 166-bandlarida belgilangan tartibda amalga oshiriladi. 178. Bankning moʻljallanayotgan yangi nomi ushbu Nizomning I boʻlimi 1-bobi uchinchi paragrafi talablariga muvofiq boʻlishi lozim. 179. Bankni qayta nomlash uchun aksiyadorlar umumiy yigʻilishi tomonidan bank nomini oʻzgartirish va shu munosabat bilan ustavga oʻzgartirishlar kiritish toʻgʻrisida qaror qabul qilinadi. 180. Bank nomini oʻzgartirish va ustavga oʻzgartirishlar kiritish toʻgʻrisidagi qaror qabul qilinganidan soʻng bank 30 kundan kechiktirmagan muddatda Markaziy bankka ushbu Nizomning 165-bandida koʻrsatilgan hujjatlarni taqdim etadi. 181. Markaziy bank bank ustaviga bankning firma nomi oʻzgarishi bilan bogʻliq kiritilgan oʻzgartirishlarni roʻyxatdan oʻtkazish hamda yangi nom bilan litsenziyani qayta rasmiylashtirib berish masalasi yuzasidan taqdim etilgan hujjatlarni koʻrib chiqadi. 182. Bank nomining oʻzgarishi bilan bogʻliq bank ustaviga kiritilgan oʻzgartirishlar roʻyxatdan oʻtkazilgandan soʻng, Markaziy bank tomonidan Banklarning davlat reyestriga tegishli yozuvlar kiritiladi va yangi nom bilan litsenziya beriladi. 183. Yangi nom bilan litsenziya berilgan kundan boshlab, bankning yangi nomi kuchga kiradi. 184. Bank oʻzining rasmiy veb-saytida bank nomi oʻzgartirilganligi toʻgʻrisida axborotni joylashtirishi shart. Bunday axborotni joylashtirish bankning yangi nomi kuchga kirgan kundan boshlab 2 ish kuni davomida amalga oshiriladi. 185. Bank nomining oʻzgarganligi toʻgʻrisidagi maʼlumot Markaziy bankning rasmiy veb-saytida eʼlon qilinadi. 186. Bank joylashgan yerining (pochta manzilining) oʻzgarishi litsenziyani qayta rasmiylashtirishni talab etadi. 187. Bankning joylashgan yeri (pochta manzili) oʻzgarganligi munosabati bilan bank ustaviga oʻzgartirishlar kiritilganda, mazkur Nizomning 165-bandida koʻrsatilgan hujjatlarga qoʻshimcha ravishda quyidagilar ikki nusxada Markaziy bankka taqdim etiladi: bankning joylashgan yerini (pochta manzilini) oʻzgartirish toʻgʻrisida bankning vakolatli boshqaruv organining asoslantirilgan qarori; xizmat koʻrsatish koʻzda tutilayotgan joydagi Markaziy bank hududiy bosh boshqarmasining bankning yangi binosi, uning muhofaza qilinishi, uskunalar, tashkiliy-texnik vositalar bilan jihozlanishi va dasturiy taʼminoti Markaziy bank talablariga muvofiqligi toʻgʻrisidagi xulosasi — bank joylashgan bino oʻzgargan taqdirda; bank joylashgan bino oʻzgarmagan holda uning pochta manzili oʻzgarganligini tasdiqlovchi hujjatlar — bank binosi joylashgan geografik obyekt nomi oʻzgargan taqdirda; bank joylashgan yerining oʻzgarishi bank omonatchilariga taʼsir etishi ehtimoli va bunday oʻzgarish natijasida bank strategiyasida kutilayotgan har qanday oʻzgarishlar toʻgʻrisida maʼlumot — bank boshqa maʼmuriy-hududiy birlikka (viloyat, tuman, shahar, shaharcha, qishloq, ovul) koʻchgan taqdirda. 188. Markaziy bank quyidagi hollarda bankning joylashgan yeri (pochta manzili) oʻzgarganligi munosabati bilan bank ustaviga kiritilgan oʻzgartirishlarni roʻyxatdan oʻtkazishni rad etadi: mazkur Nizomning 165 va 187-bandlarida koʻrsatilgan hujjatlar toʻliq hajmda taqdim etilmaganda yoki taqdim etilgan hujjatlar qonunchilik talablariga nomuvofiq boʻlganda; bankning yangi binosi, uning muhofaza qilinishi, uskunalar, tashkiliy-texnik vositalar bilan jihozlanishi va dasturiy taʼminoti Markaziy bank talablariga nomuvofiq boʻlganda; bank binosi joylashgan yerining oʻzgarishi natijasida omonatchilar va kreditorlar mablagʻlarining saqlanishiga tahdid mavjudligini koʻrsatuvchi asoslar boʻlganda. 189. Bank oʻzining rasmiy veb-saytida bank joylashgan yeri (pochta manzili) oʻzgartirilganligi toʻgʻrisida axborotni joylashtirishi shart. Bunday axborotning joylashtirilishi bank joylashgan yeri (pochta manzili) oʻzgarganligi munosabati bilan bank ustaviga kiritilgan oʻzgartirishlar roʻyxatga olingan sanadan boshlab 2 ish kuni davomida amalga oshiriladi. 190. Bank manzili oʻzgarganligi toʻgʻrisida maʼlumot Markaziy bankning rasmiy veb-saytida eʼlon qilinadi. 191. Bankni qayta tashkil etish raqobat toʻgʻrisidagi qonunchilik hujjatlarining talablari hisobga olingan holda, aksiyadorlar umumiy yigʻilishining qaroriga muvofiq qoʻshib yuborish, qoʻshib olish, boʻlish, ajratib chiqarish va oʻzgartirish shaklida Markaziy bankning ruxsati bilan amalga oshiriladi. Bankni qayta tashkil etish Markaziy bankning talabiga binoan ham amalga oshirilishi mumkin. 192. Bankni qayta tashkil etish toʻgʻrisidagi qaror aksiyadorlarning umumiy yigʻilishida ishtirok etayotgan ovoz beruvchi aksiyalar egalari boʻlgan aksiyadorlar ovozlarining toʻrtdan uch qismidan iborat koʻpchilik ovozi bilan qabul qilinadi. 193. Bankni qayta tashkil etishda ruxsat berishga doir majburiy talablar va shartlarga quyidagilar kiradi: qayta tashkil etish natijasida omonatchilarning huquqlari va qonuniy manfaatlarining himoya qilinishi; qayta tashkil etish natijasida yangidan vujudga keladigan va (yoki) qoladigan banklar tomonidan banklar va bank faoliyati toʻgʻrisidagi qonunchilik hujjatlarida oʻrnatilgan prudensial normativlar va boshqa talablarga rioya etilishi; qayta tashkil etish jarayonida raqobat toʻgʻrisidagi qonunchilik hujjatlari talablariga rioya etilishi; qayta tashkil etilayotgan bankning topshirish hujjati yoki taqsimlash balansida huquqiy vorisning huquq va majburiyatlari toʻgʻrisidagi qoidalarning mavjudligi. 194. Ariza beruvchi bankni qayta tashkil etishga doir ruxsatnoma olish uchun Markaziy bankka quyidagilarni taqdim etadi: bank aksiyadorlarining umumiy yigʻilishi vakolat bergan shaxs tomonidan imzolangan, mazkur Nizomning 15-ilovasiga muvofiq bankni qayta tashkil etishga doir ruxsatnoma berish toʻgʻrisidagi ariza. qayta tashkil etilayotgan bank aksiyadorlari umumiy yigʻilishining bankni qayta tashkil etish toʻgʻrisidagi qarori; qayta tashkil etishning iqtisodiy jihatdan maqsadga muvofiqligining asoslanganligi va oqibatlarining moliyaviy taxminlari, shu jumladan, qayta tashkil etilgandan soʻng yangidan vujudga keladigan va qoladigan har bir bankning taxminiy balansi, bundan bankni oʻzgartirish mustasno; qayta tashkil etishda ishtirok etayotgan va ushbu jarayon natijasida yuzaga kelayotgan banklarning qayta tashkil etish natijasida hosil boʻladigan taxminiy balanslari asosida hisoblangan prudensial normativlar koʻrsatkichlari bundan bankni oʻzgartirish mustasno; bankning aksiyadorlar umumiy yigʻilishi tomonidan tasdiqlangan bankning yangi tahrirdagi ustavi, bundan bankni oʻzgartirish shaklidagi qayta tashkil etish mustasno. 195. Markaziy bank bankni qayta tashkil etishga doir ruxsatnomani berish toʻgʻrisidagi arizani, mazkur ariza barcha zarur hujjatlar bilan olingan kundan eʼtiboran 20 ish kunidan oshmagan muddatda koʻrib chiqadi. Bankni qayta tashkil etishga doir ruxsatnomani berish toʻgʻrisidagi arizani koʻrib chiqish uchun Markaziy bank tomonidan yigʻim undirilmaydi. 196. Bankni qayta tashkil etishga doir ruxsatnomani berishni rad etish uchun quyidagilar asos boʻladi: bankni qayta tashkil etishga doir ruxsatnomani berish uchun talab etiladigan hujjatlar toʻliq hajmda taqdim etilmaganda; ariza beruvchi ruxsat berishga doir majburiy talablar va shartlarga muvofiq boʻlmaganda; ariza beruvchi tomonidan taqdim etilgan hujjatlarda notoʻgʻri yoki buzib koʻrsatilgan maʼlumotlar mavjud boʻlganda. 197. Markaziy bank bankni qayta tashkil etishni rad etgan taqdirda, aksiyadorlar umumiy yigʻilishining bankni qayta tashkil etish toʻgʻrisidagi qarori haqiqiy emas deb hisoblanadi. 198. Aksiyadorlar umumiy yigʻilishi tomonidan bankni qayta tashkil etish toʻgʻrisidagi qaror qabul qilinganidan keyin qayta tashkil etilayotgan bank 30 kundan kech boʻlmagan muddatda yozma ravishda maʼlum qilish va bankning rasmiy veb-saytida tegishli eʼlon berish yoʻli bilan oʻz kreditorlarini kelgusidagi oʻzgarishlar haqida xabardor qilishi shart. 199. Ariza beruvchi Markaziy bankdan belgilangan tartibda ruxsatnoma olganidan soʻng, raqobat toʻgʻrisidagi qonunchilik hujjatlariga muvofiq monopoliyaga qarshi organining dastlabki roziligini olishi lozim. 200. Bankni qoʻshib yuborish, boʻlish va ajratib chiqarish shaklida qayta tashkil etishga doir Markaziy bank ruxsatnomasi olinganidan soʻng, mazkur Nizomga muvofiq yangidan vujudga keladigan har bir bankni davlat roʻyxatidan oʻtkazish va litsenziya olish uchun zarur tashkiliy-texnik tadbirlar bajariladi. 201. Bankni qoʻshib yuborish, boʻlish va ajratib chiqarish shaklida qayta tashkil etish natijasida yangidan vujudga keladigan banklarni davlat roʻyxatidan oʻtkazish va ularga litsenziya berish mazkur Nizomda belgilangan tartibda amalga oshiriladi. 202. Bankni qayta tashkil etish uchun Markaziy bankning ruxsatnomasi olinganligi qayta tashkil etilishi natijasida vujudga keladigan banklarni davlat roʻyxatidan oʻtkazish va ularga litsenziya berish uchun kafolat boʻla olmaydi. 203. Bankni qayta tashkil etish bilan bogʻliq bank ustaviga kiritiladigan oʻzgartirish va qoʻshimchalar mazkur Nizomning V boʻlim 1-bobiga muvofiq amalga oshiriladi. 204. Bankni qoʻshib yuborish, qoʻshib olish va oʻzgartirish shaklida banklarni qayta tashkil etish bilan bogʻliq boʻlgan barcha xarajatlar qayta tashkil etishda ishtirok etayotgan banklar hisobidan amalga oshiriladi. Bankni boʻlish va ajratib chiqarish bilan bogʻliq boʻlgan barcha xarajatlar qayta tashkil etish natijasida yangidan vujudga keladigan banklar tomonidan toʻlanadi. 205. Qayta tashkil etilayotgan bank zarur hollarda Markaziy bank tomonidan belgilangan tartibda bank mijozlarining barcha hisobvaraqlarini qayta roʻyxatga olishi lozim. 206. Qayta tashkil etilayotgan bank qayta tashkil etish jarayonini Markaziy bankning qayta tashkil etish uchun ruxsatnomasi olingan kundan eʼtiboran olti oy ichida tamomlashi shart. 207. Bankni qayta tashkil etishga doir ruxsatnoma quyidagi asoslarda bekor qilinadi: ariza beruvchining ruxsat etish xususiyatiga ega hujjatni bekor qilish toʻgʻrisidagi murojaatiga koʻra; ruxsat etish xususiyatiga ega hujjat qalbaki hujjatlardan foydalangan holda olinganligi fakti aniqlanganda. 208. Banklarni qoʻshib yuborish deganda ikki yoki bir necha banklar faoliyati toʻxtatilib, ularning huquq va majburiyatlarini berish yoʻli bilan yangi bankning tashkil boʻlishi tushuniladi. 209. Qoʻshib yuborishda ishtirok etuvchi banklar oʻrtasida, qoʻshib yuborish tartibi va shartlari, shuningdek, har bir bank aksiyalarini yangidan vujudga keladigan bank aksiyalariga almashtirish tartibi belgilanishni nazarda tutuvchi qoʻshib yuborish toʻgʻrisidagi shartnoma tuzadilar. Qoʻshilishda ishtirok etayotgan har bir bank kuzatuv kengashi qoʻshib yuborish toʻgʻrisidagi shartnomani va topshirish dalolatnomasini tasdiqlash toʻgʻrisidagi masalalarni aksiyadorlar umumiy yigʻilishi muhokamasiga qoʻyadi. 210. Yangidan vujudga keladigan bankning ustavini tasdiqlash va kuzatuv kengashini saylash qoʻshib yuborishda ishtirok etayotgan barcha banklar aksiyadorlarining umumiy qoʻshma yigʻilishida amalga oshirilib, bu yigʻilish taʼsis yigʻilishi hisoblanadi. Aksiyadorlar umumiy qoʻshma yigʻilishida ovoz berish tartibi banklarni qoʻshib yuborish toʻgʻrisidagi shartnomada belgilanishi mumkin. 211. Yangidan vujudga kelgan bank roʻyxatdan oʻtgan va Banklarning davlat reyestrida qayta tashkil etilayotgan banklar faoliyatini toʻxtatish toʻgʻrisidagi yozuv kiritilgan vaqtdan boshlab qoʻshib yuborishda ishtirok etayotgan banklar qayta tashkil etilgan hisoblanadi. 212. Banklarni qoʻshib yuborish natijasida yangidan vujudga kelgan bankning yuridik yigʻmajildiga qoʻshib yuborishda ishtirok etgan banklarning qoʻshib yuborish toʻgʻrisidagi shartnomasi va topshirish dalolatnomalari kiritib qoʻyiladi. 213. Banklar qoʻshib yuborilganda har bir bankning huquq va majburiyatlari topshirish dalolatnomasiga muvofiq yangidan vujudga kelgan bankka oʻtadi. 214. Markaziy bank qoʻshib yuborish natijasida yangidan bank vujudga kelgani va qayta tashkil etilgan banklar faoliyati toʻxtatilgani toʻgʻrisidagi axborotni oʻz rasmiy veb saytida eʼlon qiladi. 215. Banklarni qoʻshib olish deganda bir yoki bir necha bankning huquq va majburiyatlarini boshqa bankka bergan holda ularning faoliyatini toʻxtatish tushuniladi. 216. Qoʻshib olinayotgan bank va u qoʻshilayotgan bank qoʻshib olish tartibi va shartlari, shuningdek qoʻshib olinayotgan bank aksiyalarini qoʻshib olish amalga oshirilayotgan bank aksiyalariga almashtirish tartibini belgilashni nazarda tutuvchi shartnoma tuzadilar. Har bir bank kuzatuv kengashi qoʻshib olishda ishtirok etayotgan banklar aksiyadorlari umumiy yigʻilishi muhokamasiga qoʻshib olish shaklida bankni qayta tashkil etish va qoʻshib olish toʻgʻrisidagi shartnomani tasdiqlash masalasini qoʻyadi. Qoʻshib olinayotgan bank kuzatuv kengashi aksiyadorlar umumiy yigʻilishiga topshirish dalolatnomasini tasdiqlash masalasini ham kiritadi. 217. Qoʻshib olishda ishtirok etayotgan banklar aksiyadorlarining qoʻshma umumiy yigʻilishi ustavga qoʻshimcha va oʻzgartirishlar kiritish va bank kuzatuv kengashining yangi tarkibini saylash toʻgʻrisida qaror qabul qiladi. Aksiyadorlar qoʻshma umumiy yigʻilishida ovoz berish tartibi qoʻshib olish toʻgʻrisidagi shartnomada belgilanadi. 218. Qoʻshib olishda ishtirok etayotgan banklar Banklarning davlat reyestrida qoʻshib olinayotgan bank faoliyatini toʻxtatish toʻgʻrisidagi yozuv kiritilgan vaqtdan boshlab qayta tashkil etilgan hisoblanadi (huquqiy vorisi va qayta tashkil etish shakli koʻrsatilgan holda). Markaziy bank mazkur Nizomning V boʻlim 1-bobiga muvofiq qoʻshib olayotgan bankning ustaviga kiritilgan tegishli oʻzgartirish va qoʻshimchalarni roʻyxatga oladi. 219. Markaziy bankka taqdim etilgan hujjatlarning bir nusxasi qoʻshib olinayotgan bank yuridik yigʻmajildiga kiritiladi. 220. Qoʻshib olinayotgan bankning barcha huquq va majburiyatlari topshirish dalolatnomasiga muvofiq qoʻshib olinayotgan bankka oʻtadi. 221. Markaziy bank qoʻshib olingan bankning qayta tashkil etilgani va uning faoliyati toʻxtatilgani toʻgʻrisidagi axborotni oʻz rasmiy veb saytida eʼlon qiladi. 222. Bankni boʻlish deganda uning huquq va majburiyatlarini yangi vujudga keladigan banklarga bergan holda faoliyatining toʻxtatilishi tushuniladi. 223. Boʻlish shaklida qayta tashkil etilayotgan bank kuzatuv kengashi aksiyadorlar umumiy yigʻilishi muhokamasiga bankni boʻlish shaklida qayta tashkil etish, ushbu qayta tashkil etishning tartibi va shartlari, yangi banklarni tashkil etish va qayta tashkil etilayotgan bank aksiyalarini yangidan vujudga kelayotgan banklar aksiyalariga almashtirish tartibi kabi masalalarni kiritadi. 224. Boʻlish shaklida qayta tashkil etilayotgan bank aksiyadorlari umumiy yigʻilishi boʻlish shaklida qayta tashkil etish, yangi banklarni tashkil etish, qayta tashkil etilayotgan bank aksiyalarini yangidan vujudga kelayotgan bank aksiyalariga almashtirish tartibi toʻgʻrisida qaror qabul qiladi hamda taqsimlash balansini tasdiqlaydi. 225. Boʻlish natijasida vujudga keladigan har bir bank aksiyadorlari taʼsis yigʻilishi bank ustavini tasdiqlaydi va kuzatuv kengashi aʼzolari va boshqaruv raisini saylaydi. 226. Yangidan vujudga kelgan banklar roʻyxatdan oʻtkazilishi va bir vaqtning oʻzida ularga litsenziya berilishi hamda qayta tashkil etilgan bank faoliyati toʻxtatilgani toʻgʻrisidagi yozuv (huquqiy vorislar va qayta tashkil etish shakllari koʻrsatilgani holda) Banklarning davlat reyestriga kiritilishi bilan bir paytda bank qayta tashkil etilgan hisoblanadi. 227. Bank boʻlinganda uning huquq va majburiyatlari taqsimlash balansiga muvofiq yangi vujudga kelgan ikki yoki undan ortiq banklarga beriladi. 228. Markaziy bank boʻlish natijasida yangidan bank vujudga kelgani va qayta tashkil etilgan bank faoliyati toʻxtatilgani toʻgʻrisidagi axborotni oʻzining rasmiy veb-saytida eʼlon qiladi. 229. Bankni ajratib chiqarish deganda qayta tashkil etilayotgan bank faoliyati toʻxtatilmagani holda uning huquq va majburiyatlarining bir qismini bir yoki bir necha banklar tashkil etilib, ularga berilishi tushuniladi. 230. Ajratib chiqarish shaklida qayta tashkil etilayotgan bank kuzatuv kengashi aksiyadorlar umumiy yigʻilishi muhokamasiga ajratib chiqarish shaklida qayta tashkil etish, ajratib chiqarish tartibi va shartlari, yangi bankni tashkil etish, qayta tashkil etilayotgan bank aksiyalarini ajratib chiqarilayotgan bank aksiyalariga almashtirish va bunday almashtirish tartibi, bank ustaviga ajratib chiqarish shaklida bank qayta tashkil etilgani, bank ustav kapitali toʻgʻrisidagi axborotni oʻzida ifodalagan oʻzgartirishlar kiritish va shuningdek taqsimlash balansini tasdiqlash toʻgʻrisidagi masalalarni kiritadi. 231. Ajralib chiqish shaklida qayta tashkil etilayotgan bank aksiyadorlari umumiy yigʻilishi bankni qayta tashkil etish, qayta tashkil etish tartibi va shartlari, bank aksiyalarini ajralib chiqayotgan bank aksiyalariga almashtirish va bunday almashtirish tartibi, ajralib chiqish shaklida bank qayta tashkil etilgani toʻgʻrisidagi axborotni oʻzida ifodalagan bank ustaviga oʻzgartirishlar kiritish va qayta tashkil etish natijasida kamaytirilgan bank ustav kapitali, shuningdek, taqsimlash balansini tasdiqlash toʻgʻrisida qaror qabul qiladi. 232. Ajratib chiqarish natijasida yuzaga kelgan bank aksiyadorlari taʼsis yigʻilishi banklarning kuzatuv kengashi aʼzolari va boshqaruv raisini saylaydi hamda bankning ustavini tasdiqlaydi. 233. Yangidan vujudga kelgan banklar Banklarning davlar reyestriga roʻyxatga olingan (ajratilgan bank koʻrsatilgani holda) va bir paytda ularga litsenziya berilgan vaqtdan boshlab bank qayta tashkil etilgan hisoblanadi. 234. Bank tarkibidan bir yoki bir necha banklar ajratib chiqarilganda, qayta tashkil etilgan bankning huquq va majburiyatlarining bir qismi taqsimlash balansiga muvofiq, ularning har biriga oʻtadi. 235. Markaziy bank ajratib chiqarish natijasida yangidan banklar vujudga kelgani toʻgʻrisidagi axborotni oʻz rasmiy veb saytida eʼlon qiladi. 236. Bank tomonidan banklar va bank faoliyati toʻgʻrisidagi qonunchilik hujjatlari buzilgan va bankning olib borayotgan faoliyati respublika bank tizimida raqobatni pasayishiga sabab boʻlgan taqdirda, Markaziy bank mazkur bankdan bankni qayta tashkil etishni talab qilish huquqiga ega. 237. Markaziy bankning bankni qayta tashkil etish toʻgʻrisidagi talabi qabul qilinganidan soʻng 30 kundan oshmagan muddatda bank kuzatuv kengashi tomonidan aksiyadorlarning navbatdan tashqari umumiy yigʻilishi chaqiriladi. 238. Aksiyadorlar umumiy yigʻilishi Markaziy bank talabiga asosan bankni qayta tashkil etish toʻgʻrisida qaror qabul qiladi va qayta tashkil etish rejasini tasdiqlaydi. Bankni qayta tashkil etish rejasi bankning moliyaviy holatini yaxshilash yoki bank kreditorlari va omonatchilari manfaatlariga havf soluvchi va (yoki) soladigan qoidabuzilishlarni bartaraf etish chora tadbirlarini oʻz ichiga olishi lozim. 239. Agar bank Markaziy bank talabida belgilangan muddatda bankni qayta tashkil etmasa yoki qayta tashkil etish rejasi bankning moliyaviy holatini yaxshilash yoki qoidabuzarliklarni bartaraf etish boʻyicha yetarli chora-tadbirlarni oʻz ichiga olmasa, Markaziy bank qonunchilik hujjatlariga muvofiq har qanday toʻgʻrilovchi chora-tadbirlar qoʻllash, shu jumladan bankka vaqtinchalik boshqaruvchini tayinlash yoki bankni majburiy tugatish toʻgʻrisidagi masalani koʻrib chiqish huquqiga ega. 240. Bank faoliyatini tugatish va bankni tugatish ixtiyoriy tugatish yoki majburiy tugatish shaklida amalga oshirilishi mumkin. 241. Bankni ixtiyoriy tugatish Markaziy bankning bankni ixtiyoriy tugatishga doir roziligiga asosan amalga oshiriladi. Bankni majburiy tugatish Markaziy bank boshqaruvining litsenziyani chaqirib olish va bankni majburiy tugatish toʻgʻrisidagi qarori (bundan buyon matnda bankni majburiy tugatish toʻgʻrisidagi qaror deb yuritiladi) asosida amalga oshiriladi. 242. Agar bank toʻlovga qobiliyatsiz boʻlmasa yoki uning toʻlovga qobiliyatsizligi yuzaga kelishi ehtimoli yuqori boʻlmasa, u ixtiyoriy tugatilishi mumkin. Bunda Oʻzbekiston Respublikasi “Banklarni sanatsiya qilish va tugatish toʻgʻrisida”gi Qonunining 20-moddasi ikkinchi va uchinchi qismlarida koʻrsatilgan holatlardan biri yuzaga kelganda bank toʻlovga qobiliyatsiz yoki uning toʻlovga qobiliyatsizligi yuzaga kelishi ehtimoli yuqori deb hisoblanadi. 243. Markaziy bankning bankni ixtiyoriy tugatishga doir roziligini olish quyidagi ikki bosqichda amalga oshiriladi: bankni ixtiyoriy tugatishga doir dastlabki ruxsatnomani olish; bankni ixtiyoriy tugatishga doir yakuniy ruxsatnomani olish. 244. Bank aksiyadorlari umumiy yigʻilishining (aksiyadorning) bankni ixtiyoriy tugatishga doir dastlabki ruxsatnomani olish toʻgʻrisidagi qarorini bankni ixtiyoriy tugatishga doir dastlabki ruxsatnomani olmasdan turib hamda bankni ixtiyoriy tugatish toʻgʻrisidagi qarorini bankni ixtiyoriy tugatishga doir yakuniy ruxsatnomani olmasdan turib uchinchi shaxslarga oshkor etish taqiqlanadi. 245. Tugatuvchi bank ixtiyoriy tugatilayotganda aksiyadorlarning umumiy yigʻilishi tomonidan tayinlanadi. Agar tugatuvchi tayinlanmagan boʻlsa, u Markaziy bank boshqaruvining qarori bilan tayinlanadi. Tugatuvchi ushbu Nizomning III boʻlimida belgilangan talablarga muvofiq boʻlishi kerak. 246. Oʻzbekiston Respublikasi “Banklarni sanatsiya qilish va tugatish toʻgʻrisida”gi Qonunining 48-moddasiga muvofiq Markaziy bank bank ixtiyoriy tugatilayotganda Markaziy bankka taqdim etilgan hujjatlar va (yoki) maʼlumotlar auditorlik tashkiloti tomonidan tasdiqlanishini bankdan talab qilishga haqli. 247. Bankni ixtiyoriy tugatishga doir dastlabki ruxsatnomani olish uchun bank aksiyadorlarining umumiy yigʻilishida ishtirok etayotgan ovoz beruvchi aksiyalar egalari boʻlgan aksiyadorlar ovozlarining toʻrtdan uch qismidan iborat koʻpchilik ovozi bilan bankni ixtiyoriy tugatishga doir dastlabki ruxsatnomani olish toʻgʻrisida qaror qabul qilinadi. Barcha ovoz beruvchi aksiyalari bitta aksiyadorga tegishli boʻlgan bankda bankni ixtiyoriy tugatishga doir dastlabki ruxsatnomani olish toʻgʻrisidagi qaror bunday aksiyador tomonidan yakka tartibda qabul qilinadi hamda yozma shaklda rasmiylashtiriladi. 248. Ushbu Nizomning 247-bandida nazarda tutilgan qaror qabul qilingan kundan eʼtiboran besh ish kuni ichida bank tomonidan bankni ixtiyoriy tugatishga doir dastlabki ruxsatnomani olish uchun Markaziy bankka quyidagilar taqdim etiladi: ushbu Nizomning 16-ilovasiga muvofiq shakldagi ariza; bankni ixtiyoriy tugatishga doir dastlabki ruxsatnomani olish toʻgʻrisidagi qaror. Bunda bankni ixtiyoriy tugatishga doir dastlabki ruxsatnomani olish toʻgʻrisidagi qarorda bankni ixtiyoriy tugatish sabablari batafsil koʻrsatiladi; bank aksiyadorlarining umumiy yigʻilishi yoki bankning yagona aksiyadori tomonidan tasdiqlangan bankning ixtiyoriy tugatish rejasi; bankning bankni ixtiyoriy tugatishga doir dastlabki ruxsatnomani olish toʻgʻrisidagi qaror qabul qilingan sanadagi balans hisoboti. 249. Bankning ixtiyoriy tugatish rejasi quyidagilarni oʻz ichiga olishi kerak: auditorlik tashkiloti tomonidan tasdiqlangan, bank aktivlari va majburiyatlarining tugatilish qiymati haqidagi maʼlumotlarni; bankning kreditorlari toʻgʻrisidagi maʼlumotlarni; joriy va ehtimoliy sud jarayonlari haqidagi, shuningdek sud xarajatlari va sud qarorlarini ijro etish bilan bogʻliq xarajatlar haqidagi maʼlumotlarni; operatsion xarajatlar, aktivlarni sotishdan koʻriladigan ehtimoliy zararlar, bank taraflaridan biri boʻlgan shartnomalarni muddatidan ilgari bekor qilish chogʻida yuzaga keladigan zararlar, shuningdek prognoz qilinayotgan har qanday boshqa xarajatlar haqidagi maʼlumotlarni; bankni ixtiyoriy tugatishni amalga oshirish muddatini; bankni ixtiyoriy tugatish jarayoni bosqichlarining, shu jumladan har bir bosqich davomiyligining, har bir bosqichda amalga oshiriladigan harakatlarning tavsifini; bankni ixtiyoriy tugatish jarayonining har bir bosqichi uchun istiqbolli balansni, shuningdek uni tuzishda foydalanilgan farazlar va ehtimolliklar tavsifini. 250. Agar ushbu Nizomning 248-bandida koʻrsatilgan, bank tomonidan taqdim etilgan hujjatlar va maʼlumotlar bankni ixtiyoriy tugatishga doir dastlabki ruxsatnomani berish toʻgʻrisida qaror qabul qilish uchun yetarli boʻlmasa, Markaziy bank bankdan bunday qarorni qabul qilish uchun zarur boʻlgan qoʻshimcha hujjatlar va maʼlumotlarni soʻrab olishga haqli. Bank ushbu bandning birinchi xatboshisiga muvofiq soʻralgan qoʻshimcha hujjatlar va maʼlumotlarni soʻrov olingan kundan eʼtiboran 30 kun ichida Markaziy bankka taqdim etishi lozim. Bunda ushbu Nizomning 251-bandi birinchi xatboshisida belgilangan, bankni ixtiyoriy tugatishga doir dastlabki ruxsatnomani berish toʻgʻrisidagi arizani koʻrib chiqish muddati toʻxtatib turiladi. 251. Markaziy bank bankni ixtiyoriy tugatishga doir dastlabki ruxsatnomani berish toʻgʻrisidagi yoki bankni ixtiyoriy tugatishga doir dastlabki ruxsatnomani berishni asoslantirilgan holda rad etish haqidagi qarorni ushbu Nizomning 248-bandida koʻrsatilgan barcha hujjatlar taqdim etilgan kundan eʼtiboran ikki oy ichida qabul qiladi. Markaziy bank ushbu bandning birinchi xatboshisida nazarda tutilgan qaror qabul qilingan sanadan eʼtiboran uch ish kuni ichida bankni qabul qilingan qaror toʻgʻrisida yozma shaklda, shu jumladan axborot-kommunikatsiya tizimi orqali elektron shaklda xabardor qiladi, bundan bankni ixtiyoriy tugatishga doir dastlabki ruxsatnomani berish ushbu Nizomning 252-bandi beshinchi xatboshisida koʻrsatilgan asosga koʻra rad etilgan holatlar mustasno. 252. Bankni ixtiyoriy tugatishga doir dastlabki ruxsatnomani berishni rad etish uchun quyidagilar asos boʻladi: ushbu Nizomning 248 va 250-bandlarida koʻrsatilgan hujjatlar va maʼlumotlarning toʻliq taqdim etilmaganligi yoki qonunchilik talablariga muvofiq emasligi; bank kreditorlarning talablarini asosli kechiktirishsiz qanoatlantirishga qodir emasligi; bankning ixtiyoriy tugatish rejasi ushbu Nizomning 249-bandida koʻrsatilgan talablarga muvofiq emasligi; bankning toʻlovga qobiliyatsizligi yoki toʻlovga qobiliyatsizligining yuzaga kelishi ehtimoli yuqoriligi. 253. Bankni ixtiyoriy tugatishga doir dastlabki ruxsatnomani berish ushbu Nizomning 252-bandi ikkinchi — toʻrtinchi xatboshilarida koʻrsatilgan asoslarga koʻra rad etilgan taqdirda, bankni ixtiyoriy tugatishga doir dastlabki ruxsatnomani berishni rad etish toʻgʻrisidagi xabarnoma rad etish asoslari hamda bank rad etish asoslarini bartaraf etib, hujjatlarni takroran koʻrib chiqish uchun taqdim etishi mumkin boʻlgan muddat koʻrsatilgan holda yuboriladi. Mazkur muddat rad etish asoslarini bartaraf etish uchun zarur boʻlgan vaqtga mutanosib boʻlishi, ammo oʻn ish kunidan kam boʻlmasligi kerak. Bankni ixtiyoriy tugatishga doir dastlabki ruxsatnomani berish bankning toʻlovga qobiliyatsizligiga yoki toʻlovga qobiliyatsizligi yuzaga kelishi ehtimolining yuqoriligiga doir asoslarga koʻra Markaziy bank tomonidan rad etilgan taqdirda, Markaziy bank bankni majburiy tugatish toʻgʻrisida qaror qabul qiladi. 254. Bankni ixtiyoriy tugatishga doir dastlabki ruxsatnomani berishni rad etish asoslari bank tomonidan bankni ixtiyoriy tugatishga doir dastlabki ruxsatnomani berishni rad etish toʻgʻrisidagi xabarnomada koʻrsatilgan muddatda bartaraf etilgan taqdirda, arizani qayta koʻrib chiqish bankni ixtiyoriy tugatishga doir dastlabki ruxsatnomani olish uchun zarur boʻlgan barcha hujjatlar taqdim etilgan kundan eʼtiboran oʻttiz ish kunidan oshmagan muddatda amalga oshiriladi. Bankni ixtiyoriy tugatishga doir dastlabki ruxsatnomani berishni rad etish toʻgʻrisidagi xabarnomada koʻrsatilgan muddat oʻtganidan keyin taqdim etilgan ariza va hujjatlar yangidan topshirilgan hisoblanadi va Markaziy bank tomonidan umumiy asoslarda koʻrib chiqiladi. 255. Bankni ixtiyoriy tugatishga doir dastlabki ruxsatnomani berish toʻgʻrisidagi arizani qayta koʻrib chiqish chogʻida bankni ixtiyoriy tugatishga doir dastlabki ruxsatnomani berishni rad etish haqidagi xabarnomada ilgari koʻrsatilmagan yangi asoslar boʻyicha rad etishga yoʻl qoʻyilmaydi. 256. Bankni toʻlovga qobiliyatsiz yoki uning toʻlovga qobiliyatsizligi yuzaga kelishi ehtimoli yuqori deb hisoblanishiga asos mavjud boʻlgan taqdirda, Markaziy bank bankni ixtiyoriy tugatishga doir dastlabki ruxsatnomani berishni rad etadi va bankni majburiy tugatish toʻgʻrisida qaror qabul qiladi. Bankni majburiy tugatish toʻgʻrisidagi qaror qabul qilinganligi haqida bank ushbu Nizomning 291-bandida belgilangan tartibda xabardor qilinadi. 257. Bankni ixtiyoriy tugatishga doir dastlabki ruxsatnomani berish toʻgʻrisidagi arizani koʻrib chiqish va qayta koʻrib chiqish uchun yigʻim undirilmaydi. 258. Bankni ixtiyoriy tugatishga doir dastlabki ruxsatnoma berilganidan keyin bank Oʻzbekiston Respublikasi “Banklardagi omonatlarni himoya qilish kafolatlari toʻgʻrisida”gi Qonunining 25-moddasida nazarda tutilgan kafolatlash obyektlarining (bundan buyon matnda kafolatlash obyektlari deb yuritiladi) toʻliq qaytarilishi va (yoki) boshqa bankka oʻtkazilishi boʻyicha choralar koʻradi. 259. Kafolatlash obyektlari toʻliq qaytarilgan va (yoki) boshqa bankka oʻtkazilgandan soʻng bank aksiyadorlarining umumiy yigʻilishi yigʻilishda ishtirok etayotgan ovoz beruvchi aksiyalar egalari boʻlgan aksiyadorlar ovozlarining toʻrtdan uch qismidan iborat koʻpchilik ovozi bilan bankni ixtiyoriy tugatish toʻgʻrisida qaror qabul qiladi. Barcha ovoz beruvchi aksiyalari bitta aksiyadorga tegishli boʻlgan bankda bankni ixtiyoriy tugatish toʻgʻrisidagi qaror bunday aksiyador tomonidan yakka tartibda qabul qilinadi. 260. Ushbu Nizomning 259-bandida nazarda tutilgan qaror qabul qilingan kundan eʼtiboran uch ish kuni ichida bank tomonidan bankni ixtiyoriy tugatishga doir yakuniy ruxsatnomani olish uchun Markaziy bankka quyidagilar taqdim etiladi: 1) ushbu Nizomning 17-ilovasiga muvofiq shakldagi ariza; 2) bankni ixtiyoriy tugatish toʻgʻrisidagi qaror; 3) kafolatlash obyektlari toʻliq qaytarilganligini va (yoki) boshqa bankka oʻtkazilganligini tasdiqlovchi hujjatlar; 4) kafolatlash obyektlari toʻliq qaytarilganidan va (yoki) boshqa bankka oʻtkazilganidan keyin bankning zimmasida qolgan majburiyatlari toʻgʻrisidagi maʼlumotlar; 5) bankni ixtiyoriy tugatish toʻgʻrisidagi qaror qabul qilingan sanadagi bankning balans hisoboti; 6) tugatuvchining belgilangan talablarga muvofiqligini tasdiqlovchi quyidagi axborot va hujjatlar: ushbu Nizomning 107-bandi 4 — 10-kichik bandlarida koʻrsatilgan hujjatlar; tugatuvchi va tugatilayotgan bank oʻrtasidagi manfaatlar toʻqnashuvi yuzasidan ushbu Nizomning 18-ilovasiga muvofiq shakldagi axborot. 261. Agar ushbu Nizomning 260-bandida koʻrsatilgan, bank tomonidan taqdim etilgan hujjatlar va maʼlumotlar bankni ixtiyoriy tugatishga doir yakuniy ruxsatnomani berish toʻgʻrisida qaror qabul qilish uchun yetarli boʻlmasa, Markaziy bank bankdan bunday qarorni qabul qilish uchun zarur boʻlgan qoʻshimcha hujjatlar va maʼlumotlarni soʻrab olishga haqli. Bank ushbu bandning birinchi xatboshisiga muvofiq soʻralgan qoʻshimcha hujjatlar va maʼlumotlarni soʻrov olingan kundan eʼtiboran oʻttiz kun ichida Markaziy bankka taqdim etishi lozim. Bunda ushbu Nizomning 262-bandida belgilangan, bankni ixtiyoriy tugatishga doir yakuniy ruxsatnomani berish toʻgʻrisidagi arizani koʻrib chiqish muddati toʻxtatib turiladi. 262. Markaziy bank bankni ixtiyoriy tugatishga doir yakuniy ruxsatnomani berish toʻgʻrisidagi yoki bankni ixtiyoriy tugatishga doir yakuniy ruxsatnomani berishni asoslantirilgan holda rad etish haqidagi qarorni ushbu Nizomning 260-bandida koʻrsatilgan barcha hujjatlar taqdim etilgan kundan eʼtiboran yigirma ish kuni ichida qabul qiladi. 263. Bankni ixtiyoriy tugatishga doir yakuniy ruxsatnomani berishni rad etish uchun quyidagilar asos boʻladi: ushbu Nizomning 260 va 261-bandlarida koʻrsatilgan hujjatlar va maʼlumotlarning toʻliq taqdim etilmaganligi yoki qonunchilik talablariga muvofiq emasligi; kafolatlash obyektlarining toʻliq hajmda qaytarilmaganligi va (yoki) boshqa bankka oʻtkazilmaganligi; tugatuvchining ushbu Nizomning III boʻlimida belgilangan talablarga muvofiq emasligi; bankning toʻlovga qobiliyatsizligi yoki toʻlovga qobiliyatsizligining yuzaga kelishi ehtimoli yuqoriligi. 264. Bankni ixtiyoriy tugatishga doir yakuniy ruxsatnomani berish ushbu Nizomning 263-bandi ikkinchi — toʻrtinchi xatboshilarida koʻrsatilgan asoslarga koʻra rad etilgan taqdirda, Markaziy bank tegishli qaror qabul qilingan kundan eʼtiboran uch ish kuni ichida bankni bu haqda yozma shaklda, shu jumladan axborot-kommunikatsiya tizimi orqali elektron shaklda xabardor qiladi. Bunda bankni ixtiyoriy tugatishga doir yakuniy ruxsatnomani berishni rad etish toʻgʻrisidagi xabarnomada rad etish asoslari hamda bank rad etish asoslarini bartaraf etib, hujjatlarni takroran koʻrib chiqish uchun taqdim etishi mumkin boʻlgan muddat koʻrsatiladi. Mazkur muddat rad etish asoslarini bartaraf etish uchun zarur boʻlgan vaqtga mutanosib boʻlishi, ammo oʻn ish kunidan kam boʻlmasligi kerak. 265. Bankni ixtiyoriy tugatishga doir yakuniy ruxsatnomani berishni rad etish asoslari bank tomonidan bankni ixtiyoriy tugatishga doir yakuniy ruxsatnomani berishni rad etish toʻgʻrisidagi xabarnomada koʻrsatilgan muddatda bartaraf etilgan taqdirda, arizani qayta koʻrib chiqish bankni ixtiyoriy tugatishga doir yakuniy ruxsatnomani olish uchun zarur boʻlgan barcha hujjatlar taqdim etilgan kundan eʼtiboran oʻn ish kunidan oshmagan muddatda amalga oshiriladi. Bankni ixtiyoriy tugatishga doir yakuniy ruxsatnomani berishni rad etish toʻgʻrisidagi xabarnomada koʻrsatilgan muddat oʻtganidan keyin taqdim etilgan ariza va hujjatlar yangidan topshirilgan hisoblanadi va Markaziy bank tomonidan umumiy asoslarda koʻrib chiqiladi. 266. Bankni ixtiyoriy tugatishga doir yakuniy ruxsatnomani berish toʻgʻrisidagi arizani qayta koʻrib chiqish chogʻida bankni ixtiyoriy tugatishga doir yakuniy ruxsatnomani berishni rad etish toʻgʻrisidagi xabarnomada ilgari koʻrsatilmagan yangi asoslar boʻyicha rad etishga yoʻl qoʻyilmaydi. 267. Bankni toʻlovga qobiliyatsiz yoki uning toʻlovga qobiliyatsizligi yuzaga kelishi ehtimoli yuqori deb hisoblanishiga asos mavjud boʻlgan taqdirda, Markaziy bank bankni ixtiyoriy tugatishga doir yakuniy ruxsatnomani berishni rad etadi va bankni majburiy tugatish toʻgʻrisida qaror qabul qiladi. Bankni majburiy tugatish toʻgʻrisidagi qaror qabul qilinganligi haqida bank ushbu Nizomning 291-bandida belgilangan tartibda xabardor qilinadi. 268. Markaziy bank tomonidan bankni ixtiyoriy tugatishga doir yakuniy ruxsatnomani berish toʻgʻrisidagi qaror bilan bir vaqtda bankning litsenziyasini chaqirib olish haqida qaror qabul qilinadi. Bankni ixtiyoriy tugatishga doir yakuniy ruxsatnomani berish va bankning litsenziyasini chaqirib olish toʻgʻrisidagi qaror oʻsha kunning oʻzida bankka yetkaziladi hamda Markaziy bankning rasmiy veb-saytida va uning ijtimoiy tarmoqlardagi rasmiy sahifalarida eʼlon qilinadi. 269. Bankni ixtiyoriy tugatishga doir yakuniy ruxsatnomani berish va bankning litsenziyasini chaqirib olish toʻgʻrisidagi qaror bankka yetkazilgan paytdan boshlab bank bankni tugatish bilan bogʻliq boʻlmagan boshqa faoliyatni (harakatni) amalga oshirishga haqli emas. 270. Bankning vakolatli boshqaruv organining bankni ixtiyoriy tugatish toʻgʻrisidagi qarori bankni ixtiyoriy tugatishga doir yakuniy ruxsatnoma berilganidan keyin kuchga kiradi. 271. Bankni ixtiyoriy tugatishga doir yakuniy ruxsatnomani berish toʻgʻrisidagi arizani koʻrib chiqish va qayta koʻrib chiqish uchun yigʻim undirilmaydi. 272. Ixtiyoriy tugatilayotgan bank kuzatuv kengashining va boshqaruvining vakolatlari bankni ixtiyoriy tugatishga doir yakuniy ruxsatnoma berilgan paytdan eʼtiboran tugatuvchiga oʻtadi. 273. Tugatuvchi bankni ixtiyoriy tugatish chogʻida quyidagi vazifalarni bajaradi: bankni ixtiyoriy tugatishga doir yakuniy ruxsatnomani berish va bankning litsenziyasini chaqirib olish toʻgʻrisidagi qaror qabul qilingan kundan eʼtiboran uch kun ichida ommaviy axborot vositalarida va bankning rasmiy veb-saytida bankni ixtiyoriy tugatish jarayoni boshlanganligi, shuningdek kreditorlar tomonidan talablarni taqdim etish muddatlari toʻgʻrisida eʼlon qilish; kreditorlar tomonidan talablarni taqdim etish muddati tugaganidan keyin bir oy ichida bankning oraliq tugatish balansini tuzish; bankning kreditorlari bilan hisob-kitobni amalga oshirish; bank aktivlarini sotish boʻyicha choralar koʻrish; kreditorlar bilan hisob-kitoblar yakunlanganidan keyin bankning yakuniy tugatish balansini tuzish; ushbu bobning 11-paragrafida belgilangan tartibda Markaziy bankka hisobot va maʼlumotlarni taqdim etish. 274. Tugatuvchi Markaziy bankning bankni ixtiyoriy tugatishga doir yakuniy ruxsatnomani berish va bankning litsenziyasini chaqirib olish toʻgʻrisidagi qarori qabul qilingan kundan eʼtiboran oʻn ikki oy ichida ushbu Nizomning 273-bandida koʻrsatilgan, bankni ixtiyoriy tugatish bilan bogʻliq barcha ishlarni yakunlashi lozim. Tugatuvchining asoslantirilgan soʻroviga asosan Markaziy bank ushbu muddatni koʻpi bilan olti oyga uzaytirishga haqli. 275. Agar ixtiyoriy tugatish jarayonida bankning toʻlovga qobiliyatsiz ekanligi aniqlansa, tugatuvchi zudlik bilan Markaziy bankni bu haqda xabardor qilishi hamda bankning moliyaviy holatini tasdiqlovchi tegishli hisobotni va hujjatlarni taqdim etishi kerak. Markaziy bank ushbu bandning birinchi xatboshisida koʻrsatilgan hujjatlarni oʻn ish kuni ichida koʻrib chiqadi hamda Oʻzbekiston Respublikasi “Banklarni sanatsiya qilish va tugatish toʻgʻrisida”gi Qonunining 20-moddasi ikkinchi va uchinchi qismlarida koʻrsatilgan asoslardan birortasi mavjud boʻlgan taqdirda, bankni majburiy tugatish haqida tegishli qaror qabul qiladi. 276. Bankning yakuniy tugatish balansi tuzilganidan soʻng bankning qolgan mol-mulki aksiyadorlar oʻrtasida qonunchilikka muvofiq taqsimlanadi. 277. Tugatuvchi bankning qolgan mol-mulki aksiyadorlar oʻrtasida taqsimlanganidan soʻng ushbu bobning 10-paragrafida belgilangan bankni tugatishni yakunlash boʻyicha chora-tadbirlarni amalga oshiradi. 278. Ixtiyoriy tugatilayotgan bankning quyidagi qarorlari (bundan buyon matnda ixtiyoriy tugatilayotgan bankning qarori deb yuritiladi) Markaziy bank bilan kelishilishi lozim: tugatuvchini almashtirishni nazarda tutuvchi qaror; bankning tugatish rejasiga oʻzgartirishlar kiritishni nazarda tutuvchi qaror. 279. Ushbu Nizomning 278-bandida koʻrsatilgan ixtiyoriy tugatilayotgan bankning qarorini kelishish uchun bank mazkur qaror qabul qilingan kundan eʼtiboran oʻn kun ichida Markaziy bankka quyidagilarni ilova qilgan holda ariza taqdim etadi: 1) tugatuvchini almashtirishni nazarda tutuvchi qarorni kelishish uchun: bank aksiyadorlari umumiy yigʻilishining yoki bankning yagona aksiyadorining tugatuvchini almashtirish haqidagi qarori; ushbu Nizomning 260-bandi 6-kichik bandida koʻrsatilgan axborot va hujjatlar; 2) bankning tugatish rejasiga oʻzgartirishlar kiritishni nazarda tutuvchi qarorini kelishish uchun: bank aksiyadorlari umumiy yigʻilishining (aksiyadorning) bankning tugatish rejasiga oʻzgartirishlar kiritish haqidagi qarori; bankning tugatish rejasiga kiritilayotgan oʻzgartirishlar matni va mazkur oʻzgartirishlarni kiritish asoslari. 280. Markaziy bank ixtiyoriy tugatilayotgan bankning qarorini ushbu Nizomning 279-bandida koʻrsatilgan tegishli hujjatlar taqdim etilgan kundan eʼtiboran bir oy ichida kelishadi yoki kelishishni rad etadi. 281. Ixtiyoriy tugatilayotgan bankning qarorini kelishishni rad etish uchun quyidagilar asos boʻladi: ushbu Nizomning 279-bandida koʻrsatilgan hujjatlar va maʼlumotlarning toʻliq taqdim etilmaganligi yoki qonunchilik talablariga muvofiq emasligi; kiritilayotgan oʻzgartirishlar natijasida ixtiyoriy tugatish rejasining ushbu Nizomning 249-bandida koʻrsatilgan talablarga nomuvofiq boʻlishi — bankning tugatish rejasiga oʻzgartirishlar kiritilgan taqdirda; tugatuvchining ushbu Nizomning III boʻlimida belgilangan talablarga muvofiq emasligi — tugatuvchi almashtirilgan taqdirda. 282. Markaziy bank ixtiyoriy tugatilayotgan bankning qarorini kelishish yoki kelishishni rad etish toʻgʻrisida qaror qabul qilingan kundan eʼtiboran uch ish kuni ichida bankni bu haqda yozma shaklda, shu jumladan axborot-kommunikatsiya tizimi orqali elektron shaklda xabardor qiladi. Ixtiyoriy tugatilayotgan bankning qarorini kelishishni rad etish ushbu Nizomning 281-bandi ikkinchi va uchinchi xatboshilarida koʻrsatilgan asoslarga koʻra rad etilgan taqdirda, ixtiyoriy tugatilayotgan bankning qarorini kelishishni rad etish toʻgʻrisidagi xabarnomada rad etish asoslari hamda bank rad etish asoslarini bartaraf etib, hujjatlarni takroran koʻrib chiqish uchun taqdim etishi mumkin boʻlgan muddat koʻrsatiladi. Mazkur muddat rad etish asoslarini bartaraf etish uchun zarur boʻlgan vaqtga mutanosib boʻlishi, ammo oʻn ish kunidan kam boʻlmasligi kerak. 283. Ixtiyoriy tugatilayotgan bankning qarorini kelishishni rad etish asoslari bank tomonidan ixtiyoriy tugatilayotgan bankning qarorini kelishishni rad etish toʻgʻrisidagi xabarnomada koʻrsatilgan muddatda bartaraf etilgan taqdirda, arizani qayta koʻrib chiqish rad etish sabablari bartaraf etilganligini tasdiqlovchi hujjatlar taqdim etilgan kundan eʼtiboran oʻn ish kunidan oshmagan muddatda amalga oshiriladi. Ixtiyoriy tugatilayotgan bankning qarorini kelishishni rad etish toʻgʻrisidagi xabarnomada koʻrsatilgan muddat oʻtganidan keyin taqdim etilgan ariza va hujjatlar yangidan topshirilgan hisoblanadi va Markaziy bank tomonidan umumiy asoslarda koʻrib chiqiladi. 284. Ixtiyoriy tugatilayotgan bankning qarorini kelishish toʻgʻrisidagi arizani qayta koʻrib chiqish chogʻida ixtiyoriy tugatilayotgan bankning qarorini kelishishni rad etish toʻgʻrisidagi xabarnomada ilgari koʻrsatilmagan yangi asoslar boʻyicha rad etishga yoʻl qoʻyilmaydi. 285. Ixtiyoriy tugatilayotgan bankning qarorini kelishish ushbu Nizomning 281-bandi toʻrtinchi xatboshisida koʻrsatilgan asosga koʻra rad etilgan taqdirda, bank yangi tugatuvchini tayinlash haqida qaror qabul qilishi va mazkur qarorni kelishish uchun Markaziy bankka qayta ariza taqdim etishi mumkin. Bunda ariza yangidan topshirilgan hisoblanadi va Markaziy bank tomonidan umumiy asoslarda koʻrib chiqiladi. 286. Ixtiyoriy tugatilayotgan bankning qarori Markaziy bank bilan kelishilgandan soʻng kuchga kiradi. 287. Ixtiyoriy tugatilayotgan bankning qarorini kelishish toʻgʻrisidagi arizani koʻrib chiqish va qayta koʻrib chiqish uchun yigʻim undirilmaydi. 288. Agar bank tizimli ahamiyatga molik deb eʼtirof etilmagan boʻlsa, u Oʻzbekiston Respublikasi “Banklar va bank faoliyati toʻgʻrisida”gi Qonunining 77-moddasida nazarda tutilgan hollarda majburiy tugatilishi mumkin. Ixtiyoriy tugatish jarayonidagi bank ushbu Nizomning 256, 267 va 275-bandlarida koʻrsatilgan hollarda majburiy tugatiladi. 289. Bankni majburiy tugatish suddan tashqari tartibda va (yoki) Oʻzbekiston Respublikasi “Banklarni sanatsiya qilish va tugatish toʻgʻrisida”gi Qonunining 62-moddasiga muvofiq sud tartibida amalga oshirilishi mumkin. 290. Bankni majburiy tugatish uchun Markaziy bank boshqaruvi bankni majburiy tugatish toʻgʻrisida qaror qabul qiladi. Bankni majburiy tugatish toʻgʻrisidagi qarorda mazkur qarorning kuchga kirish sanasi hamda aniq vaqti koʻrsatilgan boʻlishi kerak. 291. Bankni majburiy tugatish toʻgʻrisidagi qaror mazkur qaror kuchga kirgan kunda majburiy tugatiladigan bank rahbariyatiga imzo qoʻydirib topshiriladi. 292. Bankni majburiy tugatish toʻgʻrisidagi qaror kuchga kirgan vaqtdan boshlab bank bankni tugatish bilan bogʻliq boʻlmagan boshqa faoliyatni (harakatni) amalga oshirishga haqli emas. 293. Bankni majburiy tugatish toʻgʻrisidagi qaror kuchga kirgan kunda Markaziy bank bu haqda Omonatlarni kafolatlash agentligini, Qimmatli qogʻozlar markaziy depozitariysini, tugatilayotgan bank ishtirokchisi boʻlgan toʻlov tizimlarini, tugatilayotgan bank vakillik hisobvaraqlariga ega boʻlgan chet el banklarini xabardor qiladi. Bankni majburiy tugatish toʻgʻrisidagi qaror tugatilayotgan bankning aksiyadorlarini va manfaatdor taraflarni xabardor qilish maqsadida qaror kuchga kirgan kunning oʻzida Markaziy bankning rasmiy veb-saytida, qaror kuchga kirgan kundan eʼtiboran uch kun ichida ommaviy axborot vositalarida eʼlon qilinadi. 294. Bankni majburiy tugatish toʻgʻrisidagi qaror kuchga kirgan kundan eʼtiboran: bankning barcha pul majburiyatlarini, shuningdek soliqlar va yigʻimlar boʻyicha kechiktirilgan majburiyatlarini bajarish muddati boshlangan deb hisoblanadi; bankning barcha turdagi majburiyatlari boʻyicha foizlar va neustoykalar hisoblanishi toʻxtatiladi; mol-mulk soligʻi, yer soligʻi, shuningdek soliqlar va yigʻimlar boʻyicha avval hisoblangan hamda undirilmagan majburiyatlar yuzasidan penyalar va jarimalarning hisoblanishi toʻxtatib turiladi; bank mol-mulkini sotishdan tushumlarning kreditorlar talablarini qanoatlantirishga yoʻnaltirilgan qismi qoʻshilgan qiymat soligʻidan va daromad soligʻidan ozod etiladi; bank aktivlariga nisbatan uchinchi shaxslar tomonidan har qanday harakatlarni amalga oshirish, shu jumladan talablarni qanoatlantirish boʻyicha sudning hal qiluv qarori va ijro ishini yuritish boʻyicha undiruvni amalga oshirish toʻxtatib turiladi, bankning mol-mulki xatlashdan ozod etiladi va bankka nisbatan boshqa cheklovlar olib tashlanadi; mijozlarning bank hisobvaraqlari boʻyicha kirim va chiqim operatsiyalari toʻxtatib turiladi; bankning boshqa banklardagi hisobvaraqlari boʻyicha operatsiyalari toʻxtatib turiladi; agar talab oʻtkazilsa yoki undan boshqa shaxs foydasiga voz kechilsa, oluvchi yoki sertifikat boʻyicha talab qilib olish huquqini olayotgan taraf (sessionariy) mazkur talab boʻyicha dastlabki ustuvorlikni saqlab qoladi; ijro hujjatlarini ijro etish tugatiladi. Pul majburiyatlari, soliqlar va yigʻimlar boʻyicha barcha talablar, boshqa mulkiy talablar faqat majburiy tugatish doirasida bankka taqdim etilishi mumkin, bundan mulk huquqini eʼtirof etish toʻgʻrisidagi, maʼnaviy ziyonni kompensatsiya qilish haqidagi, mol-mulkni boshqa shaxsning qonunga xilof egaligidan talab qilib olish toʻgʻrisidagi, asossiz orttirilgan boylikni qaytarish haqidagi, bitimlarni haqiqiy emas deb topish va ularning haqiqiy emasligi oqibatlarini qoʻllash toʻgʻrisidagi talablar, shuningdek joriy toʻlovlar boʻyicha talablar mustasno. Ushbu bandning oltinchi xatboshisiga muvofiq toʻxtatib turilgan jarayonlar, agar jarayonning predmeti boʻlgan talab oraliq tugatish balansiga kiritilgan boʻlsa va mazkur talabga nisbatan eʼtirozlar boʻlmasa, Markaziy bank tomonidan oraliq tugatish balansi tasdiqlanganidan keyin tugatiladi. 295. Bank majburiy tugatilayotganda tugatuvchi Markaziy bank boshqaruvining qarori bilan tayinlanadi. Markaziy bank tugatish komissiyasi tarkibiga Markaziy bank xodimlarini kiritishga haqli. Tugatuvchi ushbu Nizomning III boʻlimida belgilangan talablarga muvofiq boʻlishi kerak. Tugatuvchi majburiy tugatilayotgan bankning yagona vakilidir. 296. Bankni majburiy tugatishda tugatuvchi tayinlangan paytdan eʼtiboran bank ishlarini boshqarish boʻyicha vakolatlar, shu jumladan bank aksiyadorlari umumiy yigʻilishining, kuzatuv kengashining va boshqaruvining vakolatlari unga oʻtadi. 297. Tugatuvchi bankni majburiy tugatish toʻgʻrisidagi qaror kuchga kirgan kundan eʼtiboran uch kun ichida ommaviy axborot vositalarida va bankning rasmiy veb-saytida quyidagi maʼlumotlarni oʻz ichiga olgan axborotni eʼlon qiladi: bankni majburiy tugatish boshlanganligi toʻgʻrisidagi; tugatilayotgan bankning firma nomi va rekvizitlari haqidagi; bankning tugatuvchisi toʻgʻrisidagi; kreditorlar tomonidan talablar taqdim etish tartibi toʻgʻrisidagi, shu jumladan kafolatlash obyektlari egalari boʻlgan kreditorlarni (omonatchilarni) Omonatlarni kafolatlash agentligiga kompensatsiyalar toʻlanishi uchun tugatuvchi tomonidan taqdim etilgan reyestrdagi maʼlumotlar bilan tanishtirish haqidagi; zarur boʻlgan boshqa maʼlumotlarni. 298. Tugatuvchi ushbu Nizomning 297-bandida nazarda tutilgan axborot eʼlon qilingan kundan eʼtiboran ikki oy ichida: barcha kreditorlarga ularning bankka nisbatan talablarining turi va miqdori toʻgʻrisida xabarnoma yuborishi; bank seyflarida saqlashga topshirilgan qimmatliklarni oʻz egalariga qaytarish uchun zarur choralar koʻrishi; bank aktivlarini aniqlashi, ularni talab qilib olish va mazkur aktivlarni baholash boʻyicha choralar koʻrishi kerak. 299. Tugatuvchi tugatilayotgan bank joylashgan yerdagi Markaziy bank hududiy bosh boshqarmasining hisob-kitob kassa markazida har bir valyuta turi boʻyicha alohida tugatish hisobvaragʻini ochadi. Tugatilayotgan bankning barcha mablagʻlari, shu jumladan chet el valyutasidagi mablagʻlar ushbu tugatish hisobvaraqlarida saqlanadi. 300. Tugatuvchi ushbu Nizomning 307-bandida koʻrsatilgan, kreditorlar tomonidan talablarni taqdim etish muddati tugaganidan keyin ikki oy ichida: bank mol-mulkining tarkibi toʻgʻrisidagi maʼlumotlarni shakllantiradi; kreditorlarning talablari reyestrini shakllantiradi; oraliq tugatish balansini tuzadi. 301. Tugatuvchi tomonidan kreditorlarning talablari reyestrini shakllantirish ushbu bobning 8-paragrafida belgilangan tartibda amalga oshiriladi. 302. Oraliq tugatish balansi u tuzilgan kundan eʼtiboran uch ish kuni ichida Markaziy bankka kreditorlarning talablari reyestri bilan birga taqdim etiladi. Markaziy bank oraliq tugatish balansini u taqdim etilgan kundan eʼtiboran oʻn ish kuni ichida tasdiqlaydi. 303. Kreditorlarning talablarini qanoatlantirish oraliq tugatish balansi Markaziy bank tomonidan tasdiqlanganidan soʻng keyingi kundan boshlanadi, bundan ushbu Nizomning 304-bandida koʻrsatilgan hollar mustasno. Kreditorlarning talablari ushbu bobning 9-paragrafida belgilangan tartibda qanoatlantiriladi. 304. Tugatuvchi oraliq tugatish balansi Markaziy bank tomonidan tasdiqlanganidan keyin Oʻzbekiston Respublikasi “Banklarni sanatsiya qilish va tugatish toʻgʻrisida”gi Qonunining 62-moddasida koʻrsatilgan hollarda va tartibda sudga majburiy tugatilayotgan bankni bankrot deb topish va tugatishga doir ish yuritishni boshlash toʻgʻrisidagi ishni koʻrib chiqish haqidagi ariza bilan murojaat qilishga haqli. Bankni bankrot deb topish va tugatishga doir ish yuritishni boshlash toʻgʻrisida sud tomonidan qaror qabul qilingan paytdan eʼtiboran tugatuvchining bankni majburiy tugatishga doir vazifalari va Markaziy bankning bu boradagi vakolatlari tugatiladi. 305. Bankni majburiy tugatish jarayonida majburiy tugatilayotgan bankning aktivlari hamda majburiyatlarini boshqa bankka oʻtkazish va (yoki) bankning aktivlarini sotish vositalaridan foydalaniladi. Ushbu Nizomda boshqacha qoida nazarda tutilmagan boʻlsa, majburiy tugatish vositalaridan foydalanishda aksiyadorlarning, omonatchilar va kreditorlarning, shuningdek boshqa manfaatdor shaxslarning (tugatilayotgan bankka garov taʼminotini va kafolatlar taqdim etgan shaxslarning) roziligi talab etilmaydi. Bankning majburiyatlari boshqa bankka oʻtkazilgan taqdirda, tugatuvchi bu haqda kreditorlarni bankning majburiyatlari oʻtkazilgan kundan eʼtiboran oʻn ish kuni ichida xabardor qilishi shart. 306. Kreditorlar tomonidan talablarni taqdim etish muddati bankni majburiy tugatish toʻgʻrisida eʼlon qilingan paytdan eʼtiboran ikki oydan kam boʻlmasligi kerak. Bunda mazkur muddat ushbu Nizomning 297-bandiga muvofiq ommaviy axborot vositalarida va bankning rasmiy veb-saytida eʼlon qilingan axborotda koʻrsatiladi. Kreditorlarning barcha talablari faqat tugatuvchiga taqdim etilishi mumkin. 307. Tugatuvchiga kreditorlarning talablari yozma shaklda, ariza va mazkur talablarni tasdiqlovchi hujjatlar bilan birga taqdim etiladi. Kreditor talablar bayon etilgan arizada quyidagilarni koʻrsatishi shart: oʻzi haqidagi maʼlumotlarni; yuridik shaxslar uchun — firmaning toʻliq nomini, joylashgan yerini (pochta manzilini), bank rekvizitlarini; jismoniy shaxslar uchun — jismoniy shaxsning shaxsiy identifikatsiya raqamini, pochta manzili, bank rekvizitlarini (mavjud boʻlgan taqdirda); elektron pochta manzilini (mavjud boʻlgan taqdirda). Arizada elektron pochta manzilining koʻrsatilishi kreditorning bankka nisbatan talablarining turi va miqdori toʻgʻrisidagi xabarnomani, uning talablari toʻliq qanoatlantirilishi rad etilgan taqdirda, bu haqdagi xabarnomani elektron shaklda olishga boʻlgan roziligidir. 308. Kafolatlash obyektining egasi boʻlgan kreditor (omonatchi) tugatuvchidan kafolatlash obyektining faqat kafolatlangan omonatdan oshadigan qismini talab qilishga haqli. 309. Tugatuvchi kreditorlar tomonidan talablar taqdim etish uchun belgilangan muddat tugaganidan keyin ikki oy ichida bankning buxgalteriya hisobi hujjatlariga, shuningdek kreditorlar tomonidan taqdim etilgan arizalarga asosan kreditorlarning talablari reyestrini shakllantiradi. 310. Bankning buxgalteriya hisobi hujjatlariga koʻra aniqlangan kreditorning talablari va kreditor tomonidan ushbu Nizomning 307-bandida belgilangan tartibda taqdim etilgan talablar muvofiq boʻlmagan taqdirda, bunday talablarning miqdori mazkur talablarni asoslovchi hujjatlarga yoki sud qaroriga asosan belgilanadi. 311. Kreditorlarning talablari reyestrida har bir kreditor toʻgʻrisidagi maʼlumotlar, talablarni koʻrib chiqish natijalari, yaʼni qanoatlantirish uchun qabul qilingan yoki qanoatlantirish rad etilgan talablar haqidagi maʼlumotlar koʻrsatiladi. Kreditorlarning talablari reyestri shakllantirilganidan keyin tugatuvchi kreditorlar oʻz talablarining koʻrib chiqilishi natijalari toʻgʻrisida, talablarni qanoatlantirishning navbati va boshlanishi haqida axborot olishi mumkin boʻlgan sana va joy toʻgʻrisida ommaviy axborot vositalarida eʼlon berishi kerak. Kreditorlarga kreditorlarning talablari reyestri bilan tanishish imkoniyati taʼminlanishi kerak. 312. Tugatuvchi kreditorning yoki uning vakilining talabiga koʻra, bunday talabnoma olingan kundan eʼtiboran besh ish kuni ichida mazkur kreditorga yoki uning vakiliga uning talablarini qanoatlantirish miqdori, tarkibi va navbati toʻgʻrisida kreditorlarning talablari reyestridan koʻchirma yuborishi shart. Bunday koʻchirmani tayyorlashga va yuborishga doir xarajatlar kreditorning zimmasiga yuklatiladi. 313. Kreditorlarning quyidagi talablari (bundan buyon matnda bankni majburiy tugatish bilan bogʻliq xarajatlar deb yuritiladi) navbatdan tashqari qanoatlantiriladi: kommunal xizmatlar uchun toʻlovlar, ijara haqi va boshqa joriy xizmatlar boʻyicha toʻlovlar; tugatuvchini mukofotlash, bankning xodimlariga ishdan boʻshatish nafaqasini toʻlash, tugatuvchining va u bankni tugatishga jalb qilgan shaxslarning mehnatiga haq toʻlash bilan bogʻliq xarajatlar; sud xarajatlari; eʼlon berish hamda xabarnomalar yuborish bilan bogʻliq xarajatlar; bank aktivlarining but saqlanishini taʼminlash, ularni boshqarish, baholash va inventarizatsiya qilish bilan bogʻliq xarajatlar; bankni majburiy tugatish bilan bogʻliq boshqa xarajatlar, shu jumladan soliqlar va yigʻimlar. 314. Kreditorlarning bankni majburiy tugatish bilan bogʻliq xarajatlar deb hisoblanmaydigan talablari quyidagi navbatda qanoatlantiriladi: birinchi navbatda — sanatsiya qilish vositalarini qoʻllash va bankni tugatish maqsadida berilgan mablagʻlar boʻyicha Markaziy bankning, Oʻzbekiston Respublikasi Iqtisodiyot va moliya vazirligining hamda Omonatlarni kafolatlash agentligining talablari; ikkinchi navbatda — Oʻzbekiston Respublikasi “Toʻlovga qobiliyatsizlik toʻgʻrisida”gi Qonuni 150-moddasining ikkinchi qismida nazarda tutilgan talablar; uchinchi navbatda — Oʻzbekiston Respublikasi “Banklardagi omonatlarni himoya qilish kafolatlari toʻgʻrisida”gi Qonunining 31-moddasiga muvofiq Omonatlarni kafolatlash agentligiga oʻtgan talablar; toʻrtinchi navbatda — Oʻzbekiston Respublikasi “Banklardagi omonatlarni himoya qilish kafolatlari toʻgʻrisida”gi Qonunida belgilangan kafolatlash obyektlarining kafolatlangan omonat miqdoridan oshadigan qismiga doir talablar; beshinchi navbatda — ushbu bandning uchinchi — oltinchi va sakkizinchi — oʻn birinchi xatboshilarida nazarda tutilgan toifalarga tushmaydigan taʼminlanmagan talablar, shu jumladan bankning majburiyatlari bajarilishining taʼminoti sifatida taqdim etilgan mol-mulkni sotishdan tushgan mablagʻlar yetarli boʻlmaganligi natijasida qanoatlantirilmagan talablar; oltinchi navbatda — bankka aloqador shaxslarning talablari; yettinchi navbatda — kapital vositasi boʻlmagan subordinar qarzlarga doir talablar; sakkizinchi navbatda — ikkinchi darajali kapital vositasi boʻlgan talablar; toʻqqizinchi navbatda — birinchi darajali qoʻshimcha kapital vositasi boʻlgan talablar. Har bir keyingi navbatning talablari oldingi navbatning talablari toʻliq qanoatlantirilganidan keyin qanoatlantiriladi. 315. Tugatuvchi kreditorlar bilan hisob-kitoblarni tugatish massasi hisobidan, kreditorlarning talablari reyestriga muvofiq amalga oshiradi. 316. Tugatish jarayoni boshlanishi paytida bankning barcha aktivlari hamda tugatish jarayoni davomida aniqlangan mol-mulki tugatish massasini shakllantirish manbasi boʻladi. Bunda tugatish massasiga quyidagilar kirmaydi: garov narsasi boʻlgan mol-mulk, bundan ushbu Nizomning 319-bandi ikkinchi xatboshisida nazarda tutilgan hollar mustasno; bank seyflarida saqlash uchun topshirilgan qimmatliklar; bank ijara huquqi asosida foydalanayotgan, ishonchli boshqaruvda boʻlgan mol-mulk; majburiy tugatish bilan bogʻliq xarajatlarni amalga oshirish uchun Markaziy bankdan jalb etilgan mablagʻlar; qonunchilikka muvofiq bankning mulki boʻlmagan boshqa mol-mulk. 317. Kreditorlarning talablarini qanoatlantirish uchun mablagʻlar yetarli boʻlmagan taqdirda, tugatuvchi bankning aktivlarini, shu jumladan mol-mulkini sotishga haqli. Bunda tugatuvchi oraliq tugatish balansi Markaziy bank tomonidan tasdiqlangan kundan eʼtiboran oʻn ikki oy ichida bank aktivlari sotilishini taʼminlashi kerak. Tugatuvchining asoslantirilgan soʻroviga asosan Markaziy bank aktivlarni sotish muddatini koʻpi bilan oʻn ikki oyga uzaytirishga haqli. 318. Bankning sotilishi qiyin boʻlgan mol-mulki bir turdagi kreditorlarning talablarini qanoatlantirish uchun ularning roziligi bilan ularga toʻgʻridan-toʻgʻri topshirilishi mumkin. Ushbu Nizom maqsadlarida bankning sotilishi qiyin boʻlgan mol-mulki deganda tugatuvchi tomonidan tugatilayotgan bankning mol-mulkini sotish uchun barcha mavjud imkoniyatlar qoʻllanilgandan soʻng sotilmay qolgan bankning mol-mulki tushuniladi. 319. Kreditorlarning bank mol-mulki bilan taʼminlangan talablarini qanoatlantirish ushbu mol-mulkni sotishdan tushgan mablagʻlar hisobidan amalga oshiriladi. Bunda garov narsasi boʻlgan bank mol-mulkini baholash baholovchi tashkilot tomonidan majburiy tartibda amalga oshiriladi. Bank majburiyatlari bajarilishining taʼminoti sifatida taqdim etilgan mol-mulkni sotishdan tushgan mablagʻlar mazkur kreditorlarning talablaridan ortgan taqdirda, ularning qolgan qismi tugatish massasiga yoʻnaltiriladi. Bank majburiyatlari bajarilishining taʼminoti sifatida taqdim etilgan mol-mulkni sotishdan tushgan mablagʻlar kreditorlarning talablarini qanoatlantirish uchun yetarli boʻlmagan taqdirda, mazkur talablarning qanoatlantirilmagan qismi ushbu Nizomning 314-bandida belgilangan navbatga muvofiq qanoatlantiriladi. 320. Kreditorlarning talablari reyestriga kiritilgan talabni kreditorga qaytarish yoki mablagʻlarni uning hisobvaragʻiga oʻtkazish mumkin boʻlmagan taqdirda, mazkur kreditorga tegishli mablagʻlar boshqa bankda uning foydasiga ochilgan hisobvaraqqa oʻtkaziladi. 321. Bir turdagi kreditorlarning talablarini toʻliq qanoatlantirish uchun mablagʻlar yetarli boʻlmaganda ushbu talablar har bir kreditorga tegishli boʻlgan summaga mutanosib ravishda qanoatlantiriladi. 322. Kreditorlarning tugatuvchi tomonidan shakllantirilgan talablar reyestriga kiritilmagan, bankni majburiy tugatishni boshlash toʻgʻrisidagi eʼlonda belgilangan kreditorlar talablarini taqdim etish muddati tugaganidan keyin bildirilgan talablari, shuningdek majburiy tugatish boshlanganidan keyin yuzaga kelgan soliqlar va yigʻimlar boʻyicha talablar ushbu Nizomning 315 va 316-bandlarida nazarda tutilgan tartibda, ular qaysi muddatda taqdim etilganidan qatʼi nazar, talablar roʻyxatiga kiritilgan kreditorlarning talablari qanoatlantirilganidan keyin qanoatlantiriladi. 323. Kreditorlarning talablari tugatilayotgan bank va kreditor talablarini oʻzaro hisobga olish yoʻli bilan quyidagi shartlarga rioya etgan holda qanoatlantirilishi mumkin: talablar boʻyicha toʻlov muddatining yetib kelgan boʻlishi; ikkala tarafning qarzni inkasso qilish va toʻlash huquqiga ega boʻlishi; kreditorning talablarini qanoatlantirish navbati yetib kelgan boʻlishi; taraflar bir-biriga ariza bilan murojaat qilgan boʻlishi; kreditorning tugatilayotgan bankka nisbatan talablari talab qilish huquqidan boshqa shaxs foydasiga voz kechishga doir shartnoma tufayli yuzaga kelmagan boʻlishi; kreditorning bankka aloqador shaxs boʻlmasligi. 324. Kreditorlarning bankning mol-mulki yetarli boʻlmaganligi sababli qanoatlantirilmagan talablari qanoatlantirilgan deb hisoblanadi. 325. Tugatuvchi kreditorlarning talablari reyestriga kreditorlarning talablari qanoatlantirilganligi toʻgʻrisidagi maʼlumotlarni kiritadi. 326. Kreditorlar bilan hisob-kitoblar yakunlanganidan keyin tugatuvchi yakuniy tugatish balansini tuzadi. 327. Kreditorlar bilan hisob-kitoblar yakunlanganidan keyin qolgan tugatish massasi aksiyadorlar oʻrtasida qonunchilikka muvofiq taqsimlanadi. 328. Tugatuvchi ushbu bobning tegishincha 5 yoki 9-paragraflarida nazarda tutilgan tartib-taomillar yakunlanganidan keyin bank qimmatli qogʻozlari chiqarilishining davlat roʻyxatidan oʻtkazilganligini bekor qilish uchun zarur boʻlgan chora-tadbirlarni qonunchilikda belgilangan tartibda va muddatlarda amalga oshiradi. 329. Tugatuvchi bank qimmatli qogʻozlari chiqarilishining davlat roʻyxatidan oʻtkazilganligi bekor qilingan kundan eʼtiboran besh ish kuni ichida Markaziy bankka tugatish yakunlanganligini tasdiqlovchi quyidagi hujjatlarni taqdim etadi: tugatuvchi tomonidan qilingan ishlar toʻgʻrisidagi hisobotni; bankni tugatish toʻgʻrisida ommaviy axborot vositalarida berilgan eʼlonlarning koʻchirma nusxalarini; bankning oxirgi ish kunidagi balansini; yakuniy tugatish balansini; balansdan tashqari hisobvaraqlar boʻyicha yakuniy tugatish balansini; bank hujjatlarini va yigʻmajildlarini yoʻq qilish uchun ajratish toʻgʻrisidagi dalolatnomani; bank hujjatlarini va elektron bazasi maʼlumotlarini arxivda saqlash uchun tuzilgan qabul qilish-topshirish toʻgʻrisidagi dalolatnomani; bankning muhrlari va shtamplari yoʻq qilinganligini tasdiqlovchi hujjatni; bank qimmatli qogʻozlari chiqarilishining davlat roʻyxatidan oʻtkazilganligi bekor qilinganligini tasdiqlovchi hujjatlarni. 330. Tugatuvchi tomonidan qilingan ishlar toʻgʻrisidagi hisobotda quyidagilar aks ettirilishi kerak: tugatilayotgan bankning nomi va manzili; tugatuvchi toʻgʻrisidagi maʼlumotlar; undirilgan debitorlik qarzlarining umumiy summasi; shakllantirilgan tugatish massasi toʻgʻrisidagi maʼlumotlar, shu jumladan bankning mol-mulkini inventarizatsiya qilish jarayoni va natijalari haqidagi, mol-mulkni baholash jarayoni hamda natijalari toʻgʻrisidagi, ularni sotishdan tushgan mablagʻlar haqidagi, bankning mol-mulkini sotib olgan shaxslar toʻgʻrisidagi maʼlumotlar; yaroqsiz yoki qimmatga ega boʻlmagan deb topilgan aktivlar toʻgʻrisidagi maʼlumotlar; tugatuvchining bankning qolgan aktivlari likvidli emasligi yoki ularni sotish murakkabligi haqidagi xulosasining asosi; kreditorlar tomonidan taqdim etilgan talablarning umumiy summasi, shu jumladan tugatuvchi tomonidan tan olingan va tan olinmagan talablar summasi, har bir navbat kreditorlari talablarining qanoatlantirilgan umumiy summasi, bankning sotilmagan mol-mulki hisobidan toʻgʻridan-toʻgʻri qanoatlantirilgan talablar summasi; bankning mol-mulki yetarli boʻlmaganligi sababli qanoatlantirilgan deb hisoblanadigan talablar summasi, shuningdek bankni majburiy tugatish bilan bogʻliq xarajatlarning har bir moddasi toʻgʻrisidagi maʼlumotlar — bank majburiy tugatilgan taqdirda. Bunda bankni majburiy tugatish bilan bogʻliq xarajatlarning oʻrnini qoplash uchun Markaziy bankning mablagʻlaridan foydalanilgan hollarda mazkur mablagʻlar toʻgʻrisidagi maʼlumotlar koʻrsatiladi. 331. Bank ixtiyoriy tugatilganda yoki suddan tashqari tartibda majburiy tugatilgan taqdirda, Markaziy bank yakuniy tugatish balansini ushbu Nizomning 330-bandida koʻrsatilgan hujjatlar taqdim etilgan kundan eʼtiboran oʻn ish kuni ichida tasdiqlaydi hamda Banklarning davlat reyestriga bankni tugatish yakunlanganligi va bank tugatilganligi toʻgʻrisidagi yozuvni kiritadi. 332. Banklarning davlat reyestriga bank tugatilganligi toʻgʻrisidagi yozuv kiritilgan kundan eʼtiboran bankni tugatish tamomlangan, bank esa tugatilgan deb hisoblanadi. 333. Tugatuvchi har oyda, hisobot oyidan keyingi oyning 10-sanasiga qadar ushbu Nizomning 336-bandida koʻrsatilgan hisobot va maʼlumotlarni Markaziy bankka taqdim etishi lozim. 334. Tugatuvchi tomonidan Markaziy bankka taqdim etiladigan hisobot va maʼlumotlar quyidagilarni oʻz ichiga oladi: tugatish jarayoni toʻgʻrisidagi, shu jumladan kreditorlarning qanoatlantirilgan talablari, sotilgan va sotilayotgan aktivlar haqidagi maʼlumotlarni oʻz ichiga olgan hisobotni; bankni tugatish rejasini amalga oshirishga yoki bankni tugatishga toʻsqinlik qilishi mumkin boʻlgan har qanday holatlar toʻgʻrisidagi axborotni; Markaziy bankning soʻroviga koʻra uning tugatish jarayoni ustidan nazoratni amalga oshirishi uchun zarur boʻlgan boshqa maʼlumotlarni. 335. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladilar. 336. Bank faoliyatiga ruxsat berishga doir nizolar qonunchilik hujjatlarida belgilangan tartibda hal qilinadi. 337. Markaziy bankning qarorlari ustidan qonunchilik hujjatlarida belgilangan tartibda shikoyat qilinishi mumkin. JISMONIY SHAXSLAR T/r Familiyasi Ismi Otasining ismi Jismoniy shaxsning xos raqami (JSHSHIR,D kod) Shaxsni tasdiqlovchi hujjat maʼlumotlari Yashash joyi Telefon raqami Ish joyi toʻgʻrisida maʼlumot Ustav kapitaliga kiritilgan ulush miqdori Seriyasi (mavjud boʻlsa) va raqami Bergan organ Berilgan sanasi Tashkilot nomi Faoliyat turi Egallab turgan lavozimi Pochta manzili Telefon raqami ming soʻmda foizda A 1 2 3 4 5 6 7 8 9 10 11 12 13 14 15 16 1. 2. 3. 4. 5. 0,00 0,00% YURIDIK SHAXSLAR T/r Yuridik shaxsning toʻliq nomi Davlat roʻyxatidan oʻtkazilganligi toʻgʻrisida maʼlumot (raqami va sanasi) STIR Pochta manzili Telefon raqami Toʻlov rekvizitlari Ustav kapitaliga kiritilgan ulush miqdori xizmat koʻrsatuvchi bank MFO asosiy hisobvaragʻi ming soʻmda foizda A 1 2 3 4 5 6 7 8 9 1. 2. 3. 4. 5. 0,00 0,00% Kuzatuv kengashi raisi ________________________ (F.I.Sh.) (imzo) Biznes-reja bank faoliyatining keyingi uch yili davomida oʻz maqsadlariga erishishi uchun uning faoliyat strategiyasini, faoliyatining yoʻnalishlari va koʻlamini, bank tomonidan amalga oshiriladigan operatsiyalarni belgilovchi asosiy hujjat boʻlib, quyidagilarni baholash imkonini beradi: a) bankning moliyaviy barqarorlikni taʼminlash, prudensial normativlarni bajarish hamda banklar va bank faoliyati toʻgʻrisidagi qonunchilik hujjatlari talablariga rioya etish layoqatini; b) bankning uzoq muddat davomida daromadli moliyaviy tashkilot sifatida faoliyat yuritish layoqatini; v) bank tomonidan qabul qilinadigan tavakkalchiliklarni boshqarish tizimining monandligini. Biznes-reja quyidagilarni inobatga olgan holda tuzilishi lozim: 1) hisob-kitob va prognozlar bank faoliyat koʻrsatadigan bozor segmentining real iqtisodiy holatlarini hisobga olgan holda tuzilgan boʻlishi kerak; 2) bank operatsiyalarining hudud yoki mamlakat iqtisodiyotini rivojlantirishga taʼsiri koʻrsatilgan boʻlishi kerak; 3) biznes-reja bankning yaqin uch yildagi daromadlilik prognozini aks ettirishi lozim; 4) taxminiy koʻrsatkichlar va prognozlar haqiqatga yaqin hamda sifatli, tasdiqlangan maʼlumotlar asosida tayyorlangan boʻlishi lozim; 5) bank kapitalining monandligi kapital monandligiga qoʻyilgan standartlarga mos boʻlishi hamda aktivlarning prognoz qilingan oʻsishini va bank faoliyatini tashkil etish bilan bogʻliq dastlabki xarajatlarni qoplashga yetarli boʻlishi kerak. Bu kapital darajasining bankni tashkil etish va faoliyatini yoʻlga qoʻyish bilan bogʻliq barcha xarajatlar va yoʻqotishlar chegirib tashlangandan keyin banklar va bank faoliyati toʻgʻrisidagi qonunchilik hujjatlari bilan belgilangan miqdordan kam boʻlmasligi kerakligini anglatadi. Biznes-reja quyidagilarni oʻz ichiga olishi shart: 1) bankni tashkil etishning iqtisodiy asoslari va bank faoliyatining moliyaviy istiqbollari (budjet, prognoz qilingan: balans hisoboti, foyda va zararlar toʻgʻrisidagi hisobot, kapital monandligi); 2) bankning boshqaruv va ichki nazorat tizimining tuzilishi; 3) bankning kredit siyosati (kreditlarni ajratishda tavakkalchilikni baholash, ajratilgan kreditlar va boshqa turdagi barcha bank tavakkalchiliklarini uzliksiz nazorat qilish mexanizmlari, shuningdek bankning kredit siyosati bilan bogʻliq boshqa masalalar); 4) jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolining tarqatilishini moliyalashtirishga qarshi kurashish maqsadida koʻriladigan choralar; 5) mijozlarni jalb qilish va mijozlar bazasini yaratish rejasi; 6) xodimlarni jalb qilish va kadrlar siyosatini amalga oshirish rejasi; 7) aktiv va passivlarni boshqarish rejasi; 8) bank faoliyatini tashkil qilish va amalga oshirish bilan bogʻliq boʻlgan boshqa jihatlar. Tashkil etilayotgan bank nomi va joylashgan joyini koʻrsating. Bank banklar guruhiga kiradimi, agar kirsa aynan qaysi guruhga kirishini koʻrsating. Masʼul vakilning familiyasi, ismi va otasining ismi, uning manzili va telefon raqamini koʻrsating. Biznes-rejaning qisqacha mazmunini va uni tuzishdan maqsadni taqdim eting. Bank maqsad va vazifalarni belgilashda oʻzining bank xizmatlari bozoridagi uzoq muddatdagi roli va oʻrnini aks ettirishi lozim. Bank faoliyati masalasini yoritishda, bank bozorga yoʻnaltirilgan boʻlishini, yaʼni oʻz faoliyatini respublikadagi siyosiy, ijtimoiy, huquqiy va iqtisodiy holatni inobatga olgan holda belgilashini va oʻz raqobatchilarini toʻgʻri baholashini inobatga olish lozim. Muayyan bank operatsiyalarini amalga oshirishni taklif etayotganda, bank kelajakdagi mijozlar doirasini va ularning xususiyatlarini bilishi kerak. Bank faoliyatining asosiy yoʻnalishlarini tasvirlab bering, ularning koʻlami, prognoz qilingan daromad hajmi va boshqa iqtisodiy koʻrsatkichlar, bozorning oʻsishi, foiz stavkalarini koʻrsatib bering. Aktiv va passivlar tarkibini yoriting. Prognoz qilingan balans hisobotlari hamda foyda va zararlar toʻgʻrisidagi hisobotlar aktiv va passivlardagi oʻzgarishlarni, har bir xizmat turining hajmini, mansabdor shaxslar va bank xodimlarining ish haqlari miqdorini aks ettirishi lozim. Bozorda kutilayotgan oʻzgarishlar, ushbu oʻzgarishlarga taʼsir qiluvchi omillar va ularning bank faoliyatiga taʼsiri. Moʻljallanayotgan kredit siyosatini (kredit ajratilishida tavakkalchilikni baholash mexanizmi, ajratilgan kreditlarni uzliksiz nazorat qilish mexanizmi, moʻljallanayotgan kredit siyosati bilan bogʻliq boshqa masalalar), depozit xizmatlari boʻyicha, shuningdek tashkil etilayotgan bank uchun ustuvor boʻlgan boshqa bank operatsiyalari boʻyicha siyosatlarni tasvirlab bering. Kreditlar konsentratsiyasini yoritishda, bank kredit ajratishda oʻz mablagʻlarini hisobga olishi zarur, iqtisodiyotning aniq bir sektoriga, bitta qarz oluvchiga, oʻzaro daxldor qarz oluvchilar guruhiga yoki bankka aloqador boʻlgan shaxslarga kredit ajratishda muayyan cheklovlar oʻrnatilishini koʻrsatish lozim. Jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolining tarqatilishini moliyalashtirishga qarshi kurashish boʻyicha koʻriladigan choralar tizimini taʼriflang. Yangi bankni mustaqil tashqi audit bilan taʼminlashga doir rejalarni bayon qiling. Ichki nazorat tizimi, shu jumladan ichki audit, risk menejment va komplayens-nazorati xizmati xodimlarining soni va shaxsiy tarkibi, audit, tavakkalchiliklarni boshqarish, tayinlash va mukofotlash boʻyicha qoʻmitalarning faoliyati, qoʻmitalarning son jihatdan tarkibi, prudensial normativlarga rioya qilish masalalari boʻyicha bank faoliyatini nazorat qilish qanday amalga oshirilishi, aktivlar sifati, kassadagi naqd pullar va hakozolarning saqlanishini va monitoring qilinishini taʼminlash hamda tekshiruv materiallari boʻyicha keyingi ishlar qay tartibda olib borilishi aks ettirilishi lozim. Bankning oʻz majburiyatlarini bajara olish layoqatini taʼminlash maqsadida likvidlikni boshqarish siyosatini taʼriflang. Bundan tashqari, bank tomonidan ehtimoliy zararlarni qoplash uchun zaxiralarning tashkil qilinishini yoritish, aktivlarning moʻljallangan tasnifini koʻrsatish lozim. Qaysi siyosatlar va tartib-taomillar qanday muddatlarda ishlab chiqilishini koʻrsatish kerak. Bank faoliyatini bino, ofis va bank jihozlari, transport vositalari bilan taʼminlash, shuningdek xavfsizlik tizimi bilan taʼminlash, jumladan axborotlardan ruxsatsiz foydalanishdan himoya qiladigan dasturiy vositalar, yongʻin xavfsizligi tizimi bilan taʼminlash toʻgʻrisidagi maʼlumotlarni koʻrsating. Rejalashtirilayotgan marketing faoliyati prognoz qilingan bozor ulushini qanday taʼminlab berishini aks ettirish lozim. Iqtisodiy koʻrsatkichlar va moliyaviy bozorlarni tavsiflovchi koʻrsatkichlar rivojlanish dinamikasining faoliyatning asosiy yoʻnalishlariga, shu jumladan asosiy bank mahsulotlari va xizmatlariga hamda hududlardagi ishchanlik faolligini oshirishga taʼsirini baholang, bank operatsiyalarining hudud yoki mamlakat iqtisodiyotini rivojlantirishga taʼsirini taʼriflang. Xususan, quyidagilarning tavsifini taqdim qiling: 1) bank tizimining xususiyatlari; 2) bankning faoliyati bank va moliyaviy xizmatlar bozorining qaysi maqsadli segmentlariga qaratiladi, bank faoliyat koʻrsatishi moʻljallanayotgan bozor hududi, taxmin qilinayotgan rivojlanish dinamikasi, bozorni egallash uchun imkoniyatlar va cheklovlar; 3) bank operatsiyalarining hudud yoki mamlakat iqtisodiyotini rivojlantirishga taʼsiri; 4) bozorda sifat, narx, xizmat koʻrsatish va hokazolar boʻyicha mahsulot va xizmatlarni farqlashga qaratilgan bank rejalari, tarqatish, targʻib qilish va reklamaga doir rejalari, narx-navo siyosati (talab yoki xarajatlar asosida tariflarni belgilash, shu jumladan kelajakda rejalashtirilgan tariflar darajasi), mijozlarga xizmat koʻrsatish, geografik kengaytirish (ichki bozorda, chet elda), bank xizmatlari bozoridagi ulushni egallash uchun tadbirlar. 5) ularning va oʻzingizning kuchli va zaif tomonlaringizni obyektiv baholagan holda hozirgi va kelajakdagi ehtimoliy raqobatchilar, ular orasida bank qanday oʻrinni egallamoqchiligi, bozorda bank paydo boʻlishiga ularning munosabati, qanday qilib bank muvoffaqiyatga erishmoqchi? Bankning taklif qilinayotgan IT infratuzilmasining asosiy yoʻnalishlarini koʻrsating. Mijozlarga xizmat koʻrsatish va operatsion faoliyatni amalga oshirish jarayoniga bank qanaqa texnologik yechimlarni joriy qilishni koʻzlamoqda. Xususan, mijozlarga masofadan turib bank xizmatlarini koʻrsatishda kanday innovatsion texnologiyalar va dasturiy taʼminotlardan foydalanish rejalashtirilganligini va bu infratuzilmani ishlab chiqish qanday amalga oshirilishini taʼriflang. Bankning tashkiliy tuzilmasini, bankning boshqaruv organlari oʻrtasida boshqaruv funksiyalarining taqsimlanish tamoyillarini hamda boshqaruv raisi va boshqaruv aʼzolarining majburiyat doiralarini, shu jumladan tarkibiy boʻlinmalarning hisobdorligi va vazifalarini tavsiflang. Bankning har bir faoliyat turi uchun bank rahbariyati aʼzolarining masʼuliyati, ularning vakolatlari (masalan, kreditlar berish toʻgʻrisidagi qarorni qabul qilish masalasida), faoliyatning barcha yoʻnalishlari boʻyicha doimiy ravishda tavakkalchiliklarni boshqarish tizimi aniq bayon yetilishi lozim. Bankning koʻzda tutilayotgan faoliyati uchun zarur boʻlgan moʻljallangan shtat jadvali (tarkibiy tuzilmalardagi xodimlarning rejalashtirilgan soni), kadrlarni jalb qilish va bankning kadrlar siyosatini amalga oshirish rejasi, xodimlarni jalb qilish va saqlab qolish, koʻzda tutilgan mukofotlar va boshqa ragʻbatlantirishlarni hisobga olgan holda xodimlarning ish haqini toʻlash rejalari, xodimlarga qilinadigan umumiy xarajatlar smetasining prognozini koʻrsating. Bankning tashkiliy tuzilmasi bankning barcha darajalari orasida axborot tarqatilishi mexanizmlarini oʻz ichiga olishi kerak, yaʼni bankning kuzatuv kengashi, boshqaruvi va qoʻmitalar majlislari hamda rahbariyatning boshqa majlislari yoki yigʻilishlari qanchalik tez-tez oʻtkazilishi rejalashtiriladi, qanday maʼlumotlar, qanday davriylik bilan bankning kuzatuv kengashi va boshqa boshqaruv organlariga taqdim etiladi. Bankning kuzatuv kengashi hamda boshqaruvi raisi va boshqa muhim ahamiyatga ega xodimlari lavozimiga taklif etilayotgan nomzodlarni, shuningdek, ushbu lavozimga qabul qilinayotgan rahbarlar egallashi lozim boʻlgan sifatlarni sanab oʻting. Bank tomonidan qoʻyilgan maqsadlarga erishishi uchun ular egallashi lozim boʻlgan asosiy mezonlarni koʻrsating. Muhim tarkibiy boʻlinmalar rahbarlari uchun oʻrnatilgan asosiy mezonlarni, ularni tasdiqlash tartibini bayon yeting. Bankning dastlabki uch yillik faoliyati davomida xodimlarning rejalashtirilgan oʻsish surʼatlarini tavsiflang. Bankning korporativ boshqaruv tamoyillarini kengaytirish va saqlash boʻyicha siyosati, ushbu masala qanday ichki meʼyoriy hujjatlar bilan tartibga solinadi. Hal qiluvchi egalikka ega boʻladigan yoki nazoratni amalga oshiradigan asosiy muassislarni (aksiyadorlarni), muassislar oʻrtasidagi aloqa xususiyatini, balans taqdim etilgan sanadagi maʼlumotlarni qoʻshgan holda muassislarning faoliyatining oxirgi uch yili davomidagi moliyaviy holatini, faoliyatining asosiy yoʻnalishlari, rahbarlari (kuzatuv kengashi va boshqaruv / ijro etuvchi organ aʼzolari) haqidagi maʼlumotlarni koʻrsating. Agar bank banklar guruhi tarkibiga kirsa, banklar guruhining moliyaviy holati haqidagi maʼlumotlar. Muassislarning (aksiyadorlarning) zarur hollarda qoʻshimcha kapital bilan taʼminlay olishi boʻyicha moliyaviy imkoniyatlari. Har bir muassis ulushining bank tomonidan chiqariladigan aksiyalar umumiy hajmiga foizdagi nisbatini koʻrsating. Kapitalning taxmin qilinayotgan tarkibi, bank kapitalni qanday saqlab qolishni rejalashtirayotganligini bayon eting, bankning koʻzda tutilayotgan yoʻnalishi va asosiy amaliyotlarini hisobga olgan holda, Oʻzbekiston Respublikasi Markaziy bankining meʼyoriy hujjatlariga muvofiq aktivlarning darajasi boʻyicha riskka tortilganligini inobatga olib, prognoz qilinayotgan kapital monandligiga baho bering, kapital monandligi boʻyicha oʻrnatilgan prudensial normativlarning bajarilishini taʼminlash qanday rejalashtirilmoqda. Chiqarilayotgan aksiyalar sonini koʻrsating. Jismoniy shaxs boʻlgan potensial oluvchi (muassis) tomonidan toʻldiriladiganANKETA1-qism. Umumiy maʼlumotlar1.1. F.I.Sh. __________________________________________________________________________1.2. Agar familiya, ism yoki ota ismingizni oʻzgartirgan boʻlsangiz, oʻzgartirish vaqti va sababini, shuningdek avvalgi familiyangiz (familiyalaringiz), ismingiz (ismlaringiz) yoki ota ismingizni (ota ismlaringizni) koʻrsating.Avvalgi familiya, ism va ota ismingizOʻzgartirish vaqtiOʻzgartirish sababi1.3. Tugʻilgan sana (kun, oy, yil) ________________________________________________________1.4. Tugʻilgan joy (shahar/tuman, viloyat, mamlakat) ________________________________________1.5. Fuqarolik (koʻp fuqarolik mavjud boʻlsa hammasini koʻrsating) _________________________Ushbu fuqarolik qanday olinganligini koʻrsating: tugʻilgan joy boʻyicha, nikohdan oʻtgandan keyin, boshqa sabablarga koʻra-tushuntirish bering ______________________________________________1.6. Shaxsni tasdiqlovchi hujjat: seriyasi (mavjud boʻlsa) ____ raqami _________ kim tomonidan berilgani __________________________ berilgan sanasi ____________ (bir nechta davlat fuqaroligiga ega boʻlganda, ularning barchasi tomonidan berilgan shaxsni tasdiqlovchi hujjatlarning maʼlumotlarini koʻrsating)1.7. Yashash joyi ____________________________________1.8. Turgan joyi __________________________________________________1.9. Telefon raqamlari (uyali, uy) _______________________________________________________1.10. Xizmat manzili, telefon raqami, faks, elektron pochtasi ______________________________1.11. Maʼlumoti _____________________________ (oliy, tugallanmagan oliy, oʻrta maxsus, oʻrta)Oʻquv muassasasi nomiJoylashgan yeriFakulteti yeki boʻlinmasiKirgan va tamomlagan yiliOlingan diplomiga muvofiq mutaxassisligi1.12. Kasbiy faoliyati (mehnat faoliyatining boshlanishidan)Ishga qabul qilingan sanasi(oyi, yili)Ishdan boʻshagan sanasi(oyi, yili)Muassasa nomiJoylashgan yeriEgallab turgan lavozimiBoʻshash sababi1.13. Sizga nisbatan yoki hal qiluvchi egalikka ega boʻlgan ishtirokchi (aksiyador) va (yoki) mansabdor shaxs (kuzatuv kengashi aʼzosi, ijro etuvchi organ aʼzosi, bosh buxgalter yoki moliyaviy boshqaruvchi, direktor v.x.) sifatida Siz bilan aloqador boʻlgan yuridik shaxsga nisbatan qachondir kalendar davlatda:- maʼmuriy huquqbuzarlik sodir etganlik uchun ayblov eʼlon qilinganmi, shu jumladan ish tugatilgan yoki ayblov olib tashlangan holatlarda (ha / yoʻq) ______________- intizomiy jazo choralari qoʻllanilganmi (ha / yoʻq) ______________- jinoyatlar sodir etganlik uchun jinoyat toʻgʻrisidagi qonun hujjatlariga muvofiq ayblov eʼlon qilinganmi, shu jumladan jinoyat ishi tugatilgan, oqlov hukmi chiqarilgan va jinoiy javobgarlikdan ozod qilingan holatlarda (ha / yoʻq) ____________________________Agar ha boʻlsa, huquqni muhofaza qiluvchi organ nomini koʻrsatgan xolda huquqni muhofaza qiluvchi organning ayblovi, hukmi, xar qanday davlat organining ayblovi yoki koʻllagan intizomiy jazo choralari, sud muhokamalarining natijalari va qarorlari (shu jumladan, ish tugatilgan, ayblov olib tashlangan, oqlov hukmi chiqarilgan yoki jinoiy javobgarlikdan ozod qilingan holatlarda) haqida batafsil maʼlumot bering: ___________________________________________1.14. Sizda tugallanmagan yoki olib tashlanmagan sudlanganlik holatlari mavjudmi?Agar mavjud boʻlsa, tushuntirish bering: _________________________________________Sizga nisbatan muayyan kasbiy faoliyat bilan shugʻullanishni taqiqlash toʻgʻrisida qaror qabul qilinganmi? Agar ha boʻlsa, tushuntirish bering: ________________________________________Anketaga ushbu bandda koʻrsatilgan maʼlumotlarni tasdiqlovchi hujjatlarni ilova qiling.1.15. Hal qiluvchi egalikka ega boʻlgan ishtirokchi (aksiyador) va (yoki) mansabdor shaxs (kuzatuv kengashi aʼzosi, ijro etuvchi organi aʼzosi, bosh buxgalter yoki moliyaviy boshqaruvchi, direktor v.x.) sifatida Siz bilan aloqador boʻlgan, majburiy tartibda bankrot deb topilgan yoki majburiy tutatish jarayonidagi xar bir yuridik shaxsni koʻrsating: __________________________________Siz bilan aloqador boʻlgan va bankrotlik, majburiy tugatish holatiga qoʻyilgan yuridik shaxsda Sizning hal qiluvchi egalikka ega boʻlgan ishtirokchi (aksiyador) va (yoki) mansabdor shaxs sifatidagi rolingiz va masʼul boʻlgan sohalaringiz toʻgʻrisida batafsil asoslantirilgan maʼlumot bering: ________________________________________________1.16. Sizga nisbatan yoki xat qiluvchi egalikka ega boʻlgan ishtirokchi (aksiyador) va (yoki) mansabdor shaxs (kuzatuv kengashi aʼzosi, ijro etuvchi organ aʼzosi, bosh buxgalter yoki moliyaviy boshqaruvchi, direktor v.x.) sifatida Siz bilan aloqador boʻlgan yuridik shaxsga nisbatan davlat yoki nazorat organlari tomonidan tergov ishlari amalga oshirilganmi? Agar ha boʻlsa. tushuntirish bering: ________________________________________________1.17. Ayni vaqtda sizga nisbatan surishtiruv, dastlabki tergov yoki sud muhokamasi olib borilmoqdami? Agar ha boʻlsa. tushuntirish bering: ______________________________Anketaga ushbu bandda koʻrsatilgan maʼlumotlarni tasdiqlovchi hujjatlarni ilova qiling.1.18. Chet davlatning vakolatli organi tomonidan Sizni bank aksiyadori sifatida baholash amalga oshirilganmi? Agar ha boʻlsa, anketaga tegishli organ qarorini (xulosasini) ilova qiling.1.19. Ilgari vakolatli organlar tomonidan Sizga nisbatan ustav fondiga (ustav kapitaliga) egalik qilishni cheklovchi sanksiyalar qoʻllanilganmi? Agar va boʻlsa, tushuntirish bering:1.20. Oilaviy holatingiz2-qism. Moliyaviy holati2.1. Qaysidir shaxsning oldida kredit qarzdorligi (boshqa majburiyatlar) mavjud boʻlsa, xar bir qarzdorlik (majburiyat) boʻyicha tegishli tasdiqlovchi hujjatlarni ilova qilgan xolda quyidagi maʼlumotlarni koʻrsating: